<header data-type="book">
<h1>金匱懸解</h1>
<dl class="元資料">
<div><dt>作者</dt><dd>黃玉璐</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1748">公元1748年</data></dd></div>
<div><dt>底本</dt><dd>《黃氏醫書八種·金匱懸解》，清光緖乙巳秋經元書室藏板（<a href="https://repository.lib.cuhk.edu.hk/tc/item/cuhk-611676">香港中文大學圖書館掃描本</a>）</dd></div>
</dl>
</header>

<h1>金匱要略方論原序</h1>
<p>張仲景為《傷寒雜病論》合十六卷，今世但傳《傷寒論》十卷，雜病未見其書，或於諸家方中載其一二矣。</p>
<p>翰林學士王洙在館閣日，於蠹簡中得仲景《金匱玉函要略方》三卷，上則辨傷寒，中則論雜病，下則載其方，並療婦人，乃錄而傳之士流，才數家耳。嘗以對方對證者施之於人，其效若神。然而或有證而無方，或有方而無證，救疾治病，其有未備。</p>
<p>國家詔儒臣校正醫書，臣奇先校定《傷寒論》，次校定《金匱玉函經》，今又校成此書。仍以逐方次於證候之下，使倉卒之際，便於檢用也，又採散在諸家之方，附於逐篇之末，以廣其法。以其傷寒文多節略，故斷自雜病以下，終於飲食禁忌，凡二十五篇，除重複，合二百六十二方，勒成上中下三卷，依舊名曰《金匱方論》。</p>
<p>臣奇嘗讀《魏志·華佗傳》，云：出書一卷，曰此書可以活人。每觀華佗凡所療病，多尚奇怪，不合聖人之經，臣奇謂：活人者，必仲景之書也。</p>
<p>大哉炎農聖法，屬我盛旦！恭惟主上丕承大統，撫育元元，頒行方書，拯濟疾苦，使和氣盈溢，而萬物莫不盡和矣！</p>
<p><u>太子右贊善大夫臣高保衡</u></p>
<p>尚書都官員外郎臣孫奇等謹上</p>
<p>尚書司封郎中充直秘閣校理臣林億</p>

<h1>自敘</h1>
<p>仲景先師，著《金匱玉函要略》一書，垂諸雜病之法，以約言而析玄理。玉楸子神宇天光，自負解者，乃參伍悅研，三載於茲。真宰恍惚，未得其眹。百家諸子之論，率皆過目而冰銷，入耳而瓦解，茲獨驚怖其言，譬猶河漢無極。其義何居？《南華》之奇，《太玄》之奧，可謂諔詭幻怪之至矣，然何至如此之閉結不解也。</p>
<p>仲景先師，憂念元元，意濟後來，知其解者，旦暮俟之。千百年來，竟索解人不得，此真欲廣文通恨事已。</p>
<p>戊辰，孟秋，既成《傷寒懸解》，乃復凝思眇慮，入此堅白。心遊萬仞，精騖八極，八月末望，又告成功。靈思妙悟，怳恍離披，幽理玄言，往來絡繹。向解《傷寒》，心枯神瘁，幾於白鳳朝飛，彩毫夜去，詎以強弩之末，竟爾羽沒石開，是亦千古之奇也。</p>
<p>蓋揚莊之文，義淺而辭深，《金匱》之書，言顯而理晦，非精於《靈》《素》之理者，不能解《金匱》之言，昧其理而求其言，是以幽冥而莫睹其原。注《金匱》者，蕙質而蓬心，金口而木舌，是皆今日適越而昔來者也。僕也身登會稽，親探禹穴，目睹越國江山，知昔日之來者，歧路迷罔，自謂適越而非也。</p>
<p>嗟呼！扁桑流譽於針砭，和緩蜚聲於方藥，彼豈樂此而為之？丈夫有志，郁淪奧渫，胸臆約結，何以為歡，求為醫經藥錄，啟先聖之玄扄，非第消永日而遣牢思，抑亦康濟斯民之術也，由是刳心刻意，而書傳焉。下之辭賦詩歌之麗，雕蟲篆刻之工，詹詹小言，間間小智，壯夫何心而為此也。</p>
<p><u>戊辰八月東萊都昌黃元御撰</u></p>

<h1>後敘</h1>
<p>慨自俞跗云遙，巫彭既遠，玉版之奇寖失，靈蘭之秘無傳，此膏肓之病，所以難為，而太和之春，無人更貯也。</p>
<p>乃有都昌上士，萊國鴻生，史服經衣，探《八索》《九丘》之奧，仁巢義杖，發三辰五嶽之靈。本良相之心為良醫，即活人之手而活國，技已精於三折，病不患夫四難。獨念長沙，真集大成之聖，惟茲《金匱》，難期冥悟之人，遂乃妙棄筌蹄，旁搜秘籍。當其探奇抉奧，則志無二格，靈有專門，及乎提要鉤玄，則說必解頤，趣皆炙舌，真所謂發智燈於暗室，渡寶筏於迷津者也。</p>
<p>嗟乎！當今之世，門檀桐君之術，家傳葛氏之方，求其返正緒於玄都，揚令名於綠籍者鮮矣。得是解而讀之，心花月透，意蕊春開，行見寶餌可以緩童年，妙藥可以駐斜景，豈非囊中之玉律，肘後之金科也歟！</p>
<p>僕學迷脈色，每懷橘井蘇公，識暗針砭。今識杏林董子，未調九候之則，壯不如人，欲覓千金之方，卿須憐我。制錦裳於雲表，愧乏中郎黃絹之詞，壽金石於人間，快探委宛紫書之秘，聊申揚扢，以附縹緗云爾。</p>
<p><u>乾隆歲次上章敦牂竊月曆下申士秀謹序於蓮子湖上之鵲華山房</u></p>

<h1>敘</h1>
<p>《金匱要略》，張仲景論雜病之書，晉·王叔和編為二十五篇，二百六十二方（眉批：序例大半亂於叔和，不獨《傷寒論》），為醫雜病之祖本。</p>
<p>國朝徐彬有《金匱要略論注》二十四卷，較之元人朱丹溪《金匱鉤玄》，似較明曉。下至趙良《集註》，以及李蘴、程林、魏荔彤、尤怡、周揚俊、沈明宗、高世栻、李升璽諸家，眉批：注家尚不止此，姑就所見言之。各有註釋，皆主一偏之見，未能融貫，以其於《靈》《素》之理不精也。</p>
<p>此書古奧，又系殘篇，錯簡缺文，眉批：原文有叔和增入者，後人各以意為序次，終非完璧。讀之疑團滿腹，真是千古恨事！</p>
<p>黃氏坤載，於失次者序之，殘缺者補之，掃盡諸家俗說，獨探驪珠。遂使長夜漫漫，復睹智燈龍燭，豈非仲祖之功臣歟！</p>
<p><u>道光十八年初秋三日便識</u></p>

<h1>卷一</h1>

<h2>臟腑經絡（十六章）</h2>
<p>臟腑經絡，隱不可見，然有其外著者焉。若聲臭色脈，若寒熱痛癢，若喜怒愛憎，若便溺飲食，是皆可即顯以知微者，但粗工不解耳。先師張仲景，究天人之際，通神明之德，於臟腑經絡之內，示望聞問切之法，是亦長桑見物之神丹，太真燭怪之靈犀也。古聖賢四診玄機，悉在於此，此論不可不熟也。（《呂覽》語）</p>

<h3>臟腑經絡一</h3>
<p>問曰：上工治未病何也？師曰：夫治未病者，見肝之病，知肝傳脾，當先實脾，四季脾王不受邪，即勿補之。中工不曉相傳，見肝之病，不解實脾，惟治肝也。餘臟准此。</p>
<p>五行生剋，肝木剋土，脾土剋水，腎水剋火，心火剋金，肺金剋木。克其所勝，故以病傳之。見肝之病，知脾土被賊，先實其脾，是謂未病而早醫。土旺四季，其時脾不受邪，即勿補之。中工未曉相傳之義，見肝之病，不解實脾，惟治肝也，是以肝病未已，脾病復起。餘臟准此類推。（此引《難經》文）</p>

<h3>臟腑經絡二</h3>
<p>問曰：病有急當救里救表者，何謂也？師曰：病，醫下之，續得下利清穀不止，身體疼痛者，急當救里，後身體疼痛，清便自調者，急當救表也。</p>
<p>此段見《傷寒·太陽篇》，而語稍不同。</p>
<p>傷寒表病，醫誤下之，瀉其脾陽，續得下利清穀不止，而身體疼痛，表證猶在者，表裡俱病，然急當救里。救里之後，身體疼痛，表證未解，清便自調，里證已愈，然後急當救表也。</p>

<h3>臟腑經絡三</h3>
<p>夫病痼疾，加以卒病，當先治其卒病，後乃治其痼疾也。</p>
<p>病有新舊，治有先後，此定法也。</p>

<h3>臟腑經絡四</h3>
<p>問曰：經云厥陽獨行，何謂也？師曰：此為有陽無陰，故稱厥陽。</p>
<p>陽性上行，有陰以吸之，則升極而降，陰性下行，有陽以煦之，則降極而升。有陽無陰，則陽有升而無降，獨行於上，故稱厥陽。</p>

<h3>臟腑經絡五</h3>
<p>問曰：陽病十八，何謂也？師曰：頭痛，項、腰、脊、臂、腳掣痛。陰病十八，何謂也？師曰：咳嗽上氣、喘、噦、咽痛、腸鳴脹滿、心痛拘急。五臟病各有十八，合為九十病。人又有六微，微有十八病，合為一百八病。五勞、七傷、六極、婦人三十六病，不在其中。</p>
<p>清邪居上，濁邪居下，大邪中表，小邪中里，䅽飥之邪，從口入者，宿食也。五邪中人，各有法度，風中於前，寒中於暮，濕傷於下，霧傷於上，風令脈浮，寒令脈急，霧傷皮腠，濕流關節，食傷脾胃。極寒傷經，極熱傷絡。䅽與馨同。</p>
<p>經絡在外為陽，頭項腰脊臂腳六者掣痛，是謂陽經之六病。陽有三陽，太陽、陽明、少陽三經，一經六病，三六十八，此陽病之十八也。五臟在內為陰，咳嗽上氣、喘促、噦逆、咽痛、腸鳴脹滿、心痛拘急，是為陰臟之六病。陰有三陰，太陰、少陰、厥陰三經，一經六病，三六十八，此陰病之十八也。五臟之病，非第各有十八，一臟之病，虛則六氣乘我，實則我乘六氣，合之本氣自病，亦有六條，是為三六十八。五臟病各有十八，合為九十病也。人又有六微，《難經》：心脈急甚者，肝邪干心也，心脈微急者，膽邪干小腸也，凡臟邪則甚，腑邪則微，故六腑之病，謂之六微。一腑之病，虛則六氣乘我，實則我乘六氣，合之本氣自病，亦有六條，是為三六十八。六腑病各有十八，合為一百八病也。此三陽三陰、五臟六腑之中於五邪，虛實相乘之大數也。五勞，五臟之勞病，六極，六腑之極病，七傷，飲食、憂勞、飢飽、房室、經絡、營衛、氣血之損傷，（五勞、七傷，解見，「虛勞」。）婦人三十六病（解見婦人「妊娠」、「產後」、「虛勞」），皆本內傷，不關外邪，故另當別論，不在其中。</p>
<p>五邪維何？清邪居於上，濁邪居於下，大邪中於表，小邪中於里，䅽飥之邪，從口入者，宿食也，是謂五邪。五邪中人，各有一定之法度。風為大邪，中於身前，多得之日早，寒為小邪，中於身後，多得之日暮，濕為濁邪，傷於下焦，霧為清邪，傷於上部，此五邪中人之部位也。風則令脈浮虛，是謂大邪之中表，寒則令脈緊急，是謂小邪之中里，霧則傷其皮腠，居於上而中於表，濕則流於關節，居於下而中於里，食則傷其脾胃，入於口而中於中，此五邪中人之處所也。邪雖有五，不過寒熱二者而已，五邪中人，總之極寒則內傷於經，極熱則外傷於絡也。</p>

<h3>臟腑經絡六</h3>
<p>問曰：病人有氣色見於面部，願聞其說。師曰：鼻頭色青，腹中痛，苦冷者，死。鼻頭色微黑者，有水氣。色黃者，胸上有寒。色白者，亡血也。設微赤非時者，死。其目正圓者，痙，不治。又色青為痛，色黑為勞，色赤為風，色黃者便難，色鮮明者有留飲。</p>
<p>《靈樞·五閱五使》：脈出於氣口，色見於明堂，《靈樞·五色》：明堂者，鼻也，青為木色，鼻頭色青，是木邪剋土，當腹中痛。若腹裡苦冷者，則水寒木枯，土敗火熄，於法當死。黑為水色，鼻頭色微黑者，必有水氣。黃為土色，鼻雖土位，而實竅於肺，肺位在胸，色黃者，土冷胃逆，傳於肺部，法應胸上有寒也。白為金色，木藏血而主色，色白者，血亡木枯，而金氣乘之，故白而不華，《傷寒·脈法》所謂面白脫色也。設色見微赤，而非其應見之時者，則死。蓋亡血之家，緣於土敗胃逆，肺金失斂，又見赤色，則火不歸水，逆刑肺金，而吐衄之病，無有止期。是其中氣崩潰，陽根下斷，必主死也。足太陽之脈，起於目之內眥，上巔下項，而行身後。《素問·診要經終論》：太陽之脈，其終也，戴眼，反折，瘈瘲（瘈，急。瘲，緩）。痙者，頸項強急，脊背反折，緣太陽之脈屈而不伸也。筋脈急縮，上引目系，開而不闔，故其目正圓，直視不瞬。此太陽之脈終，故不治也。又青為木色，木枯當衝擊而為痛，黑為水色，水寒則虛損而為勞，黃為土色，土濕則鬱結而便難，鮮明為留飲之色，留飲在中，故鮮明而不黯淡也。（此望而知之之法也）</p>

<h3>臟腑經絡七</h3>
<p>師曰：病人語聲寂寂然，喜驚呼者，骨節間病。語聲喑喑然不徹者，心膈間病。語聲啾啾然細而長者，頭中病。</p>
<p>《素問·金匱真言論》：東方青色，入通於肝，其病發驚駭。「陰陽應象論」：在體為筋，在臟為肝，在聲為呼。「五臟生成論」：諸筋者，皆屬於節，語聲寂寂然，喜忽然驚呼者，肝之聲也，肝主筋，而筋會於節，故為骨節間病。肺主聲，位在心膈之上，語聲喑喑然不徹者，此心膈間病，肺氣不清，故聲音不亮也。頭痛者，響震則頭鳴而痛劇，故語聲啾啾細長，此頭中之病，不敢高聲語也。（此聞而知之之法也）</p>

<h3>臟腑經絡八</h3>
<p>師曰：息搖肩者，心中堅。息引胸中上氣者，咳。息張口短氣者，肺痿唾沫。</p>
<p>喘息搖肩者，心中堅滿，氣無降路，故逆沖而肩搖也。息引胸中上氣者，氣逆，必生咳嗽也。息張口短氣者，肺痿而胸滿，清氣堙塞，常生唾沫也。（此亦聞而知之之法也）</p>

<h3>臟腑經絡九</h3>
<p>師曰：吸而微數，此病在中焦，實也，當下之則愈，虛者不治。在上焦者其吸促，在下焦者其吸遠，此皆難治。呼吸動搖振振者，不治。</p>
<p>吸氣微數，此中焦盛實，肺氣不降，下之腑清而氣降，則愈矣。若中虛而吸數，此氣敗而根絕，法為不治。氣逆於上焦者，其吸促，氣陷於下焦者，其吸遠，此皆中氣之敗也，升降失職，最難治也。呼吸動搖振振者，真氣拔根，脫亡不久，此不治也。（此亦聞而知之之法也）</p>

<h3>臟腑經絡十</h3>
<p>師曰：五臟病各有所得者愈。五臟病各有所惡，各隨其所不喜者為病，病者素不應食，而反暴思之，必發熱也。</p>
<p>五臟病各有所得者愈，如肝虛得春而愈，心虛得夏而愈，燥盛得濕而愈，濕盛得燥而愈也。五臟之病，各有所惡，惡則不喜，本其所惡而反得之，則隨其所不喜而為病。如病者素不應食，是食為所惡，而反暴思之，是必臟腑之發熱也。（此問而知之之法也）</p>

<h3>臟腑經絡十一</h3>
<p>夫諸病在臟，欲攻之，當隨其所得而攻之，如渴者，與豬苓湯。方在「消渴」。余皆仿此。</p>
<p>諸病在臟，欲攻下之，當隨其所應得而攻之。如渴者，是內有濕邪，格其君相之火，上爍肺津，應得豬苓湯，則按法與之也。余皆仿此。（此亦問而知之之法也）</p>

<h3>臟腑經絡十二</h3>
<p>師曰：寸口脈動者，因其王時而動，假令肝王色青，四時各隨其色。肝色青而反色白，非其時色脈，皆當病。</p>
<p>寸口脈動者，因其旺時而動，如木旺於春，則肝脈動，火旺於夏，則心脈動，金旺於秋，則肺脈動，水旺於冬，則腎脈動，土旺於四季，則脾脈動也。動者，一氣獨旺，鼓動而有力也。脈既應時，色亦應脈，四時各隨其色。假令肝旺，則色應青，而反色白，是木衰而金賊也，凡色不應脈，皆當病也。（此望而知之、切而知之之法也）</p>

<h3>臟腑經絡十三</h3>
<p>問曰：有未至而至，有至而不至，有至而不去，有至而太過，何謂也？師曰：冬至之後，甲子夜半，少陽起，少陽之時，陽始生，天氣溫和。以未得甲子，天因溫和，此為未至而至也。以得甲子，而天未溫和，此為至而不至也。以得甲子，而天大寒不解，此為至而不去也。以得甲子，而天溫如盛夏五六月時，此為至而太過也。</p>
<p>《難經》：冬至後，得甲子，少陽旺，復得甲子，陽明旺，復得甲子，太陽旺，復得甲子，太陰旺，復得甲子，少陰旺，復得甲子，厥陰旺。旺各六十日，六六三百六十日，以成一歲，此天人之所同也。</p>
<p>五行之序，成功者退，將來者進。冬至之後，甲子之日，夜半之時，少陽初起。少陽之時，一陽始生，天氣漸向溫和，節候之正也。以未得甲子，而天因溫和，來氣太早，此為未應至而已至也。以得甲子，而天未溫和，來氣太遲，此為應至而不至也。以既得甲子，而天大寒不能解，此為已至而不去也。以方得甲子，而天溫如盛夏五六月時，此為應至而太過也。此天氣之不正。</p>
<p>天人同氣，人之六氣，隨天之六氣而遞遷。《難經》：少陽之至，乍大乍小，乍短乍長，陽明之至，浮大而短，太陽之至，洪大而長，太陰之至，緊大而長，少陰之至，緊細而微，厥陰之至，沉短而敦。人氣不正，則脈不應時，而太過不及之診見矣。（此亦切而知之之法也）</p>

<h3>臟腑經絡十四</h3>
<p>師曰：病人脈浮者在前，其病在表，浮者在後，其病在裡，腰痛背強不能行，必短氣而極也。</p>
<p>寸在前主表，尺在後主裡，病人脈浮者在前，其病在表，浮者在後，其病在裡。表病則腰痛背強不能行，足太陽行身之背，挾脊抵腰而走足也，里病則短氣而極，手太陰肺主宗氣而行呼吸也。前後俱浮，則表裡兼病，肺之臟與太陽之經氣逆而不降故也。（此亦切而知之之法）</p>

<h3>臟腑經絡十五</h3>
<p>問曰：寸口脈沉大而滑，沉則為實，滑則為氣，實氣相摶，血氣入臟即死，入腑即愈，此為卒厥，何謂也？師曰：唇口青，身冷，為入臟即死，如身和，汗自出，為入腑即愈。</p>
<p>寸口脈沉大而滑，沉則為腎水之實，滑則為肝木之氣，此緣水寒木陷，鬱而欲升，故見沉滑。實氣相摶，必傷中焦血氣，血氣傷深而入臟即死，傷淺而入腑即愈，此為卒然厥僕。何以辨其入臟入腑，或死或愈也？蓋脾竅於口而主肌肉，唇舌者，肌肉之本也，唇口青，是土敗而木賊，身冷，是火敗而水旺，此為臟陰之盛，入臟即死也。如身和，汗出而不冷，此為腑陽之盛，入腑即愈也。（此亦切而知之之法）</p>

<h3>臟腑經絡十六</h3>
<p>問曰：脈脫，入臟即死，入腑即愈，何謂也？師曰：非為一病，百病皆然。譬如浸淫瘡，從口流向四肢者可治，從四肢流來入口者不可治。病在外者可治，入里者即死。</p>
<p>脈脫者，脈虛脫而不實也。入臟者陰勝，則死；入腑者陽復，則愈。凡病在外者傷淺，可治；入里者傷深，則死。浸淫瘡，解見「瘡癰」。（此亦切而知之之法。所謂四診也）</p>
<p>夫人稟五常，因風氣而生長。風氣雖能生萬物，亦能害萬物，如水能浮舟，亦能覆舟。若五臟元真通暢，人即安和，客氣邪風，中人多死。千般疢難，不越三條，一者，經絡受邪，入臟腑，為內所因也；二者，四肢九竅，血脈相傳，壅塞不通，為外皮膚所中也；三者，房室、金刃、蟲獸所傷。以此詳之，病由都盡。</p>
<p>若人能慎養，不令邪風乾忤經絡，適中經絡，未流傳腑臟，即醫治之，四肢才覺重滯，即導引、吐納、針灸、膏摩，勿令九竅閉塞，更能無犯王法、禽獸、災傷，房室勿令竭乏，服食節其冷熱苦辛酸甘，不遺形體有衰，病則無由入其腠理。腠者，是三焦通會元真之處，為血氣所注；理者，是皮膚臟腑之紋理也。（黃氏無此條，依《要略》本補之，以待考焉）</p>

<h1>卷二</h1>

<h2>外感</h2>

<h3>五臟風寒積聚（二十一章）</h3>
<p>五臟風寒積聚，虛邪之外感，本氣之內傷者也。風雨之邪傷於上，清濕之邪傷於下，飲食喜怒之邪傷於中。表邪外襲，里邪內應，兩虛相逢，留而不去，此積聚所由來也。積者，血多而氣少，《難經》所謂血滯而不濡者也。聚者，氣多而血少，《難經》所謂氣留而不行者也。心病於上，腎病於下，肺病於右，肝病於左，脾病於中，五臟之積聚，各有其部，此三焦所由分也。既成積聚，不得不用消磨，仲景未嘗立法，然大黃蟅蟲、桂枝茯苓、抵當湯丸、鱉甲煎丸、下瘀血湯之類，具載諸篇，審宜而選用之可也。</p>

<h3>五臟風寒（十九章）</h3>

<h4>五臟風寒一</h4>
<p>肺中風者，口燥而喘，身運而重，冒而腫脹。</p>
<p>肺主氣，氣化津，肺中風者，風邪在表，肺氣壅阻，是以發喘。氣滯津凝，是以口燥。風鬱勃而外泄，故身體旋運。氣收斂而內閉，故身體遲重。陽遏不能外達，故昏冒無覺。氣滯不能四達，故腫脹不消。</p>

<h4>五臟風寒二</h4>
<p>肺中寒，吐濁涕。</p>
<p>肺主皮毛，寒侵皮毛，裡氣鬱塞，肺無降路，逆衝上竅，清氣淫蒸，則化痰涕。涕少則出於鼻，多則出於口也。</p>

<h4>五臟風寒三</h4>
<p>肺死臟，浮之虛，按之弱如蔥葉，下無根者，死。</p>
<p>肺死臟者，肺之真臟脈也。肺脈浮而澀，蓋金降於水，則脈沉，澀者，將沉而未沉，氣之方收而未藏者也。若浮取之而虛飄，重按之弱如蔥葉之空，下無根者，是肺金之衰敗而不降也，此謂真臟脈，真臟見則死。《素問·平人氣象論》：死肺脈來，如物之浮，如風吹毛，曰肺死，「玉機真臟論」：真肺脈至，大而虛，如以毛羽中人膚。即此義也。</p>

<h4>五臟風寒四</h4>
<p>肝中風者，頭目瞤，兩脅痛，行常傴，令人嗜甘。</p>
<p>肝為厥陰風木，肝中風者，木鬱風動，筋脈振搖，故頭目瞤動。肝脈行於脅肋，經氣壅塞，故兩脅痛楚。筋脈燥急，故行常傴俯。木燥而剋土，土虛則嗜甘，土味甘也。</p>

<h4>五臟風寒五</h4>
<p>肝中寒者，兩臂不舉，舌本燥，喜太息，胸中痛，不得轉側，食則吐而汗出也。</p>
<p>足之三陰，自足走胸，手之三陰，自胸走手，肝中寒者，足之厥陰下陷，手之厥陰上逆。手厥陰之脈，入肘下臂，兩臂無氣，故痿而不舉。《靈樞·經脈》：肝者，筋之合也，筋者，聚於陰器而脈絡於舌本，木陷風生，故舌本燥。「經脈」：膽足少陽之經，是動則病口苦，善太息，肝膽同氣，陽盛則怒，陰盛則悲也。肝脈上貫胸膈，風木鬱沖，故胸中痛。厥陰行身之側，經氣鬱縮，轉側痛生，故不得轉側。脾土被刑，飲食不化，故食則吐逆。食下之時，土困肝鬱，風木疏泄，是以汗出也。</p>

<h4>五臟風寒六</h4>
<p>肝死臟，浮之弱，按之如索不來，或曲如蛇行者，死。</p>
<p>肝死臟者，肝之真臟脈也。肝脈弦而滑，蓋甲木降於水而乙木升於火，升於火，則脈浮，滑者，將浮而未浮，氣之方生而未長者也。若浮取之而弱，重按之如索不來，或曲如蛇行者，是肝木之頹敗而不升也。如索不來者，如繩索空懸，輕飄遊移，按之應手而去，不能復來鼓指也。如蛇行者，木暢則直，鬱則曲，一曲一直，鬱而不暢，故狀如蛇行。「平人氣象論」：死肝脈來，急益勁，如新張弓弦，曰肝死，「玉機真臟論」：真肝脈至，中外急，如循刀刃責責然，如按琴瑟弦，彼乃肝脈之太過，此則肝脈之不及者也。</p>

<h4>五臟風寒七</h4>
<p>肝著，其人常欲蹈其胸上，先未苦時，但欲飲熱，旋覆花湯主之。方在「婦人雜病」。</p>
<p>肝著者，肝氣痹著而不舒也。肝愈鬱而風愈動，風木蕩搖，神魂懸虛，故常欲人蹈其胸上。先未苦時，水寒木燥，故但欲飲熱。旋覆花湯，旋覆、新絛，行血而清風，蔥白通經而瀉滯也。</p>

<h4>五臟風寒八</h4>
<p>心中風者，翕翕發熱，不能起，心中飢，食即嘔吐。</p>
<p>心中風者，火鬱上炎，故翕翕發熱。熱則傷氣，故虛乏不能起身。心液消爍，空洞虛餒，故心中常飢。心火既升，胃氣必逆，緣火不歸水，水寒則土濕故也，胃氣上逆，故食即嘔吐。</p>

<h4>五臟風寒九</h4>
<p>心中寒者，其人苦病心如啖蒜狀，劇者心痛徹背，背痛徹心，譬如蟲注，其脈浮者，自吐乃愈。</p>
<p>金之味辛，心中寒者，火衰不能制金，金反侮火，故心中時作辛味。劇者寒水侮火，故心痛徹背，背痛徹心，譬如蟲注之痛楚也。其脈浮者，寒瘀胸膈，必自吐之乃愈也。</p>

<h4>五臟風寒十</h4>
<p>心傷者，其人勞倦即頭面赤而下重，心中痛而自煩，發熱，當臍跳，其脈弦，此為心臟傷所致也。</p>
<p>心為水傷，心者火也，心傷者，一遇勞倦即火上炎而頭面赤，水下凝而腿足重，寒氣逆沖而心痛，熱氣升鬱而自煩，火上鬱而發熱，木下鬱而臍跳，其脈弦而不能洪，此為心臟傷於寒水所致也。弦為肝脈，肝木心之母，心脈浮洪，木不生火，故心脈當洪而反弦也。</p>

<h4>五臟風寒十一</h4>
<p>邪入使魂魄不安者，血氣少也，血氣少者屬於心，心氣虛者，其人則畏，合目欲眠，夢遠行而精神離散，魂魄妄行。陰氣衰者為顛，陽氣衰者為狂。</p>
<p>《靈樞·本神》：心藏脈，脈舍神，腎藏精，精舍志，肝藏血，血舍魂，肺藏氣，氣舍魄，邪入使魂魄不安者，肝肺之血氣少也。血氣少者屬於心，以血者自陰而之陽，水升而化火則生血，氣者自陽而之陰，火降而化水則生氣，血氣皆原於火，故血氣少者，由於心火之虛也。心氣虛則腎水勝火，腎之志為恐，緣火盛則神氣升達而為喜，水盛則神氣淪陷而為恐，故水勝火者，其人則恐。水寒火敗，則火升而水沉，金逆而木陷，火升水沉，則神飛而精走，金逆木陷，則魄蕩而魂馳，故合目欲眠，夢遠行而精神離散。魂魄妄行，以水火之不濟，金木之不交也。精魄陰也，陰氣衰者，則志迷而為顛，神魂陽也，陽氣衰者，則神亂而為狂。</p>
<p>《難經》：重陰則顛，重陽則狂，言與此殊，而實則同也。蓋濁降則為陰，陰愈盛則愈溫，清升則為陽，陽愈盛則愈涼，故陽降而為濁陰，陰升而化清陽。陽清則化神，陰濁則化精，而神根於精，坎之陽也，水陰而抱陽，故精溫而不顛，精根於神，離之陰也，火陽而含陰，故神清而不狂。狂者君火不降，雖上熱如爐，實陽虛而非陽盛也，顛者癸水不升，雖下寒如冰，實陰虛而非陰盛也。</p>

<h4>五臟風寒十二</h4>
<p>心死臟，浮之實如麻豆，按之益躁疾者，死。</p>
<p>心死臟者，心之真臟脈也。心火下降，則心位清虛而不實，《難經》所謂浮而大散者，心也，若浮取之實如麻豆，重按之益覺躁疾者，是心火之升炎而不降也。「平人氣象論」：死心脈來，前曲後居，如操帶鉤，曰心死，「玉機真臟論」：真心脈至，堅而搏，如循薏苡子累累然，即此義也。</p>

<h4>五臟風寒十三</h4>
<p>腎著之病，其人身體重，腰中冷，如坐水中，形如水狀，反不渴，小便自利，飲食如故，病屬下焦，身勞汗出，衣里冷濕，久久得之，腰以下冷痛，腹重如帶五千錢，姜甘苓朮湯主之。</p>
<p>腎著者，腎氣痹著而凝冱也。水盛陰旺，故身體遲重，腰中寒冷，如坐水中。水漬經絡，故形如水病之狀，似乎浮腫。水旺土濕，故反不渴。水不在於臟腑，故小便自利，飲食如故。其病在腎，屬於下焦。原因身勞汗出，衣里沾濡冷濕，冷濕之氣，久久入腠理而浸經絡，同氣相感，故令腎氣痹著，而成此病。腎位在腰，自腰以下陰冷痛楚。土位在腹，水旺侮土，故腹重如帶五千錢也。姜甘苓朮湯，薑、苓，溫中而瀉水，朮、甘，培土而去濕也。</p>
<p><u>姜甘苓朮湯</u>　一</p>
<p>乾薑（四兩）　甘草（四兩）　茯苓（四兩）　白朮（四兩）</p>
<p>上四味，以水五升，煮取三升，分溫三服。腰中即溫。</p>

<h4>五臟風寒十四</h4>
<p>腎死臟，浮之堅，按之亂如轉丸，益下入尺者，死。</p>
<p>腎死臟者，腎之真臟脈也。癸水升於丁火，則水位泮渙而不結，若浮取之而堅，重按之亂如轉丸，益下入尺者，是腎水之下流而不升也。「平人氣象論」：死腎脈來，發如奪索，辟辟如彈石，曰腎死，「玉機真臟論」：真腎脈至，搏而絕，如指彈石辟辟然，即此義也。</p>
<p>腎無中風、中寒者，心腎同經，心病即腎病也。而腎著之病，即中寒所傷也。</p>

<h4>五臟風寒十五</h4>
<p>脾中風者，翕翕發熱，形如醉人，腹中煩重，皮肉瞤瞤而短氣。</p>
<p>脾為濕土，脾中風者，濕鬱為熱，故形如醉人。脾位在腹，故腹中煩重，熱盛則煩，濕盛則重也。土濕則木鬱而風生，故皮肉瞤動。脾土鬱滿，肺金莫降，是以短氣。</p>

<h4>五臟風寒十六</h4>
<p>脾死臟，浮之大堅，按之如覆盆，潔潔狀如搖者，死。</p>
<p>脾死臟者，脾之真臟脈也。己土升於離位，則清氣在上，戊土降於坎中，則濁氣在下，清升濁降，中氣衝和，是以脈見關上，其象為緩。若浮之大堅，是戊土之壅而不降也，按之如覆盆之硬，潔潔狀如搖動者，是己土之滯而不升也（「脈法」：浮為在表，沉為在裡，腑者里中之表，故宜浮取，臟者里中之裡，故宜重按）。《傷寒·脈法》所謂數脈見於關上，上下無頭尾，厥厥動搖者是也。「平人氣象論」：死脾脈來，銳堅如烏之喙，如鳥之距，曰脾死。「玉機真臟論」：諸真臟脈見者，皆死不治也。五臟者，皆稟氣於胃，胃者，五臟之本也。臟氣者，不能自致於手太陰，必因於胃氣乃致於手太陰也，故五臟各以其時自胃而致於手太陰。邪氣勝者，精氣衰也，病甚者，胃氣不能與之俱致於手太陰，故真臟之氣獨見，獨見者，病勝臟也，故曰死。</p>

<h4>五臟風寒十七</h4>
<p>問曰：三焦竭部，上焦竭善噫，何謂也？師曰：上焦受中焦氣未和，不能消穀，故為噫耳。下焦竭，即遺溺失便，其氣不和，不能自禁制。不須治，久則愈。</p>
<p>三焦各有其部，三焦竭部者，三焦竭其本部之氣也。上焦清氣竭，則濁氣上逆而為噫。緣上焦受氣於中焦，中焦燥濕之氣未和，不能消穀，土氣鬱滿，濁陰不降，故上焦痞悶，而為噫耳。下焦腎氣虧竭，無以約束便溺，即遺溺而失便。以其陽根升泄，陰孤於下，其中不和，不能自禁制夫二便也。不須治之，久而陽降氣和則愈矣。（此寒氣之傷於三焦而內寒者）</p>

<h4>五臟風寒十八</h4>
<p>師曰：熱在上焦者，因咳為肺痿。熱在中焦者，則為堅。熱在下焦者，則尿血，亦令淋閉不通。大腸有寒者，多騖溏，有熱者，便腸垢。小腸有寒者，其人下重便血，有熱者，必痔。</p>
<p>熱在上焦者，因咳嗽而為肺痿。熱在中焦者，則為消穀而便堅。熱在下焦者，則為木陷而尿血，亦令淋閉而不通，緣土濕木陷，郁生下熱，風木疏泄而水不能藏，則為尿血，寒水閉藏而木不能泄，則為淋閉也（此風氣之傷於三焦而內熱者）。若夫大腸有寒者，多如鴨鶩之溏泄，有熱者，脂膏腐爛，而便腸垢。小腸有寒者，肝脾濕陷，下重而便血，有熱者，肛門腫結而為痔（此於下焦之中，分別寒熱）。</p>

<h4>五臟風寒十九</h4>
<p>趺陽脈浮而澀，浮則胃氣強，澀則小便數，浮澀相摶，大便則堅，其脾為約，麻仁丸主之。</p>
<p>趺陽，胃脈，足趺上之衝陽也，陽盛則脈浮，浮則胃氣強壯也，血虛則脈澀，澀則風木疏泄，而小便數也。浮澀相合，土燥水枯，大便則堅，其脾氣為之約結不舒，而糞如羊矢。麻仁丸，麻仁、杏仁，潤燥而滑腸，芍藥、大黃，清風而泄熱，厚朴、枳實，行滯而開結也。（此熱在中焦。則為堅者）</p>
<p><u>麻仁丸</u>　二　方見《傷寒》。</p>
<p>麻子仁（二升）　芍藥（半斤）　杏仁（一升，熬，別作脂）　大黃（一斤，去皮）　厚朴（一尺，去皮）　枳實（一斤，炙）</p>
<p>上六味，末之，煉蜜和丸，梧子大，飲服十丸，日三服。漸加，以知為度。</p>

<h3>積聚二章</h3>

<h4>積聚二十</h4>
<p>問曰：病，有積，有聚，有䅽氣，何謂也？師曰：積者，臟病也，終不移。聚者，腑病也，發作有時，展轉痛移，為可治。䅽氣者，脅下痛，按之則愈，復發為䅽氣。</p>
<p>病，有積，有聚，有䅽氣。積者，五臟之病也，臟為陰，其性靜，故終不遷移（《難經》：臟病者，止而不移，其病不離其處）。聚者，六腑之病也，腑為陽，其性動，故發作有時，展轉痛移，此為可治（《難經》：腑病者，彷彿賁響，上下流行，居無常處）。䅽氣者，穀氣也，水穀不消，中氣鬱滿，木氣抑遏，故脅下作痛，按之郁開則愈，舉手復發，是為䅽氣。此風寒之傷於臟腑，而成積聚者也。</p>

<h4>積聚二十一</h4>
<p>諸積大法，脈來細而附骨者，乃積也。寸口，積在胸中，微出寸口，積在喉中，關上，積在臍旁，上關上，積在心下，微下關，積在少腹，尺中，積在氣街，脈出左，積在左，脈出右，積在右，脈兩出，積在中央，各以其部處之。</p>
<p>診諸積之大法，脈來細而附骨者，乃積也。見於寸口，則上而積在胸中。微出寸口，則更上而積在喉中。見於關上，則中而積在臍旁。上於關上，則上而積在心下。微下於關，則下而積在少腹。見於尺中，則下而積在氣街。脈出於左，積在於左。脈出於右，積在於右。脈左右兩出，積在中央。各以其上下左右之部處之。</p>
<p>五十六難：肝之積，曰肥氣，在左脅下，如覆杯，有頭足。心之積，曰伏梁，起臍上，大如臂，上至心下。脾之積，曰痞氣，在胃脘，覆大如盤。肺之積，曰息賁，在右脅下，覆大如杯。腎之積，曰奔豚，發於少腹，上至心下，若豚狀，或上或下無時。此五積之部也。（此就積聚而分三焦之部）</p>
<p>積聚者，風寒之所成也。《靈樞·百病始生》：夫百病之始生也，皆起於風雨寒暑，清濕喜怒。喜怒不節則傷臟，風雨則傷上，清濕則傷下，是謂三部。虛邪之中人也，始於皮膚，皮膚緩則腠理開，開則邪從毛髮入，入則抵深，深則毛髮立，毛髮立則淅然，故皮膚痛。留而不去，則傳舍於絡脈，在絡之時，痛於肌肉，其痛之時息，大經乃代。留而不去，傳舍於經，在經之時，灑淅喜驚。留而不去，傳舍於腧，在腧之時，六經不通，四肢則肢節痛，腰脊乃強。留而不去，傳舍於伏沖之脈，在伏沖之時，體重身痛。留而不去，傳舍於腸胃，在腸胃之時，賁響腹脹，多寒則腸鳴飧泄食不化，多熱則溏出麋。留而不去，傳舍於腸胃之外，募原（眉批：募、膜、幕三字通。吳又可《溫疫論》解募原二字不的。膈膜在肺下，與脅腹周迴相著如幕，以遮濁氣，不使熏蒸上焦。查《難經》自明）之間，留著於脈，稽留而不去，息而成積。或著孫脈，或著絡脈，或著經脈，或著腧脈，或著於伏沖之脈，或著於膂筋，或著於腸胃之募原，上連於緩筋，邪氣淫泆，不可勝論。</p>
<p>其著孫絡之脈而成積者，其積往來上下臂手，孫絡之所居也，浮而緩，不能句積而止之，故往來移行腸胃之間，水湊滲注灌，濯濯有音，有寒則腹滿雷引，故時切痛。其著於陽明之經，則挾臍而居，飽食則益大，飢則益小。其著於緩筋也，似陽明之積，飽食則痛，飢則安。其著於腸胃之募原也，病而外連於緩筋，飽食則安，飢則痛。其著於伏沖之脈者，揣之應手而動，發手則熱氣下於兩股，如湯沃之狀。其著於膂筋，在腸後者，飢則積見，飽則積不見，按之不得。其著於腧之脈者，閉塞不通，津液不下，孔竅乾壅。此邪氣之從外入內，從上下也。</p>
<p>積之始生，得寒乃生，厥乃成積也。厥氣生足悗，悗生脛寒，脛寒則血脈凝澀，血脈凝澀則寒氣上入於腸胃，入於腸胃則䐜脹，䐜脹則腸外之汁沫迫聚不得散，日以成積。卒然多食飲則腸滿，起居不節，用力過度，則絡脈傷，陽絡傷則血外溢，血外溢則衄血，陰絡傷則血內溢，血內溢則後血，腸胃之絡傷則血溢於腸外，腸外有寒汁沫與血相摶，則併合凝聚不得散，而積成矣。卒然外中於寒，若內傷於憂怒，則氣上逆，氣上逆則六腧不通，溫氣不行，凝血蘊裹而不散，津液澀滲，著而不去，而積皆成矣。</p>
<p>憂思傷心，重寒傷肺，忿怒傷肝，醉以入房，汗出當風傷脾，用力過度，若入房汗出浴則傷腎，此內外三部之所生病者也。風寒積聚之義如此。</p>

<h1>卷三</h1>

<h2>外感雜病</h2>

<h3>中風歷節（九章）</h3>
<p>中風歷節之病，皆內傷濕寒而外感風邪者也。濕寒流關節而傷筋骨，則病歷節，濕寒浸臟腑而淫經絡，則病中風。風為陽邪，其傷在上，濕為陰邪，其傷在下，中風未嘗不病足，然究竟足輕而手重，歷節則全在足而不在手。蓋中風之家，陽虛濕旺，上下表里，無處不傷，故手足皆病。歷節之家，中上二焦，猶可支持，寒濕獨甚於下，故足病而手無恙也。</p>
<p>中風之病，仲景未嘗立法，然苓桂術甘、茯苓四逆、八味腎氣之方，皆中風必須之法。即有上熱煩躁之證，而中下濕寒，則無不悉同。上部稍清，即宜大用溫燥，不可久服陰藥也。</p>

<h3>中風（三章）</h3>

<h4>中風一</h4>
<p>夫風之為病，當半身不遂，或但臂不遂者，此為痹，脈微而數，中風使然。</p>
<p>風之為病，或中於左，或中於右，手足偏枯，是謂半身不遂。</p>
<p>其初先覺麻木，麻木者，氣滯而不行也。肺主氣，而血中之溫氣，實為肺氣之根，右麻者，肺氣之不行，左麻者，肝氣之不行，麻之極，則為木。氣鬱於經絡之中，阻滯不運，衝於汗孔，簌簌靡寧，狀如亂針微刺之象，是謂之麻，久而氣閉不通，肌肉頑廢，痛癢無覺，是謂之木。</p>
<p>《靈樞·決氣》：上焦開發，宣五穀味，熏膚，充身，澤毛，若霧露之溉，是謂氣。物之潤澤，莫過於氣，筋膜之柔而不枯者，氣以煦之，血以濡之也。血隨氣動，氣梗則血瘀，氣血雙阻，筋膜失養，一被外風乘襲，而內風感應，則病偏枯。內風者，厥陰風木之氣也，氣鬱而血凝，血凝而木鬱，風傷衛氣，遏逼營血，木氣愈郁，木鬱生風，津液耗傷，筋膜焦縮，故病偏枯。其在經絡，未嘗非燥，而在臟腑，則全是濕。緣濕土塞滿，肺金不得降斂，故氣阻而生麻，肝木不得升達，故血鬱而生風，而土濕之由，全因腎水之寒，水寒土濕，此金木堙郁之原也。</p>
<p>若或但一臂不遂者，此為痹，非風也。痹者，風寒濕三者合而痹其血脈也。若脈微而數，則中風使然矣。</p>
<p>風因虛中，是以脈微。風動而不息，是以脈數。風隨八節，而居八方，冬至在北，夏至在南，春分在東，秋分在西，立春東北，立夏東南，立秋西南，立冬西北。《靈樞·九宮八風》：風從其所居之鄉來，為實風，主生，長養萬物，從其沖後來，為虛風，傷人者也，主殺主害，故聖人避風如避矢石焉。其有三虛，而偏中於風邪，則為擊僕偏枯矣。「歲露論」：乘年之衰，逢月之空，失時之和，因為賊風所傷，是謂三虛。</p>

<h4>中風二</h4>
<p>寸口脈浮而緊，緊則為寒，浮則為虛，寒虛相摶，邪在皮膚，浮者血虛，絡脈空虛，賊邪不泄，或左或右，邪氣反緩，正氣即急，正氣引邪，喎僻不遂。邪在於絡，肌膚不仁，邪在於經，即重不勝，邪入於腑，即不識人，邪入於臟，舌即難言，口即吐涎。</p>
<p>寸口脈浮而緊，緊則為寒，浮則為虛，寒虛相摶，則邪在皮膚，而病中風。蓋緊者營血之寒，浮者營血之虛。肝木藏血而胎君火，火者，血中溫氣之所化也，溫氣不足，故營血虛寒，而脈見浮緊。血虛寒盛，則木鬱風動，是以脈浮。絡脈空虛，一被外風感襲，則內風鬱發，而為賊邪。賊邪不得外泄，或入於左，或入於右，隨其正氣之偏虛而中之，無一定也。邪氣之所在，氣留而血歸之，氣血去而正歸邪，則邪氣反緩，而正氣即急。正氣緊急，而引其邪氣，則邪處之筋長，正處之筋短，鼻口喎僻而不遂，《素問·繆刺論》：邪中於經，左盛則右病，右盛則左病是也。邪氣淺在於絡，即肌膚痹著而不仁。邪氣次在於經，即身體遲重而不勝。邪氣內入於腑，則胃土上逆，濁氣熏蒸，化生痰涎，堵塞心竅，即昏憒不能識人。邪氣內入於臟，則脾土下陷，筋脈緊急，牽引舌本，即蹇澀不能言語（太陰脾脈，上連舌本），脾敗不以攝涎，即口角涎流。腑邪必歸於胃，臟邪必歸於脾，以胃敗而後邪侵於腑，脾敗而後邪侵於臟也。中風之病，由於土濕，土濕則木鬱而風動，以風木而賊濕土，胃逆則神迷，脾陷則言拙，是皆中氣之敗也。</p>

<h4>中風三</h4>
<p>寸口脈遲而緩，遲則為寒，緩則為虛，營緩則為血亡，衛緩則為中風，邪氣中經，則身癢而癮疹，心氣不足，邪氣入中，即胸滿而短氣。</p>
<p>寸口脈遲而緩，遲則為氣血之寒，緩則為營衛之虛，營緩則為裡虛而亡血，衛緩則為表虛而中風。邪氣中於經絡，風以泄之，而衛氣愈斂，閉遏營血，不得外達，則身癢而生癮疹。癢者，氣欲行而血不行也。血鬱為熱，發於汗孔之外，則成紅斑。衛氣外斂，不能透發，斑點隱見於皮膚之內，是為癮疹。營氣幽郁，不得暢泄，是以身癢。若心氣不足，邪氣乘虛而入中，壅遏宗氣，則胸膈脹滿，而短氣不舒也。</p>

<h3>歷節（六章）</h3>

<h4>歷節一</h4>
<p>寸口脈沉而弱，沉即主骨，弱即主筋，沉即為腎，弱即為肝，汗出入水中，如水傷心，歷節痛，黃汗出，故曰歷節。</p>
<p>寸口脈沉而弱，腎主骨而脈沉，故沉即主骨，肝主筋而脈弱，故弱即主筋。沉即為腎，骨屬於腎也，弱即為肝，筋屬於肝也。此緣汗出而入水中，如使水傷心氣，則水邪隨脈而注筋骨，以心主脈也。筋骨既傷，則歷節作痛，以諸筋皆屬於骨節，而濕邪傳流於關節也。濕蒸皮毛，黃汗乃出，緣脾主肌肉，其色為黃，濕漬肌肉，木氣不達，木主五色，入土化黃也。</p>

<h4>歷節二</h4>
<p>趺陽脈浮而滑，滑則穀氣實，浮則自汗出，少陰脈浮而弱，弱則血不足，浮則為風，風血相摶，即疼痛如掣。</p>
<p>趺陽脈浮而滑，滑則陽盛而穀氣實，浮則氣蒸而自汗出。少陰脈浮而弱，弱則為營血之不足，浮則為風邪之外中。風邪與血虛相合，即筋骨疼痛如掣。趺陽，胃脈，少陰，腎脈，腎水溫升，則生肝木，而化營血，水寒不能生木，是以血虛。血中溫氣，實胎君火，血虛則溫氣不足，最易感召陰邪。水冷血寒，郁格陽明，胃氣不得下行，故穀氣蒸泄，自汗常出。水濕之邪，入於汗孔，流注關節之中，內與肝腎之寒合傷筋骨，復得風邪外閉，寒濕鬱發，即筋骨掣痛，而病歷節。水暖血溫，不作此病也。</p>

<h4>歷節三</h4>
<p>盛人脈澀小，短氣，自汗出，歷節疼，不可屈伸，此皆飲酒汗出當風所致也。</p>
<p>肥盛之人，營衛本盛旺，忽而脈候澀小，短氣自汗，歷節疼痛，不可伸屈，此皆飲酒汗出當風，感襲皮毛所致。風性疏泄，故自汗出。風泄而衛閉，故脈澀小。經脈閉塞，肺氣不得下達，故氣道短促。《素問》：飲酒中風，則為漏風，以酒行經絡，血蒸汗出，益以風邪疏泄，自汗常流，是為漏風。汗孔不闔，水濕易入，此歷節傷痛之根也。</p>

<h4>歷節四</h4>
<p>味酸則傷筋，筋傷則緩，名曰泄，咸則傷骨，骨傷則痿，名曰枯，枯泄相摶，名曰斷泄，營氣不通，衛不獨行，營衛俱微，三焦無所仰，四屬斷絕，身體羸瘦，獨足腫大，黃汗出，脛冷，假令發熱，便為歷節也。</p>
<p>肝主筋，其味酸，味酸則傷筋，筋傷則緩弱不振，其名曰泄。腎主骨，其味鹹，味鹹則傷骨，骨傷則痿軟不堅，其名曰枯。枯泄相合，筋骨俱病，名曰斷泄，言其真氣斷絕於內而疏泄於外也。筋骨者，營衛之所滋養，營虛血澀，經脈不通，則衛氣不能獨行。營衛俱微，無以充灌三焦，三焦無所仰賴，以致四肢失秉，斷絕不通，身體羸瘦，獨足腫大，黃汗出而脛自冷，假令發熱，便是歷節也。黃汗之病，兩脛自冷，以其內熱不能外發也，歷節之病，兩脛發熱，以其內寒鬱格陽氣也。</p>

<h4>歷節五</h4>
<p>諸肢節疼痛，身體尪羸，腳腫如脫，頭眩短氣，溫溫欲吐，桂枝芍藥知母湯主之。</p>
<p>諸肢節疼痛，身體尪羸，腳腫如脫，頭眩短氣，溫溫欲吐者，濕傷關節，則生疼痛，營衛不行，則肌肉瘦削，濁陰阻格，陽不下根，則生眩暈，氣不降斂，則苦短促，胃氣上逆，則欲嘔吐。桂枝芍藥知母湯，朮、甘，培土以敵陰邪，附子暖水而驅寒濕，知母、生薑，清肺而降濁氣，芍、桂、麻、防，通經而開痹塞也。</p>
<p><u>桂枝芍藥知母湯</u>　三</p>
<p>桂枝（四兩）　芍藥（三兩）　麻黃（二兩）　防風（四兩）　甘草（二兩）　白朮（二兩）　生薑（五兩）　知母（四兩）　附子（二兩，炮）</p>
<p>上九味，以水七升，煮取二升，溫服七合，日三服。</p>

<h4>歷節六</h4>
<p>病歷節，不可屈伸，疼痛，烏頭湯主之。</p>
<p>濕寒傷其筋骨，則疼痛不可屈伸。烏頭湯，甘草、芍藥，培土而滋肝，黃耆、麻黃，通經而瀉濕，烏頭開痹而逐寒也。</p>
<p><u>烏頭湯</u>　四</p>
<p>烏頭（五枚，㕮咀，以蜜二升，煎取一升半，出烏頭）　甘草（三兩，炙）　芍藥（三兩）　黃耆（三兩）　麻黃（三兩）</p>
<p>上五味，㕮咀四味，以水三升，煮取一升，去滓，內蜜煎中重煎之，服七合。不知，盡服之。亦治腳氣疼痛，不可屈伸。</p>

<h2>附方</h2>
<p><u>千金礬石湯</u>　一　治腳氣衝心。</p>
<p>礬石（二兩）</p>
<p>上一味，以漿水一斗五升，煎三五沸，浸腳良。</p>
<p><u>崔氏八味丸</u>　二　治腳氣，上入少腹不仁。方在「消渴」。</p>
<p>按，中風之病，仲景未嘗立方，其證與八味甚合，崔氏以之治歷節腳氣。若以治中風，則妙甚矣。</p>

<h1>卷四</h1>

<h2>外感雜病</h2>

<h3>痙濕暍（二十七章）</h3>
<p>痙濕暍者，風鬱於表而裡氣內應，燥盛則木枯而為痙，水盛則土潰而為濕，火盛則金爍而為暍。三氣非同，然有相通者焉。相通維何？濕而已矣。痙，燥病也，而曰若發其汗，寒濕相得，則惡寒甚，是痙病之有濕也。暍，火病也，而曰夏月傷冷水，水行皮中所致，是暍病之有濕也。</p>
<p>蓋濕旺土鬱，中脘莫運，木氣不舒，金氣不斂，一被感襲，閉其皮毛，木遏風動，血燥筋縮，則為痙病，金被火刑，氣耗津傷，則為暍病。三者雖殊，而溯本窮原，未始不類。臨此三證，助陰滋濕之品，當斟酌而詳慎也。</p>

<h3>痙（十三章）</h3>

<h4>痙病一</h4>
<p>太陽病，發熱汗出，而不惡寒者，名曰柔痙。</p>
<p>太陽病，發熱汗出，而不惡寒者，風傷衛也。風性柔和，故名柔痙。</p>

<h4>痙病二</h4>
<p>太陽病，發熱無汗，反惡寒者，名曰剛痙。</p>
<p>太陽病，發熱無汗，反惡寒者，寒傷營也。寒性剛急，故名剛痙。</p>

<h4>痙病三</h4>
<p>太陽病，發汗太多，因致痙。</p>
<p>太陽病，發汗太多，亡其津血，筋脈失養，感於風寒，因成痙病。</p>

<h4>痙病四</h4>
<p>瘡家，雖身疼痛，不可發汗，汗出則痙。</p>
<p>瘡家膿血失亡，筋脈不榮，雖感風寒，不可發汗。汗出血枯，筋脈焦縮，則成痙病。</p>

<h4>痙病五</h4>
<p>夫風病，下之則痙。復發汗，必拘急。</p>
<p>風病木枯血燥，下之津血內亡，則成痙病。復發其汗，津血外亡，必苦拘急。</p>

<h4>痙病六</h4>
<p>病者身熱足寒，頸項強急，惡寒，時頭熱，面赤，目赤，獨頭動搖，卒口噤，背反張者，痙病也。若發其汗者，寒濕相得，其表益虛，即惡寒甚。發其汗已，其脈如蛇。</p>
<p>身熱足寒，頸項強急，惡寒頭熱，面赤目赤，頭搖口噤，脊背反張者，是痙病也。以太陽寒水之經，起目內眥，上額交巔，下項挾脊，抵腰走足，筋司於肝，血枯木燥，風動筋縮，而膀胱津液之腑，木所自生，更失滋潤，故太陽之部，筋脈拘牽，頭搖口噤，頸項強急，而脊背反折也。《素問·診要經終論》：太陽之脈，其終也，戴眼，反折，瘈瘲（瘈，急。瘲，緩），即痙病之謂也。若發其汗者，陽亡火敗，水土之寒濕相得，裡氣既虧，而表氣益虛，即惡寒甚。發其汗已，經脈枯槁，動如蛇行，全失緩和從容之象矣。</p>

<h4>痙病七</h4>
<p>夫痙脈，按之緊如弦，直上下行。</p>
<p>脈緊如弦，直上下行，即上章之其脈如蛇也。</p>

<h4>痙病八</h4>
<p>暴腹脹大者，為欲解。脈如故，反伏弦者，痙。</p>
<p>陰盛則腹脹，《素問》：腎氣實則脹是也。暴腹脹大者，陰氣內復，自臟流經，故為欲解。其脈如故，反沉伏而弦緊者，痙病不瘥也。</p>

<h4>痙病九</h4>
<p>太陽病，發熱，脈沉而細者，名曰痙，為難治。</p>
<p>發熱而脈沉細，陰陽俱敗，故為難治。</p>

<h4>痙病十</h4>
<p>痙病有灸瘡，難治。</p>
<p>灸瘡，艾火燔灼，焦骨傷筋，津血消爍，未易卒復，故難治也。</p>

<h4>痙病十一</h4>
<p>太陽病，其證備，身體強，𠘧𠘧然，脈反沉遲，此為痙，栝蔞桂枝湯主之。</p>
<p>太陽病，頸項強急，發熱惡寒，汗出，中風之證具備，身體強硬，𠘧𠘧不柔，脈反沉遲，此為柔痙。栝蔞桂枝湯，薑、桂，達經氣而瀉營郁，甘、棗，補脾精而滋肝血，芍藥、栝蔞，清風木而生津液也。</p>
<p><u>栝蔞桂枝湯</u>　五</p>
<p>栝蔞根（三兩）　桂枝（三兩，去皮）　芍藥（三兩）　生薑（三兩，切）　甘草（二兩，炙）　大棗（十二枚，劈）</p>
<p>上六味，㕮咀，以水七升，微火煮取三升，去滓，適寒溫，服一升。</p>

<h4>痙病十二</h4>
<p>太陽病，無汗而小便反少，氣上衝胸，口噤不得語，欲作剛痙，葛根湯主之。</p>
<p>太陽病，無汗，是傷寒之證，而小便反少，寒水不降也。甲木生於壬水，太陽不降，甲木逆行，而賊胃土，故氣上衝胸，而口噤不語，以少陽之脈，下胸而貫膈，陽明之脈，挾口而環唇也。此欲作剛痙。葛根湯，薑、甘、大棗，和中宮而補土，桂枝、芍藥，達營鬱而瀉熱，麻黃散太陽之寒，葛根解陽明之郁也。</p>
<p>剛痙是太陽表寒束逼陽明之證，故用葛根。</p>
<p><u>葛根湯</u>　六（方見《傷寒》）</p>
<p>葛根（四兩）　麻黃（三兩，去節）　桂枝（二兩）　芍藥（二兩）　生薑（三兩，切）　甘草（二兩，炙）　大棗（十二枚，劈）</p>
<p>上七味，以水一斗，先煮麻黃、葛根，減二升，去上沫，內諸藥，煮取三升，去滓，溫服一升，覆取微似汗，不須吸粥。余如桂枝湯將息及禁忌。</p>

<h4>痙病十三</h4>
<p>痙為病，胸滿口噤，臥不著席，腳攣急，必齘齒，可與大承氣湯。</p>
<p>剛痙為病，陽明上逆，故胸滿口噤。脊背反張，故臥不著席。筋脈縮急，故腳攣齘齒（筋脈屈伸、牙齒開合作響，是謂齘齒）。此其土燥胃逆，病在陽明，可與大承氣湯，大黃、芒硝，瀉其燥熱，枳實、厚朴，破其壅塞也。</p>
<p><u>大承氣湯</u>　七（方見《傷寒》）</p>
<p>大黃（四兩，酒洗）　芒硝（三合）　厚朴（半斤，炙，去皮）　枳實（五枚，炙）</p>
<p>上四味，以水一斗，先煮枳、樸，取五升，去滓，內大黃，煮取二升，去滓，內芒硝，更上微火一兩沸，分溫再服。得下，余勿服。</p>

<h3>濕（十一章）</h3>

<h4>濕病一</h4>
<p>太陽病，關節疼痛而煩，脈沉而細者，此名中濕，亦曰濕痹，其候小便不利，大便反快，但當利其小便。</p>
<p>濕流關節，經脈郁阻，故生煩痛。土濕木遏，清陽不達，故脈沉細。此名中濕，亦曰濕痹。木鬱不能疏泄水道，腸胃滋濡，故大便反快，而小便不利。但當利其小便，以泄濕氣也。</p>

<h4>濕病二</h4>
<p>濕家之為病，一身盡疼，發熱，身色如熏黃也。</p>
<p>濕傷筋骨，而阻經脈，故一身盡疼。陽氣鬱遏，是以發熱。木氣不達，則見黃色，以肝主五色，入脾為黃也。</p>

<h4>濕病三</h4>
<p>濕家病，身痛發熱，面黃而喘，頭痛鼻塞而煩，其脈大，自能飲食，腹中和無病，病在頭中寒濕，故鼻塞，內藥鼻中則愈。</p>
<p>濕家病，身痛發熱，面黃而喘，頭痛鼻塞而煩，其脈又大，而且自能飲食，此其腹中平和無病，病在頭中寒濕，阻其肺竅，是以鼻塞頭痛，面黃作喘。納藥鼻中，散其寒濕則愈矣。</p>

<h4>濕病四</h4>
<p>濕家，其人但頭汗出，背強，欲得覆被向火，若下之早則噦，或胸滿，小便不利，舌上如胎者，以丹田有熱，胸中有寒，渴欲得飲，而不能飲，則口燥、煩也。</p>
<p>濕鬱發熱，皮毛蒸泄，則汗自出。若但頭上汗出，是其陽鬱於上，而猶未盛於中也。濕在太陽之經，脈絡壅阻，是以背強。（太陽行身之背）。陽郁不得外達，是以惡寒。俟其濕熱內盛，而後可下，若下之太早，則土敗胃逆，噦而胸滿，小便不利，舌上如胎。以太陰土濕，乙木遏陷，而生下熱，在於丹田。至其胸中，全是濕寒，雖渴欲得水，卻不能飲，止是口中燥、煩而已。以其陽鬱於上，故頭汗口渴。舌竅於心，陽虛火敗，肺津寒凝，膠塞心宮，故舌上如胎，實非盛熱生胎也。</p>
<p>蓋濕證不論寒熱，總因陽虛。陽郁不達，是以生熱，陽氣極虛，則不能化熱，止是濕寒耳。</p>

<h4>濕病五</h4>
<p>濕家下之，額上汗出，微喘，小便利者，死，若下利不止者，亦死。</p>
<p>濕寒之證，而誤下之，若額上汗出，微喘，則氣脫於上，小便利，下利不止，則氣脫於下，是死證也。</p>

<h4>濕病六</h4>
<p>風濕相搏，一身盡疼痛，法當汗出而解，值天陰雨不止，醫云此可發汗，汗之病不愈者何也？答曰：發其汗，汗大出者，但風氣去，濕氣在，是故不愈也。若治風濕者，發其汗，但微微似欲汗出者，風濕俱去也。</p>
<p>濕為陽虛，汗多陽亡，風雖去而濕愈增，又值陰雨濕盛之時，是以濕氣仍在。此當微汗以瀉之，則風濕俱去矣。</p>

<h4>濕病七</h4>
<p>濕家身煩疼，可與麻黃加朮湯，發其汗為宜，慎不可以火攻之。</p>
<p>濕鬱經絡，衛氣壅遏，而生煩疼。可與麻黃加朮湯，麻、桂、杏仁，瀉營衛而利肺氣，甘草、白朮，補中脘而燥土濕，汗出濕消，煩痛自止。慎不可以火攻之，生其內熱也。</p>
<p><u>麻黃加朮湯</u>　八</p>
<p>麻黃（三兩，去節）　桂枝（二兩，去皮）　杏仁（七十枚，去皮尖）　甘草（一兩，炙）　白朮（四兩）</p>
<p>上五味，以水九升，先煮麻黃，減二升，去上沫，內諸藥，煮取二升半，去滓，溫服八合。覆取微似汗。</p>

<h4>濕病八</h4>
<p>病者一身盡疼，發熱，日晡所劇者，此名風濕，此病傷於汗出當風，或久傷取冷所致也，可與麻黃杏仁薏苡甘草湯。</p>
<p>汗出當風，閉其皮毛，汗液郁遏，流溢經隧，營衛壅滯，故發熱身疼。午後濕土當令，故日晡所劇。麻黃杏仁薏苡甘草湯，麻黃、杏仁，破壅而發汗，薏苡、甘草，燥濕而培土也。</p>
<p><u>麻黃杏仁薏苡甘草湯</u>　九</p>
<p>麻黃（五錢，去節）　杏仁（十粒，去皮尖）　薏苡（五錢）　甘草（一兩，炙）</p>
<p>上銼麻豆大，每服四錢匕，水盞半，煎八分，去滓，溫服。有微汗，避風。</p>

<h4>濕病九</h4>
<p>風濕，脈浮身重，汗出惡風者，防己黃耆湯主之。</p>
<p>風客皮毛，是以脈浮。濕漬經絡，是以身重。風性疏泄，是以汗出惡風。防己黃耆湯，甘草、白朮，補中而燥土，黃耆、防己，發表而瀉濕也。</p>
<p><u>防己黃耆湯</u>　十</p>
<p>防己（一兩）　黃耆（一兩）　甘草（五錢，炙）　白朮（七錢五分）</p>
<p>上銼麻豆大，每抄五錢匕，生薑四片，大棗三枚，水盞半，煎八分，去滓，溫服，良久再服。喘者，加麻黃五錢。胃中不和者，加芍藥三分。氣上衝者，加桂枝三分。下有陳寒者，加細辛三分。服後當如蟲行皮膚中，從腰以下如冰。後坐被上，又以一被繞腰以下，溫令有微汗，差。</p>
<p>按，以上二方，分兩、煎法、加減，俱非仲景法。小青龍湯：喘者，去麻黃，加杏仁。此云喘者，加麻黃，大抵後人所補。</p>

<h4>濕病十</h4>
<p>傷寒八九日，風濕相摶，身體疼煩，不能轉側，不嘔不渴，脈浮虛而澀者，桂枝附子湯主之。如大便堅，小便自利者，去桂加白朮湯主之。</p>
<p>濕為風鬱，兩相摶結，營衛壅滯，故身體煩疼，不能轉側。「脈法」：風則浮虛，脈浮虛而澀者，血分之虛寒也。桂枝加附子湯，桂枝和中而解表，附子暖血而驅寒也。若大便堅，小便自利者，則木達而疏泄之令行，濕不在下而在中，去桂枝之疏木，加白朮以燥土也。</p>
<p><u>桂枝附子湯</u>　十一　（方見《傷寒·太陽》。此即桂枝去芍藥加附子湯，而分兩不同）</p>
<p>桂枝（四兩）　生薑（三兩）　甘草（二兩）　大棗（十二枚）　附子（三枚，炮，去皮）</p>
<p>上五味，以水六升，煮取二升，去滓，分溫三服。</p>
<p><u>去桂加白朮湯</u>　十二　（方見《傷寒》）</p>
<p>甘草（二兩）　生薑（一兩半）　大棗（六枚）　附子（一枚，炮）　白朮（一兩）</p>
<p>上五味，以水三升，煮取一升，去滓，分溫三服。一服覺身痹，半日許再服，三服都盡，其人如冒狀，勿怪，即是朮、附並走皮中逐水氣，未得除故耳。</p>

<h4>濕病十一</h4>
<p>風濕相摶，骨節疼煩掣痛，不得屈伸，近之則痛劇，汗出短氣，小便不利，惡風不欲去衣，或身微腫者，甘草附子湯主之。</p>
<p>濕流關節，煩疼掣痛，不得屈伸，近之則痛劇。汗出短氣，小便不利，濕土中郁，肺金不得降斂，故氣短而汗泄，肝木不得升達，故水阻而尿癃。陽遏不達，則惡風寒。氣滯不通，則見浮腫。甘草附子湯，甘草、白朮，補土而燥濕，附子、桂枝，暖水而疏木也。</p>
<p><u>甘草附子湯</u>　十三　（方見（傷寒·濕病））</p>
<p>甘草（二兩）　白朮（二兩）　附子（二枚）　桂枝（四兩）</p>
<p>上四味，以水六升，煮取三升，去滓，溫服一升，日三服。初服得微汗則解，能食。汗止復煩者，服五合。恐一升多者，服六七合為妙。</p>

<h3>暍（三章）</h3>

<h4>暍病一</h4>
<p>太陽中暍，發熱惡寒，身重而疼痛，其脈弦細芤遲，小便已洒洒然毛聳，手足逆冷，小有勞，身即熱，口開，前板齒燥，若發其汗，即惡寒甚，加溫針，則發熱甚，數下之，則淋甚。</p>
<p>暍者，夏月而感風寒。表閉陽遏，則見寒熱。濕動表郁，則生重疼。營衛虛澀，故弦細芤遲。水降氣升，故皮毛振聳。土鬱不達，故手足逆冷。陽升火泄，故勞即身熱。陽明不降，故口開齒燥（陽明之脈，行於口齒）。陽明行身之前，故燥在前齒。發汗亡陽，故惡寒甚。溫針亡陰，故發熱甚。下之陽敗土濕，木鬱不泄，是以淋甚。</p>

<h4>暍病二</h4>
<p>太陽中熱者，暍是也，汗出惡寒，身熱而渴，白虎加人參湯主之。</p>
<p>暑熱而感風寒，其名曰暍。內熱熏蒸，是以汗出。表邪束閉，是以惡寒。暑傷肺氣，津液枯燥，是以身熱而渴。白虎加人參湯，白虎清金而補土，人參益氣而生津也。</p>
<p>夏月中暑，必感外寒，郁其內熱。但壯火食氣，汗泄陽亡，不可汗下。人參白虎，清金瀉熱，益氣生津，實不刊之神方也。</p>
<p><u>白虎加人參湯</u>　十四　（方見《傷寒》）</p>
<p>石膏（一斤，碎，綿裹）　知母（六兩）　甘草（二兩）　粳米（六合）　人參（三兩）</p>
<p>上五味，以水一斗，煮米熟湯成，去滓，溫服一升，日三服。</p>

<h4>暍病三</h4>
<p>太陽中暍，身熱疼重，而脈微弱，此以夏月傷冷水，水行皮中所致也，一物瓜蒂湯主之。</p>
<p>夏月汗出，浴於冷水，水入汗孔，而行皮中。皮毛冷閉，郁遏陽火，不得外泄，故生內熱。熱則傷氣，故脈微弱。瓜蒂瀉皮中之冷水，水去則竅開而熱泄矣。</p>
<p><u>瓜蒂湯</u>　十五</p>
<p>瓜蒂（二十枚）</p>
<p>上銼，以水一升，煮取五合，去滓，頓服。</p>

<h1>卷五</h1>

<h2>外感雜病</h2>

<h3>瘧病（五章）</h3>
<p>瘧者，陰陽之交爭也。暑蒸汗泄，浴於寒水，寒入汗孔，藏於腸胃之外，秋傷於風，則成瘧病。衛氣離則病休，衛氣集則病作。衛氣晝行於陽二十五周，夜行於陰二十五周，寒邪在經，得陽而外出，得陰而內薄，其淺在陽分，則晝與衛遇而日作，其深在陰分，則夜與衛遇而暮作。邪中於頭項者，衛氣至頭項而病。邪中於腰脊者，衛氣至腰脊而病。其後客於脊背也，循膂而下，其氣日低，故其作日晏。其前行於臍腹也，循腹而上，其氣日高，故其作日早。其內薄於五臟，橫連於募原也，道遠而行遲，不能與衛氣日遇，故間日乃作。岐伯析其理，仲景傳其法，理明而法良，瘧無不愈之病矣。</p>

<h4>瘧病一</h4>
<p>師曰：瘧脈自弦，弦數者多熱，弦遲者多寒，弦小緊者下之差，弦遲者可溫之，弦緊者可發汗針灸之，浮大者可吐之，弦數者，風發也，以飲食消息止之。</p>
<p>弦為少陽之脈，寒邪在經，以類相從，內舍三陰，少陽居二陽三陰之間，內與邪遇，相爭而病作，故瘧脈自弦。少陽甲木，從相火化氣，其初與邪遇，衛氣鬱阻，不得前行，漸積漸盛，內奪陰位。陰氣被奪，外乘陽位，裹束衛氣，閉藏而生外寒。衛氣被束，竭力外發，重圍莫透，鼓盪不已，則生戰慄。及其相火鬱隆，內熱大作，寒邪退敗，盡從熱化，則衛氣外發而病解。此痎瘧之義也。</p>
<p>但相火不無虛實，弦數者，火勝其水，其病多熱，弦遲者，水勝其火，其病多寒。弦而小緊者，腑熱重而表寒輕，下之則差。弦遲者，內寒，可溫其里。弦緊者，外寒，可發汗針灸，以散其表。浮大者，宿物內阻，可吐之。弦數者，木鬱而風發也，以飲食消息而止之，如梨漿、瓜汁清潤甘滑之品，息其風燥，經所謂風淫於內，治以甘寒是也。</p>

<h4>瘧病二</h4>
<p>師曰：陰氣孤絕，陽氣獨發，則熱而少氣煩冤，手足熱而欲嘔，名曰癉瘧，若但熱不寒者，邪氣內藏於心，外舍分肉之間，令人消爍肌肉。</p>
<p>《素問·瘧論》：其但熱而不寒者，陰氣先絕，陽氣獨發，則少氣煩冤，手足熱而欲嘔，名曰癉瘧。癉瘧者，肺素有熱，氣盛於身，厥逆上衝，中氣實而不外泄。因有所用力，腠理開，風寒舍於皮膚之內分肉之間而發，發則陽氣盛，陽氣盛而不衰，則病矣。其氣不及於陰，故但熱而不寒。氣內藏於心而外舍於分肉之間，令人消爍肌肉，故名曰癉瘧。癉瘧但熱不寒，緣其陽盛陰虛，肺火素旺。汗出竅開，風寒內入，淺居皮中，閉其衛氣。衛陽郁發，熱傷肺氣，手足如烙，煩冤欲嘔。以陰氣先虛而邪客又淺，是以但熱無寒。其熱內蓄於心，外舍分肉之間，令人消爍肌肉。是癉瘧之義也。</p>

<h4>瘧病三</h4>
<p>溫瘧者，其脈如平，身無寒，但熱，骨節疼煩，時嘔，白虎加桂枝湯主之。</p>
<p>「瘧論」：先傷於風而後傷於寒，故先熱而後寒，亦以時作，名曰溫瘧。溫瘧者，得之冬中於風，寒氣藏於骨髓之中，至春陽氣大發，邪氣不能自出。因遇大暑，腦髓爍，肌肉消，腠理發泄，或有所用力，邪氣與汗皆出。此病藏於腎，其氣先從內出之於外也。如是者，陰虛而陽盛，陽盛則熱矣。衰則氣復反入，入則陽虛，陽虛則寒矣。故先熱而後寒，名曰溫瘧。溫瘧先熱後寒，緣冬月中風，泄其衛氣，風愈泄而衛愈閉，遏其營血，鬱而為熱。後傷於寒，皮毛斂束，而風不能泄，營熱更郁。營血司於肝木而生於腎水，冬時腎水蟄藏而肝木已枯，此熱遂藏骨髓之中。至春乙木萌生，陽氣大發，骨髓之熱，可以出矣（腎主骨髓，乙木生於腎水，故骨髓之熱，當隨木氣外出），而外為寒束，不能自出。因遇大暑，腦髓燔爍，肌肉消減之時，腠理發泄，邪可出矣。即不遇大暑，或有所用力煩勞，氣蒸汗流，邪亦出矣。熱邪與汗皆出，表裡如焚，於是陽盛而陰虛。物極必反，陽氣盛極而衰，復反故位，陰氣續復，漸而翕聚，是以寒生。此溫瘧之義也。</p>
<p>溫瘧即癉瘧之輕者，其熱未極，則陽衰陰復，能作後寒，是謂溫瘧。熱極陰亡，後寒不作，是謂癉瘧。曰身無寒，但熱，仲景指溫瘧之重者而言，即癉瘧也。骨節者，身之溪谷，腎水之所潮汐，熱極水枯，故骨節煩疼。嘔者，熱盛而胃逆也。白虎加桂枝湯，石膏、知母，清金而瀉熱，甘草、粳米，益氣而生津，桂枝行經而達表也（風寒在表，故熱藏骨髓，桂枝解散風寒，引骨髓之熱外達於皮毛也）。</p>
<p><u>白虎加桂枝湯</u>　十六</p>
<p>石膏（一斤）　知母（六兩）　甘草（二兩，炙）　粳米（二合）　桂枝（三兩）</p>
<p>上五味，以水一斗，煮米熟湯成，去滓，溫服一升，日三服。</p>

<h4>瘧病四</h4>
<p>瘧多寒者，名曰牝瘧，蜀漆散主之。</p>
<p>「瘧論」：瘧先寒而後熱者，夏傷於暑，腠理開發，因遇夏氣淒滄之水寒，藏於腠理皮膚之中，秋傷於風，則病成矣。夫寒者，陰氣也，風者，陽氣也，先傷於寒而後傷於風，故先寒而後熱也。病以時作，名曰寒瘧。</p>
<p>先寒後熱，緣陽為陰束，故閉藏而為寒，陽氣鼓發，故鬱蒸而為熱。陽虛不能遽發，故寒多而熱少。陽敗而不發，則純寒而無熱。瘧多寒者，陰盛而陽虛也，是其寒邪凝瘀，伏於少陽之部。必當去之，蜀漆散，雲母除其濕寒，龍骨收其濁瘀，蜀漆排決積滯，以達陽氣也。</p>
<p><u>蜀漆散</u>　十七</p>
<p>蜀漆（洗，去腥）　雲母（燒二日夜）　龍骨（等分）</p>
<p>上三味，杵為散，未發前以漿水服半錢匕。溫瘧加蜀漆半分，臨發時服一錢匕。</p>

<h4>瘧病五</h4>
<p>病瘧以月一日發，當以十五日愈，設不瘥，當月盡解，如其不瘥，當云何？師曰：此結為癥瘕，名曰瘧母，急治之，宜鱉甲煎丸。</p>
<p>病瘧以此月之初一日發，五日一候，三候一氣，十五日氣候一變，故當愈。設其不瘥，再過一氣，月盡解矣。如其仍然不瘥，此其邪氣盤郁，結為癥瘕，名曰瘧母。當急治之，宜鱉甲煎丸，鱉甲行厥陰而消癥瘕，半夏降陽明而消痞結，柴胡、黃芩，清瀉少陽之表熱，人參、乾薑，溫補太陰之裡寒，桂枝、芍藥、阿膠，疏肝而潤風燥，大黃、厚朴，瀉胃而清郁煩，葶藶、石葦、瞿麥、赤硝，利水而瀉濕，丹皮、桃仁、烏扇、紫葳、蜣螂、鼠婦、蜂窠、蟅蟲，破瘀而消症也。</p>
<p><u>鱉甲煎丸</u>　十八</p>
<p>鱉甲（十二分，炙）　半夏（一分）　柴胡（六分）　黃芩（三分）　人參（一分）　乾薑（三分）　桂枝（三分）　阿膠（三分，炙）　芍藥（五分）　大黃（三分）　厚朴（三分）　葶藶（一分，熬）　石韋（三分，去毛）　瞿麥（二分）　赤硝（十二分）　桃仁（四分）　烏扇（三分，燒）　紫葳（三分）　蜣螂（六分，熬）　鼠婦（三分，熬）　峰窠（四分，炙）　蟅蟲（五分，熬）　丹皮（五分）</p>
<p>上二十三味，為未，取煅灶下灰一斗，清酒一斛五斗浸灰，俟酒盡一半，著鱉甲於中，煮令泛爛如膠漆，絞取汁，內諸藥，煎為丸，如梧桐子大，空心服七丸，日三服。</p>
<p>眉批：見涵初等欲加減此方，直是非聖無法。孫真人亦只酌換兩味，何況凡庸！小柴胡、桂枝合大承湯三方，去甘草之和緩，枳實之破氣。《千金》去赤硝、鼠婦，加海藻、大戟，咸能軟堅，破其堅壘，加減亦善。</p>

<h3>附方</h3>
<p><u>外臺柴胡去半夏加栝蔞根湯</u>（三方見《傷寒·少陽》小柴胡湯加減）。治瘧病發渴者。亦治勞瘧。</p>
<p>柴胡（八兩）　黃芩（三兩）　人參（三兩）　甘草（二兩）　生薑（三兩）　大棗（十二枚）　栝蔞根（四兩）</p>
<p>上七味，以水一斗二升，煮取六升，去滓，再煎取三升，溫服一升，日三服。</p>
<p><u>外臺柴胡桂薑湯</u>　四（方見《傷寒·少陽》）。治瘧寒多微有熱，或但寒不熱。服一劑如神。</p>
<p>柴胡（八兩）　黃芩（三兩）　甘草（三兩，炙）　桂枝（三兩，去皮）　乾薑（二兩）　牡蠣（二兩）　栝蔞根（四兩）</p>
<p>上七味，以水一斗，煮取六升，去滓，再煎取三升，溫服一升，日三服。初服微煩，復服汗出便愈。</p>
<p>眉批：《外臺秘要》，唐·王燾撰，多載古人秘方，其方自有所本。尚有牡蠣湯一方，專治牝瘧多寒者，亦《外臺》方。牡蠣四兩，麻黃四兩（去節），甘草二兩，蜀漆三兩。上四味，以水八升，先煮蜀漆、麻黃，去上沫，得六升，內諸藥，煮取二升，溫服一升。若吐，則勿更服。黃氏不錄此方，以有柴胡桂薑湯，足以概括此方也。其意重在和解，溫散寒邪，故無取麻黃。仲景自有蜀漆散治牝瘧，故不載此方。</p>

<h1>卷六</h1>

<h2>外感雜病</h2>

<h3>百合狐惑陰陽毒（十三章）</h3>
<p>百合、狐惑、陰毒、陽毒，非同氣也，而狐惑之神思迷亂有似百合，陽毒之膿血腐瘀頗類狐惑，不同之中未嘗無相同之象，而皆有表邪則同也。百合之病，有得於吐下發汗者，有不經吐下發汗者，是傷寒之變證也。狐惑之病，狀類傷寒，是傷寒之類證也。陽毒、陰毒之病，服藥取汗，是傷寒之別證也。其病氣之變現，固以本氣之郁發，然非有表邪之外束，則本氣何因而鬱發也？此可以會通其原病矣。</p>

<h3>百合（九章）</h3>

<h4>百合一</h4>
<p>百合病者，百脈一宗，悉致其病也，意欲食，復不能食，常默然，欲臥不能臥，欲行不能行，飲食或有美時，或有不欲聞食臭時，如寒無寒，如熱無熱，口苦，小便赤，諸藥不能治，得藥則劇吐利，如有神靈者，身形如和，其脈微數。每溺時頭痛者，六十日乃愈。若溺時頭不痛，淅淅然者，四十日愈。若溺時快然，但頭眩者，二十日愈。其證或未病而預見，或病四五日而出，或病二十日或一月後見者，各隨證治之。</p>
<p>百合病者，傷寒之後，邪氣傳變，百脈一宗，悉致其病。百脈者，六氣攸分，五行不一，而百脈一宗，則殊途同歸，悉致其病，則百端俱集。意未嘗不欲食，復不能食，常默然無語。動止不安，故欲臥不能臥，欲行不能行。飲食或有甘美之時，或有惡聞食臭之時。如寒而無寒，如熱而無熱，口苦便赤。諸藥不效，得藥則劇，吐利不測。身形如和，其脈微數。如是則經絡臟腑莫名其部，寒熱燥濕難分其條。此有法焉，觀其小便。溺時頭痛者，水降而氣升也。氣水一原，在上則為氣，是謂上焦如霧，在下則為水，是謂下焦如瀆，在中氣水之交，是謂中焦如漚。上焦清氣昏蒙，心緒煩亂，濁氣稍降，頭目猶清，溺時清氣降泄而濁氣升騰，頭上壅塞，是以作痛，此其病重，兩月乃愈。若溺時頭上不痛，但淅淅振慄者，氣雖上升，而未甚壅遏，其病頗輕，四十日愈。若溺時快然，但覺頭眩者，氣雖上升，而不至填塞，其病更輕，二十日愈。其溺時之證，或未病而預見，或病四五日而方出，或病二十日及一月而後見者，各隨其證之輕重而治之也。</p>

<h4>百合二</h4>
<p>百合病，發汗後者，百合知母湯主之。</p>
<p>百合之病，即其溺時頭痛觀之，是病在氣分也。主氣者肺，肺朝百脈，百脈之氣，受之於肺，一呼則百脈皆升，一吸則百脈皆降，呼吸出入，百脈關通，是以肺病則百脈皆病。肺氣清明，則神思靈爽，甘寢飽食，肺氣不清，則鬱悶懊憹，眠食損廢矣。是宜清肺，肺氣清和，百脈自調。而其由來非一，則用法不同。若得於發汗之後者，是汗亡肺津，金被火刑也。百合知母湯，百合清肺而生津，知母涼金而瀉火也。</p>
<p><u>百合知母湯</u>　十九</p>
<p>百合（七枚）　知母（三兩）</p>
<p>上，先以水洗百合，漬一宿，當白沫出，去其水，更以泉水二升，煎取一升，去滓，別以泉水二升煎知母，取一升，去滓，後合和，煎取一升五合，分溫再服。</p>

<h4>百合三</h4>
<p>百合病，下之後者，滑石代赭湯主之。</p>
<p>百合病，得於下之後者，是下傷中氣，濕動胃逆，肺鬱而生熱也。滑石代赭湯，百合清金而瀉熱，滑石、代赭，滲濕而降逆也。</p>
<p><u>滑石代赭湯</u>　二十</p>
<p>百合（七枚）　滑石（三兩，碎，綿裹）　代赭石（如雞子大，碎，綿裹）</p>
<p>上，先以水洗百合，浸一宿，當白沫出，去其水，更以泉水二升，煎取一升，去滓，別以泉水二升煎滑石、代赭石，取一升，去滓，後合和，重煎取一升五合，分溫服。</p>

<h4>百合四</h4>
<p>百合病，吐之後者，百合雞子湯主之。</p>
<p>百合病，得於吐之後者，是吐傷肺胃之津，燥動而火炎也。百合雞子湯，百合清肺熱而生津，雞子黃補脾精而潤燥也。</p>
<p><u>百合雞子湯</u>　二十一</p>
<p>百合（七枚）　雞子黃（一枚）</p>
<p>上，先以水洗百合，浸一宿，當白沫出，去其水，更以泉水二升，煎取一升，去滓，內雞子黃，攪勻，煎五分，溫服。</p>

<h4>百合五</h4>
<p>百合病，不經吐下發汗，病形如初者，百合地黃湯主之。</p>
<p>百合病，不經吐下發汗，病形如初者，瘀熱淫蒸，敗濁未泄。百合地黃湯，百合清金而除煩熱，地黃瀉胃而下瘀濁也。</p>
<p><u>百合地黃湯</u>　二十二</p>
<p>百合（七枚）　生地黃汁（一升）</p>
<p>上，先以水洗百合，浸一宿，當白沫出，去其水，更以泉水二升，煎取一升，去滓，內地黃汁，煎取一升五合，分溫再服。中病，勿更服。大便當如漆。</p>

<h4>百合六</h4>
<p>百合病，一月不解，變成渴者，百合洗方主之。</p>
<p>百合病，一月不解，變成渴者，是金被火刑，津枯而肺燥也。百合洗方，潤皮毛而清肺燥也。</p>
<p><u>百合洗方</u>　二十三</p>
<p>百合（一升）</p>
<p>上百合一味，以水一斗，浸之一宿，以洗身。洗後食煮餅，勿以鹽豉也。</p>

<h4>百合七</h4>
<p>百合病，渴不差者，栝蔞牡蠣散主之。</p>
<p>百合病，渴不差者，是相火刑金而津液枯槁也。栝蔞牡蠣散，栝蔞清金而潤燥，牡蠣斂肺而止渴也。</p>
<p><u>栝蔞牡蠣散</u>　二十四</p>
<p>栝蔞根　牡蠣（熬。等分）</p>
<p>上為細末，飲服方寸匕，日三服。</p>

<h4>百合八</h4>
<p>百合病，變發熱者，百合滑石散主之。</p>
<p>百合病，變發熱者，是濕動胃逆，而肺氣不降也。百合滑石散，百合清金而瀉熱，滑石利水而瀉濕也。</p>
<p><u>百合滑石散</u>　二十五</p>
<p>百合（一兩，炙）　滑石（二兩）</p>
<p>上為散，飲服方寸匕，日三服。當微利，熱除則止服。</p>

<h4>百合九</h4>
<p>百合病，見於陰者，以陽法救之，見於陽者，以陰法救之。見陽攻陰，復發其汗，此為逆，見陰攻陽，乃復下之，此亦為逆。</p>
<p>百合病，見於陰分者，以陽法救之，陽長而陰自消，見於陽分者，以陰法救之，陰進而陽自退。若見於陽者，反攻其陰而發汗，愈亡其陰，此為逆也，若見於陰者，反攻其陽而下之，愈亡其陽，此亦為逆也。</p>

<h3>狐惑（二章）</h3>

<h4>狐惑一</h4>
<p>狐惑之為病，狀如傷寒，默默欲眠，目不得閉，臥起不安，蝕於喉為惑，蝕於陰為狐，不欲飲食，惡聞食臭，其面目乍赤乍黑乍白。蝕於上部則聲嗄，甘草瀉心湯主之。蝕於下部則咽乾，苦參湯洗之。蝕於肛者，雄黃散熏之。</p>
<p>狐惑者，狐疑惶惑，綿昧不明，狀如傷寒。而病實在裡，默默欲眠，目不得閉，臥起不安，飲食皆廢，其面目乍赤乍黑乍白，而無定色。此蓋濕氣遏郁，精神昏憒之病也。濕邪淫泆，上下熏蒸，浸漬糜爛，肌肉剝蝕。蝕於喉嚨，其名為惑，以心主藏神，陽分受傷，清氣燔蒸，則神思惶惑，而不靈也。蝕於二陰，其名為狐，以腎主藏志，陰分受傷，濁氣熏爍，則志意狐惑而不清也。蝕於上部，其病在心，心火刑金，是以聲嗄。心火升炎，下寒上熱，甘草瀉心湯，參、甘、薑、棗，溫補中脘之虛寒，芩、連、半夏，清降上焦之鬱熱也。蝕於下部，其病在腎，腎脈上循喉嚨，是以咽乾。其前在陰器，則以苦參湯洗之，後在肛門，則以雄黃散熏之，蓋土濕木陷，鬱而生熱，化生蟲䘌，前後侵蝕，苦參、雄黃，清熱而去濕，療瘡而殺蟲也。土濕則脾陷而不消，胃逆而不納，故不能飲食。君火不降，則見赤色。辛金不降，則見白色。壬水不降，則見黑色。病見上下，而根在中焦，總由太陰濕土之旺。甘草瀉心，溫中清上，培土降逆，狐惑之的方也。</p>
<p><u>甘草瀉心湯</u>　二十六　（方見《傷寒·太陽》）</p>
<p>甘草（四兩，炙）　半夏（半升）　黃芩（三兩）　黃連（一兩）　乾薑（三兩）　人參（三兩）　大棗（十二枚）</p>
<p>上七味，以水一斗，煮取六升，去滓，再煎取三升，溫服一升，日三服。《傷寒》無人參。</p>
<p><u>苦參湯</u>　二十七</p>
<p>苦參（一升）</p>
<p>上一味，以水一斗，煎取七升，去滓，熏洗，日三次。</p>
<p><u>雄黃散</u>　二十八</p>
<p>雄黃</p>
<p>上一味，為末，簡瓦二枚合之，燒，向肛熏之。</p>

<h4>狐惑二</h4>
<p>病者脈數，無熱，微煩，默默但欲臥，汗出，初得之三四日目赤如鳩眼，七八日目四眥黑，若能食者，膿已成也，赤小豆當歸散主之。</p>
<p>病者脈數，而無表熱，鬱郁微煩，默默欲臥，自汗常出，此狐惑之濕旺而木鬱者。初得之三四日目赤如鳩眼，七八日目之四眥皆黑，以肝竅於目，藏血而胎火，木鬱生熱，內蒸而不外發，故脈數而身和，木賊土困，故煩鬱而欲臥，風木疏泄，故見自汗，邪熱隨經而走上竅，故目如鳩眼，營血腐敗而不外華，故目眥灰黑，此必作癰膿。若能飲食者，膿已成也，以肉腐膿化，木鬱鬆緩，是以能食。赤小豆當歸散，小豆利水而瀉濕，當歸養血而排膿也。</p>
<p><u>赤小豆當歸散</u>　二十九</p>
<p>赤小豆（三升，浸令芽出，曝乾）　當歸（十兩）</p>
<p>上二味，杵為散，漿水服方寸匕，日三服。</p>

<h3>陽毒（一章）</h3>

<h4>陽毒一</h4>
<p>陽毒之為病，面赤斑斑如錦紋，咽喉痛，吐膿血，五日可治，七日不可治，升麻鱉甲湯主之。眉批：諸家皆以此為溫疫時病。</p>
<p>陽毒之病，少陽甲木之邪也。相火上逆，陽明鬱蒸，而生上熱。其經自面下項，循喉嚨而入缺盆，故面赤喉痛，而吐膿血。臟氣相摶，五日始周，則猶可治。七日經氣已周，而兩臟再傷，故不可治，《難經》所謂七傳者死也（「五十三難」：假令心病傳肺，肺傳肝，肝傳脾，脾傳腎，腎傳心，一臟不再傷，故言七傳者死。七日肺肝再傷，故死也）。升麻鱉甲湯，升麻、甘草，清咽喉而鬆滯結，鱉甲、當歸，排膿血而決腐瘀，雄黃、蜀椒，瀉濕熱而下逆氣也。</p>
<p><u>升麻鱉甲湯</u>　三十</p>
<p>升麻（二兩）　鱉甲（手指大一片，炙）　甘草（二兩）　當歸（一兩）　雄黃（五錢，研）　蜀椒（一兩，炒去汗）</p>
<p>上六味，以水四升，煮取一升，頓服之，老小再服。取汗。</p>

<h3>陰毒（一章）</h3>

<h4>陰毒一</h4>
<p>陰毒之為病，面目青，身痛如被杖，咽喉痛，五日可治，七日不可治，升麻鱉甲去雄黃蜀椒湯主之。</p>
<p>陰毒之病，厥陰乙木之邪也。肝竅於目而色青，故面目青。足太陰之脈，上膈而挾咽，脾肝鬱迫，風木衝擊，故身與咽喉皆痛。升麻鱉甲去雄黃蜀椒湯，升麻、甘草，清咽喉而鬆迫結，鱉甲、當歸，破痞瘀而滋風木也。</p>
<p><u>升麻鱉甲去雄黃蜀椒湯</u>　三十一</p>
<p>升麻（二兩）　鱉甲（手指大一片，炙）　甘草（二兩，炙）　當歸（一兩）</p>
<p>煎服依前法。陰陽毒有表邪外束，故宜取汗。</p>

<h1>卷七</h1>

<h2>內傷</h2>

<h3>血痹虛勞（十八章）</h3>
<p>血痹、虛勞，非一病也，而證有相通。血痹之證，必因於虛勞，所謂骨弱肌膚盛，重因疲勞汗出是也。虛勞之病，必致於血痹，所謂中有乾血，肌膚甲錯，兩目黯黑是也。</p>
<p>蓋勞傷在乎氣，而病成在乎血。二十二難解《靈樞·經脈》之文：是動者，氣也，所生病者，血也。氣主煦之，血主濡之，氣留而不行者，為氣先病也，血滯而不濡者，為血後病也，故先為是動，後所生也。緣氣無形而難病，病必由於血瘀，血有質而易病，病必由於氣凝。氣倡而血隨之，故氣動則血病也。其未結而方瘀，由上亡於吐衄而下脫於便溺。其既瘀而又結，則淺聚於經絡而深積於臟腑。其方瘀而亡脫，以陰氣堙鬱而中寒也。其既結而積聚，則陽氣壅阻而變熱也。而其先，總緣於土虛。土虛則火熱而水寒，金爍而木枯，中樞敗而四維不轉，故火金傷而神氣病於上，水木損而精血病於下。會仲景建中之義，則血痹、虛勞之病，隨處逢源矣。</p>

<h3>血痹（二章）</h3>

<h4>血痹一</h4>
<p>問曰：血痹病，從何得之？師曰：夫尊榮人，骨弱肌膚盛，重因疲勞汗出，臥不時動搖，加被微風遂得之，但以脈自微澀，在寸口關上小緊，宜針引陽氣，令脈和緊去則愈。</p>
<p>血痹者，血閉痹而不行也。此以尊榮之人，骨弱肉豐，氣虛血盛，重因疲勞汗出，氣蒸血沸之時，安臥不時動搖，血方動而身已靜，靜則血凝，加被微風吹襲，閉其皮毛，內郁不得外達，因此痹著，而不流通。血痹不行，則脈自微澀。風寒外閉，則寸口關上小緊，緊者，寒閉之脈。清邪居上，故氣行於寸關。此宜針引陽氣，令陽氣通達，則痹開而風散，緊去而脈和，自然愈也。</p>
<p>久痹不已，而成乾血，則為大黃蟅蟲之證矣。</p>

<h4>血痹二</h4>
<p>血痹，陰陽俱微，寸口關上微，尺中小緊，外證身體不仁，如風痹狀，黃耆桂枝五物湯主之。</p>
<p>血痹，寸陽尺陰俱微，其寸口關上則微，其尺中則微而復兼小緊，「脈法」：緊則為寒，以寒則微陽封閉而不上達，故脈緊。外證身體不仁，如風痹之狀，以風襲皮毛，營血凝澀，衛氣鬱遏，漸生麻痹，營衛阻梗，不能煦濡肌肉，久而枯槁無知，遂以不仁。營衛不行，經絡無氣，故尺寸關上俱微。營瘀木陷，鬱於寒水，而不能上達，故尺中小緊。黃耆桂枝五物湯，大棗、芍藥，滋營血而清風木，薑、桂、黃耆，宣營衛而行瘀澀，倍用生薑，通經絡而開閉痹也。</p>
<p><u>黃耆桂枝五物湯</u>　三十二</p>
<p>黃耆（三兩）　桂枝（三兩）　芍藥（三兩）　生薑（六兩）　大棗（十二枚）</p>
<p>上五味，以水六升，煮取二升，溫服七合，日三服。一方有人參。</p>

<h3>虛勞（十六章）</h3>

<h4>虛勞一</h4>
<p>脈弦而大，弦而為減，大則為芤，減則為寒，芤則為虛，虛寒相傳，此名為革，婦人則半產漏下，男子則亡血失精。</p>
<p>此段見《傷寒·脈法》。脈弦而大，弦則為陽衰而脈減，大則為陰衰而脈芤，減則陽氣不足而為寒，芤則陰血不充而為虛，虛寒相合，此名為革。婦人則半產漏下，男子則亡血失精，以其陽升而不降，陰降而不升，上熱下寒，陰中無陽，精血失統故也。</p>
<p>中氣者，交濟水火之媒（眉批：道家黃婆嬰奼之旨），水火不濟，總以中氣之虛。後世醫法不傳，治此乃用清涼滋潤，中氣崩敗，水走火飛，百不一生。今之醫事，不可問也。（漏下者，非經期而血下。血暴脫者，謂之崩中，如堤崩而水泄也。血續失者，謂之漏下，如屋漏而水滴也）</p>

<h4>虛勞二</h4>
<p>夫男子平人，脈大為勞，極虛亦為勞。</p>
<p>脈大者，表陽離根而外浮，所謂大則為芤也。極虛者，里陽虧乏而內空，所謂芤則為虛也。或大或芤，皆以勞傷元氣之故也。</p>

<h4>虛勞三</h4>
<p>男子面色薄者，主渴及亡血，卒喘悸，脈浮者，裡虛也。</p>
<p>血者，色之華也，亡血而無以華色，故面色清薄。血弱則發熱而作渴，《傷寒》所謂諸弱發熱，熱者必渴也。熱盛火炎，則刑金而作喘。血亡肝虛，風木鬱沖，則生悸動。凡脈浮者，皆緣裡氣之虛，表陽不能內交也。</p>

<h4>虛勞四</h4>
<p>男子脈虛沉弦，無寒熱，短氣裡急，小便不利，面色白，時時瞑，兼衄，少腹滿，此為勞使之然。</p>
<p>脈虛者，空虛而不實，沉者，陽陷而不升，弦者，水寒而木枯也。無寒熱者，無表證也。短氣者，氣不歸根。裡急者，木鬱不達。小便不利者，土濕木陷，不能行水。面色白者，血不華色。時時瞑者，陽不歸根，升浮而眩暈。衄者，肺金之不斂。少腹滿者，肝木之不升。此皆勞傷中氣，不能升降陰陽，故使之然也。</p>

<h4>虛勞五</h4>
<p>勞之為病，其脈浮大，手足煩，春夏劇，秋冬瘥，陰寒精自出，酸削不能行。</p>
<p>脈浮大，手足煩者，陽氣內虛而外盛也。春夏陽氣浮升，內愈寒而外愈熱，故劇。秋冬陽氣沉降，外熱輕而內寒減，故瘥。緣中氣虛敗，不能交濟水火，火炎而上熱，水凘而下寒。腎者，蟄閉封藏之官也，水冷不能蟄藏陽氣，則陰寒精自出，水寒不能生髮肝木，則酸削不能行也。</p>

<h4>虛勞六</h4>
<p>男子脈浮弱而澀，為無子，精氣清冷。</p>
<p>脈浮者，陽虛而不斂也，弱者，氣衰而不振也，澀者，血寒而不流也。此其肝腎陽虧，精氣清冷，不能生子也。</p>
<p>冬水蟄藏，地下溫暖，春時木氣發泄，則陽升而物生。人之所以生子者，腎肝之陽旺也，若水寒木枯，生意不旺，不能生子也。</p>

<h4>虛勞七</h4>
<p>男子平人，脈虛弱細微者，喜盜汗也。</p>
<p>脈虛弱細微者，里陰盛而表陽虛，寐時衛氣不交，陰分外泄而不斂，故喜盜汗。</p>

<h4>虛勞八</h4>
<p>人年五六十，其病脈大者，痹挾背行，若腸鳴，馬刀挾癭者，皆為勞得之。</p>
<p>病脈大者，陽不歸根而外盛也。痹挾背行者，足太陽之經，行身之背，太陽不降，則經氣痹著，挾背而行也。腸鳴者，水寒而木鬱，乙木陷於寒水之中，鬱勃激宕，故雷鳴而氣轉也。馬刀挾癭者，瘰癧之瘡，足少陽之病也。足少陽之經，循頸側而入缺盆，隨足陽明而下降，水寒土濕，胃逆不降，則膽脈上壅，瘀結而生瘰癧。《靈樞·經脈》：膽足少陽之經，是動則病口苦，心脅痛，缺盆中腫痛，腋下腫，馬刀挾癭。《靈樞·癰疽》：其癰堅而不潰者，為馬刀挾癭。此皆勞傷水土，不能滋培木氣故也。</p>

<h4>虛勞九</h4>
<p>脈沉小遲，名脫氣，其人疾行則喘喝，手足逆冷，腹滿，甚則溏泄，食不消化也。</p>
<p>脈沉小而遲，是名脫氣，脫氣者，陰中之陽陷而不升也。其人疾行則喘喝而仰息，喘喝者，陽中之陽逆而不降也，氣不歸根，故動則發喘。其手足逆冷，以四肢秉氣於脾胃，脾胃陽虛，四肢失秉，故寒冷不溫。陽受氣於四末（《素問》語），手足者，陽盛之處，溫則為順，不溫而寒，是謂逆也。脾主升清，胃主降濁，陽衰濕旺，升降反作，清氣陷而濁氣逆，是以腹滿。脾陽升動，則水穀消磨，清陽下陷，磨化失職，是生飧泄，故甚則大便溏泄，食不消化也。</p>

<h4>虛勞十</h4>
<p>夫失精家，少腹弦急，陰頭寒，目眩，發落，脈極虛芤遲，為清穀亡血失精，脈得諸芤動微緊，男子失精，女子夢交，桂枝龍骨牡蠣湯主之。</p>
<p>失精之家，風木鬱陷，則少腹弦急。溫氣虛敗，則陰頭寒涼。相火升泄，則目眩發落。緣水寒不能生木，木氣遏陷，橫塞於少腹，故弦硬而緊急。肝主筋，前陰者，宗筋之聚，腎肝之陽虛，故陰頭寒冷。水木下寒而不升，則火金上熱而不降，相火升騰，離根而虛飄，故目眩而發落。其脈極虛芤遲澀，此為清穀亡血失精之診。凡脈得諸芤動微緊，皆陰中無陽，男子則失精，女子則夢交。蓋乙木生於腎水，溫則升而寒則陷，腎主蟄藏，肝主疏泄，水寒木陷，鬱而生風，肝行其疏泄，腎失其蟄藏，故精滑而遺失也。此其中，全緣土虛。以水木為陰，隨己土而上升，則下焦不寒，火金為陽，隨戊土而下降，則上焦不熱，上清則無嗽喘吐衄之證，下溫則無清穀遺精之疾，是謂平人。脾升胃降之機，是為中氣。中氣者，升降陰陽之樞，交濟水火之媒，奼女嬰兒之配合，權在於此，道家謂之黃婆，義至精也。其位居坎離之中，戊己之界，此即生身之祖氣，胎元之元神，陰陽之門，天地之根也（《老子》：玄牝之門，是謂天地根，指此）。桂枝龍骨牡蠣湯，桂枝、芍藥，達木鬱而清風燥，薑、甘、大棗，和中氣而補脾精，龍骨、牡蠣，斂神氣而澀精血也。</p>
<p><u>桂枝龍骨牡蠣湯</u>　三十三</p>
<p>桂枝（三兩）　芍藥（三兩）　甘草（二兩）　大棗（十二枚）　生薑（三兩）　龍骨（三兩）　牡蠣（三兩）</p>
<p>上七味，以水七升，煮取三升，分溫三服。</p>

<h4>虛勞十一</h4>
<p>虛勞裡急，悸，衄，腹中痛，夢失精，四肢痠疼，手足煩熱，咽乾口燥，小建中湯主之。</p>
<p>裡急者，乙木鬱陷，迫急而不和也。木性喜達，鬱而欲發，生氣不遂，衝突擊撞，是以腹痛。肝主筋，諸筋皆聚於節，生氣失政，筋節不暢，故四肢痠疼。膽氣上逆，胸肋壅塞，肝脈上行，升路郁阻，風木振搖，故心下悸動。子半陽生，木氣萌蘖，而生意郁陷，不能上達，則欲動而夢交接，益以風木疏泄，是以精遺。風燥亡津，肺府枯槁，故咽乾口燥。風木善泄，肺金失斂，故血衄鼻竅。手之三陽，足之三陰，陷而不升，故手足煩熱（手之三陽不升，則陽中之陽陷於陰中，足之三陰不升，則陰中之陽陷於陰中，故手足煩熱）。此以中氣虛敗，風木下陷而相火上逆也。小建中湯，膠飴、甘、棗，補脾精而緩裡急，薑、桂、芍藥，達木鬱而清風火也。</p>
<p><u>小建中湯</u>　三十四（方見《傷寒·少陽》）</p>
<p>桂枝（三兩）　芍藥（六兩）　甘草（三兩，炙）　大棗（十二枚）　生薑（三兩）　膠飴（一升）</p>
<p>上六味，以水七升，煮取三升，去滓，內膠飴，更上微火消解，溫服一升，日三服。嘔家不可用此湯，以甜故也。</p>

<h4>虛勞十二</h4>
<p>虛勞裡急，諸不足，黃耆建中湯主之。</p>
<p>虛勞之病，脾陽陷敗，風木枯槁，郁迫不升，是以裡急。木中溫氣，陽氣之根也，生氣之陷，原於陽根之虛。黃耆建中湯，膠飴、甘、棗，補脾精而緩裡急，薑、桂、芍藥，達木鬱而清風燥，黃耆補肝脾之氣，以培陽根也。</p>
<p><u>黃耆建中湯</u>　三十五</p>
<p>桂枝（三兩）　芍藥（六兩）　甘草（二兩，炙）　大棗（十二枚）　生薑（三兩）　膠飴（一升）　黃耆（一兩半）</p>
<p>於小建中湯內加黃耆一兩半，余依建中湯法。氣短胸滿者，加生薑。腹滿者，去棗，加茯苓一兩半。及療肺虛損不足，補氣，加半夏一兩。</p>

<h4>虛勞十三</h4>
<p>虛勞腰痛，少腹拘急，小便不利者，八味腎氣丸主之。方在消渴。</p>
<p>腎位於腰，在脊骨十四椎之旁，足太陽之經，亦挾脊而抵腰中。腰者，水位也，水寒不能生木，則木陷於水，而腰痛作。木鬱風生，不能上達，則橫塞少腹，枯槁而拘急。乙木鬱陷，綠於土濕，木遏於濕土之中，疏泄之令不暢，故小便不利。八味腎氣丸，附子溫癸水而益腎氣，地黃滋乙木而補肝血，丹皮行血而開瘀澀，薯、萸，斂精而止失亡，苓、澤，瀉水而滲濕，桂枝疏木而達郁也。</p>

<h4>虛勞十四</h4>
<p>虛勞諸不足，風氣百疾，薯蕷丸主之。</p>
<p>虛勞之病，率在厥陰風木一經。肝脾陽虛，生氣不達，木鬱風動，泄而不藏，於是虛勞不足，百病皆生。肺主收斂，薯蕷斂肺而保精，麥冬清金而寧神，桔梗、杏仁，破壅而降逆，以助辛金之收斂。肝主生髮，歸、膠，滋肝而養血，地、芍，潤木而清風，芎藭、桂枝，疏鬱而升陷，以助乙木之生髮。土位在中，是為升降金木之樞，大棗補己土之精，人參補戊土之氣，苓、朮、甘草，培土而瀉濕，神麯、乾薑，消滯而溫寒，所以理中而運升降之樞也。木位在左，是為克傷中氣之賊，柴胡、白蘞，瀉相火而疏甲木，黃卷、防風，燥濕土而達乙木，所以剪亂而除中州之賊也。</p>
<p><u>薯蕷丸</u>　三十六</p>
<p>薯蕷（三十分）　麥冬（六分）　桔梗（五分）　杏仁（六分）　當歸（十分）　阿膠（七分）　芍藥（六分）　乾地黃（十分）　大棗（百枚，為膏）　人參（七分）　甘草（二十八分）　白朮（六分）　茯苓（五分）　神麯（十分）　乾薑（三分）　柴胡（五分）　白蘞（二分）　桂枝（十分）　防風（六分）　豆黃卷（十分，以黑豆芽為正）　芎藭（六分）</p>
<p>上二十一味，末之，煉蜜和丸，如彈子大，空腹酒服一丸，一百丸為劑。眉批：八珍、十全，俱仿此方，但於疏木斂金、升降戊己之法，不及此丸精密。</p>

<h4>虛勞十五</h4>
<p>虛勞，虛煩不得眠，酸棗湯主之。</p>
<p>土濕胃逆，相火升泄，是以虛煩，不得眠睡。酸棗湯，甘草、茯苓，培土而瀉濕，芎藭、知母，疏木而清煩，酸棗斂神魂而安浮動也。</p>
<p><u>酸棗湯</u>　三十七</p>
<p>酸棗仁（二升）　知母（二兩）　芎藭（二兩）　甘草（一兩）　茯苓（二兩）</p>
<p>上五味，以水八升，煮酸棗仁，取六升，內諸藥，煮取三升，分溫三服。</p>

<h4>虛勞十六</h4>
<p>五勞虛極，羸瘦腹滿，不能飲食，食傷，憂傷，飲傷，房室傷，飢傷，勞傷，經絡營衛氣傷，內有乾血，肌膚甲錯，兩目黯黑，緩中補虛，大黃蟅蟲丸主之。</p>
<p>五勞，五臟之勞病也。《素問·宣明五氣》：久視傷血，久臥傷氣，久坐傷肉，久立傷骨，久行傷筋，是謂五勞所傷。心主血，肺主氣，脾主肉，腎主骨，肝主筋，五勞不同，其病各異，而總以脾胃為主，以其為四維之中氣也，故五勞之病，至於虛極，必羸瘦腹滿，不能飲食，緣其中氣之敗也。五勞之外，又有七傷，飽食而傷，憂鬱而傷，過飲而傷，房室而傷，飢餒而傷，勞苦而傷，經絡營衛氣傷。其傷則在氣，而病則在血，血隨氣行，氣滯則血瘀也。血所以潤身而華色，血瘀而干，則肌膚甲錯而不潤，兩目黯黑而不華，肝竅於目，《靈樞》：肝病者眥青（「五閱五使篇」），正此義也。血枯木燥，筋脈短縮，故中急而不緩。大黃蟅蟲丸，甘草培土而緩中，杏仁利氣而瀉滿，桃仁、乾漆、虻蟲、水蛭、蠐螬、蟅蟲，破瘀而消症，芍藥、地黃，清風木而滋營血，黃芩、大黃，瀉相火而下結塊也。</p>
<p>凡五勞七傷，不離肝木，肝木之病，必緣土虛。以中氣勞傷，己土濕陷，風木鬱遏，生氣不達，於是賊脾位而犯中原。脾敗不能化水穀而生肌肉，故羸瘦而腹滿。肝藏血而竅於目，木陷血瘀，皮膚失榮，故肌錯而目黑。大黃蟅蟲丸，養中而滋木，行血而清風，勞傷必需之法也。</p>
<p><u>大黃蟅蟲丸</u>　三十八</p>
<p>大黃（十分，蒸）　黃芩（二兩）　芍藥（四兩）　乾地黃（十兩）　甘草（三兩）　杏仁（一升）　桃仁（一升）　乾漆（一兩）　虻蟲（一升）　水蛭（百枚）　蠐螬（一升）　蟅蟲（半升）</p>
<p>上十二味，末之，煉蜜丸小豆大，酒飲服五丸，日三服。</p>

<h3>附方</h3>
<p><u>千金翼炙甘草湯</u>　五方見《傷寒·少陽》</p>
<p>治虛勞諸不足，汗出而悶，脈結心悸，行動如常，不出百日，危急者十一日死。</p>
<p>甘草（四兩，炙）　桂枝（三兩）　人參（二兩）　生薑（三兩）　大棗（三十枚）　麥冬（半升）　阿膠（二兩）　生地黃（一斤）　麻仁（半升）</p>
<p>上九味，以酒七升，水八升，先煮八味，取三升，去滓，內膠，消盡，溫服一升，日三服。</p>

<h1>卷八</h1>

<h2>內傷雜病</h2>

<h3>驚悸吐衄下血瘀血（十八章）</h3>
<p>驚悸、吐衄、下血、瘀血，病雖不一，而原則無二。驚悸之家，風木鬱動，營血失斂，往往上溢而下泄，不溢不泄，則蓄結而內瘀，內瘀不去，久成痃癖，痃癖漸大，多至殞命而亡身。故瘀血之病，由於吐衄，吐衄之病，根於驚悸，驚悸之病，起於虛勞，虛勞之病，根於中氣之敗。</p>
<p>蓋水寒土濕，不能榮木，肝膽動搖，必生驚悸。驚悸既作，風木疏泄，擾而不靜，經絡堙郁，凝而不流，以既凝之血，而得疏泄之令，未有不吐衄而便瀉者也。吐下不行，勢必積聚，而為瘀血。瘀血一成，是為心腹之疾，事如養虎矣。</p>
<p>驚悸、吐衄之法，全以中氣為主，溫養保固，不可涼瀉。及成瘀血，不得不下，但以下之後，病去而人不殞亡，人存而年不夭折，則善之善矣。</p>

<h3>驚悸（四章）</h3>

<h4>驚悸一</h4>
<p>寸口脈動而弱，動則為驚，弱則為悸。</p>
<p>《傷寒·脈法》：陰陽相搏，名曰動，陽動則汗出，陰動則發熱。若數脈見於關上，上下無頭尾，如豆大，厥厥動搖者，名曰動也。動者，動盪而不寧，弱者，濡弱而不暢也。蓋胃土不降，濁陰升塞，膽木不得下根，則浮蕩而為動，動即虛飄而驚生，肝木不得上達，則抑鬱而為弱，弱即振搖而悸作，而總緣土氣之濕，濕則中氣堙塞而木鬱故也。是以虛勞之家，中氣羸困，升降失職，肝膽不榮，無不有驚悸之證。</p>
<p>驚悸之人，營血瘀蓄，風火鼓扇，往往有吐衄之條。仲景列驚悸於虛勞之後，吐衄之先，蓋虛勞、驚悸、吐衄之病，實一本而同源者也。</p>
<p>後世不解，以為陰虛，反以清涼滋潤之藥，斃其性命。庸工代起，述作相承，億萬生靈，胥罹其禍。愚妄之罪，罄竹難書矣。</p>

<h4>驚悸二</h4>
<p>師曰：病有奔豚，有吐膿，有驚怖，有火邪，此四部病，皆從驚發得之。</p>
<p>奔豚者，肝木之邪，陽亡土敗，水寒木鬱，風動根搖，奔衝心肺，是謂奔豚（言其勢如奔豚也）。吐膿者，驚悸之家，氣動血撓，離經郁蓄，湧溢陽竅，是為吐衄，不經吐衄，郁礙陽氣，陽鬱熱發，淫蒸腐化，隨吐而上，是謂吐膿。驚怖者，水寒土濕，胃氣不降，膽木失根，神魂振惕，是謂驚怖。火邪者，火劫發汗，陽敗驚生，迷亂昏狂，臥起不安，是謂火邪。此四部之病，異派同源，悉屬肝膽。肝膽主驚，皆由木氣受傷，驚發於肝膽，而得之也。</p>

<h4>驚悸三</h4>
<p>火邪者，桂枝去芍藥加蜀漆龍骨牡蠣救逆湯主之。</p>
<p>《傷寒·太陽篇》：傷寒脈浮，醫以火迫劫之，亡陽，必驚狂，起臥不安者，桂枝去芍藥加蜀漆龍骨牡蠣救逆湯主之。火邪者，以火劫發汗，而中火邪也（《傷寒》：太陽病，以火熏之，不得汗，其人必躁，到經不解，必清血，名為火邪）。汗多亡陽，土敗胃逆，君相飛騰，神魂浮蕩，是以驚生。濁陰上逆，化生痰涎，迷塞心宮，是以狂作。桂枝去芍藥加蜀漆龍骨牡蠣救逆湯，蜀漆吐腐敗而療狂，龍骨、牡蠣，斂神魂而止驚，去芍藥者，以其酸寒而瀉陽氣也。</p>
<p><u>桂枝去芍藥加蜀漆龍骨牡蠣救逆湯</u>　三十九　（方見《傷寒·太陽》）</p>
<p>桂枝（三兩，去皮）　甘草（二兩，炙）　生薑（三兩）　大棗（十二枚）　蜀漆（三兩，洗去腥）　龍骨（四兩）　牡蠣（五兩，熬）</p>
<p>上為末，以水一斗二升，先煮蜀漆，減二升，內諸藥，煮取三升，去滓，溫服一升。</p>

<h4>驚悸四</h4>
<p>心下悸者，半夏麻黃丸主之。</p>
<p>陽衰土濕，升降失政，冒土上逆，心下鬱塞，礙厥陰升路，風木上行，不得順達，鬱勃鼓盪，是以心下悸動。半夏麻黃丸，半夏降胃逆而驅濁陰，麻黃瀉堙塞而開徑路也。</p>
<p>驚悸之證，土濕胃逆，陽氣升泄，神魂失藏，多不能寐。《靈樞·邪客》：衛氣獨衛其外，行於陽，不得入於陰，行於陽則陽氣盛，不得入於陰，陰虛，故目不瞑，飲以半夏湯一劑，陰陽已通，其臥立致，正此義也。</p>
<p>內傷外感驚悸之證，皆少陽之陽虛（土敗胃逆，膽木失根故也），惟少陽傷寒小建中、炙甘草二證，是少陽之陽旺者（足少陽化氣於相火）。汗下傷中，陽亡土敗，甲木拔根，相火升炎，故以生地、芍藥，瀉其相火（此在內傷，必是火敗，以傷寒表邪，郁其相火，是以火旺也）。然火自旺而土自虛，非表裡陽盛者（小建中、炙甘草，皆培土而瀉火）。除此無陽旺之驚悸矣。</p>
<p>後世庸工，歸脾加減，天王補心之方，滋陰瀉陽，誤盡天下蒼生。至今海內宗之，加以俗子表章，其禍愈烈。此關天地殺運，非一人之力所能挽也。</p>
<p><u>半夏麻黃丸</u>（四十）</p>
<p>半夏　麻黃（等分）</p>
<p>上二味，末之，煉蜜和丸，小豆大，飲服三丸，日三服。</p>

<h3>吐衄下血瘀血（十四章）</h3>

<h4>吐衄下血一</h4>
<p>寸口脈弦而大，弦則為減，大則為芤，減則為寒，芤則為虛，寒虛相摶，此名曰革，婦人則半產漏下，男子則亡血。</p>
<p>此段見「虛勞」中。亡血之病，無不由於虛寒，虛寒之原，無不由於中氣之敗。其亡於吐衄，非無上熱，上熱者，火烈金燔而不降，其中下則虛寒也。其亡於便溺，非無下熱，下熱者，水冷木鬱而不升，其中上則虛寒也。</p>
<p>中氣者，升降水火之樞軸，樞軸不轉，則火浮而水沉，此亡血之原也。中氣虛寒，陽明不降而辛金逆，郁為上熱而沸湧，太陰不升而乙木陷，郁為下熱而注泄，外證以弦大之脈，毫不露虛寒之形，此所以後世方書專事清涼，千手雷同，萬不一生也。不知弦則為減，減則為寒，大則為芤，芤則為虛，於弦大之中而得虛寒之義，則金逆於上而寸大者，上熱而非下熱也，木陷於下而尺弦者，下熱而非上熱也。</p>

<h4>吐衄下血二</h4>
<p>病人面無色，無寒熱，脈沉弦者，衄，煩咳者，必吐血，浮弱，手按之絕者，下血。</p>
<p>肝藏血而主色，面無色者，血鬱欲脫，而不外華也。無寒熱者，病系內傷，無外感表證也。腎脈沉，肝脈弦，脈沉而弦者，水寒不能生木，木鬱於水而不升也。腎肝之陰，沉實於下，不能上吸陽氣，金逆而不降，故血外溢而上衄。加以煩躁咳嗽，肺胃沖逆，必吐血也。心肺之脈俱浮，浮弱而手按之絕者，金火雙敗，不能歸根，陽氣升泄而不降也。心肺之陽，浮虛於上，不能下呼陰氣，木陷而不升，故血內溢而下泄。</p>
<p>血之在下，則藏於木，血之在上，則斂於金，而總統於土，《靈樞》：中焦受氣取汁，變化而赤，是謂血。其亡於吐衄者，陽明之不降也，脫於便溺者，太陰之不升也，太陰、陽明之不治，中氣之敗也。</p>

<h4>衄血三</h4>
<p>師曰：尺脈浮，目睛暈黃，衄未止。暈黃去，目睛慧了，知衄今止。</p>
<p>金性收斂，木性疏泄，衄血之病，木善泄而金不斂也。其原總由於土濕，土濕而陽明不降，則辛金上逆而失其收斂，太陰不升，則乙木下陷而行其疏泄。木生於水，尺脈浮者，木陷於水，郁動而欲升也。肝竅於目，目睛暈黃者，土濕而木鬱也。肝主五色，入脾為黃，（《難經》語。）木鬱而剋土，黃為土色，土敗故色隨木現。暈者，日外雲氣，圍繞如環，白睛，肺氣所結，手太陰從濕土化氣，濕氣上淫，溢於辛金之位，故白睛黃氣，如日外之環暈，遮蔽陽光，黯淡不清。濕氣堙郁，肺金失其降斂之性，是以病衄。暈黃既去，雲霧消而天光現，故目睛慧了。此其濕邪已退，木達風清，金斂政肅，是以衄止也。</p>

<h4>衄血四</h4>
<p>又曰：從春至夏衄者，太陽。從秋至冬衄者，陽明。</p>
<p>衄者，陽經之病，《靈樞·百病始生》：卒然多食飲，則腸滿，起居不節，用力過度，則絡脈傷，陽絡傷則血外溢，血外溢則衄血，陰絡傷則血內溢，血內溢則後血。陽絡者，陽經之絡，即太陽、陽明之絡也。少陽半表半裡，陰陽相平，故無衄證（傷寒衄證，獨在陽明、太陽二經）。《素問·陰陽離合論》：太陽為開，陽明為闔，開主表中之表，故春夏之衄，屬之太陽，闔主表中之裡，故秋冬之衄，屬之陽明。</p>

<h4>衄血五</h4>
<p>衄家，不可發汗，汗出必額上陷，脈緊急，直視不能眴，不得眠。</p>
<p>此段在《傷寒·不可汗》中（「汗下忌宜篇」）。衄家營血上流，陽氣升泄，汗之陽亡，必額上塌陷，經脈緊急，目睛直視，不能眴轉，不得眠睡。血所以灌經脈而滋筋膜，《素問·五臟生成論》：諸脈者，皆屬於目，肝受血而能視，血隨汗亡，筋脈枯燥，故脈緊直視，不能運轉。陽氣潛藏則善寐，陽根泄露而不藏，故不得眠。精血，陰也，而內含陽氣，失精亡血之病，人知精血不失亡，而不知其所以泄者，陰中之陽氣也。是以失精亡血之家，脾腎寒濕，飲食不化者，陰中之陽氣敗也。氣所以熏膚而充身，額上塌陷者，陽分之氣脫也。</p>

<h4>吐衄六</h4>
<p>亡血家，不可發其表，汗出即寒慄而振。</p>
<p>此段見《傷寒·不可汗》中。汗釀於血而醞於氣，亡血家血亡氣泄，汗之再泄其氣，陽亡火敗，故寒慄而振搖，經所謂奪血者勿汗也。氣，陽也，而其涼肅而降斂者，精血滋生之本也，血，陰也，而其溫暖而升發者，神氣化育之原也，故氣降則水生，血升則火化。水盛則寒，而寒胎於肺氣之涼，火旺則熱，而熱胎於肝血之溫，亡血之家，名為亡陰，而實則亡陽，以亡其血中之溫氣也。再發其表，血愈泄而陽愈亡，是以寒慄而振也。</p>

<h4>吐血七</h4>
<p>夫吐血，咳逆上氣，其脈數而有熱，不得臥者，死。</p>
<p>吐血，咳逆上氣，肺金之逆也。其脈數而身熱，躁煩而不臥，則土敗陽亡，拔根而外泄，無復歸宿之望，是以死也。</p>
<p>吐血之死，死於中氣困敗，陽泄而根斷也。後世庸工，以為陰虛火旺，而用清潤，其書連屋而充棟，其人比肩而接踵，遂使千古失血之家，盡死其手，此是幾許痛苦（《隋書》語），不可說也。</p>

<h4>吐血八</h4>
<p>夫酒客咳者，必致吐血，此因極飲過度所致也。</p>
<p>酒之為性，善生上熱，而動下濕，酒客咳者，濕盛胃逆，而肺氣不降也。咳而不已，收令失政，必致吐血。此因極飲過度，濕滋土敗，肺胃沖逆所致也。</p>
<p>人知酒為濕熱之媒，不知酒後煩渴，飲冷食涼，久而脾陽傷敗，必病濕寒。庸工以為積熱傷陰，最誤天下也。</p>

<h4>瘀血九</h4>
<p>病人胸滿，唇痿，舌青，口燥，但欲漱水，不欲咽，無寒熱，脈微大來遲，腹不滿，其人言我滿，為有瘀血。</p>
<p>胸滿者，胃逆而濁陰不降也。脾竅於口，其華在唇（《素問》語）。唇痿者，脾陷而下唇不舉也。心竅於舌，青為肝色，舌青者，木枯而火敗也。口燥者，肺津不升也。但欲漱水，不欲咽者，口燥而腹濕也。無寒熱者，非表證也。脈微大而來遲者，里陽不居，而表陽亦復不盛也。腹不滿，其人言我滿者，陰凝而氣滯也。此為內有瘀血。蓋血以陰質而含陽氣，溫則流行，寒則凝結。血之瘀而不行者，臟陰盛而腑陽衰，陽衰陰盛，濕旺土鬱，故胃逆而胸滿，脾陷而唇痿。肝主五色，而司營血，血行於脈，而脈主於心，血瘀而木鬱於脈，故色見而青發於舌。厥陰以風木之氣，血瘀則木遏而風動，風動而耗肺津，是以口燥而漱水。陰旺土濕，是以漱水而不咽。臟腑堙郁，中氣莫運，按之虛空，而自覺壅塞，是不滿而言滿也。</p>

<h4>瘀血十</h4>
<p>病者如有熱狀，煩滿，口乾燥而渴，其脈反無熱，此為陰伏，是瘀血也，當下之。</p>
<p>如有熱狀者，無熱而似熱也。煩滿者，丁火不降則心煩，辛金不降則胸滿也。口乾燥渴，即上章之口燥而欲漱水也。其脈反無熱者，內原無火，故脈不洪數也。此為陰氣伏留，營血瘀澀，阻格陽氣，逆而不降，故見以上諸證。是瘀血也，法當下之（下瘀血湯，見婦人「產後」）。</p>
<p>血之吐衄溲便，必因先瘀而不行。血已郁矣，而不亡於吐衄，則血瘀於上，不亡於溲便，則血瘀於下。瘀而不去，較之外亡者更重，不得不下也。</p>
<p>凡驚悸、吐衄、瘀血，往往相兼而見。虛勞之家，必有驚悸、吐衄之條，驚悸皆同，而吐衄或不盡然，不知吐衄不見，則瘀血內凝矣。始若抱卵，終如懷子，環臍結硬，歲月增添，此病一成，未有長生者也。男子猶少，婦人最多。初瘀失下，後治頗難也。</p>

<h4>吐衄十一</h4>
<p>心氣不足，吐血，衄血，大黃黃連瀉心湯主之。</p>
<p>肺金不降，相火失斂，郁生上熱，而病吐衄。熱傷心氣，故心氣不足。大黃黃連瀉心湯，瀉心火以救心氣，火瀉而氣復，則瀉亦成補。亡血皆虛寒病，此用三黃者，經所謂急則治其標也。</p>
<p><u>大黃黃連瀉心湯</u>（四十一）　（《傷寒》大黃黃連瀉心湯無黃芩）</p>
<p>大黃（二兩）　黃連（一兩）　黃芩（一兩）</p>
<p>上三味，以水三升，煮取一升，頓服之。亦主霍亂。</p>

<h4>吐血十二</h4>
<p>吐血不止者，柏葉湯主之。</p>
<p>吐血不止者，中寒胃逆，而肺金失斂也。柏葉湯，乾薑溫中而降逆，柏、艾、馬通，斂肺而止血也。</p>
<p><u>柏葉湯</u>（四十二）</p>
<p>柏葉（三兩）　乾薑（三兩）　艾（三把）</p>
<p>上三味，以水五升，取馬通汁一升，合煮取一升，分溫再服。馬通即馬屎也。</p>

<h4>下血十三</h4>
<p>下血，先血後便，此近血也，赤小豆當歸散主之。方在狐惑。</p>
<p>下血，先血而後便者，此近血，在大便之下者也。脾土濕陷，肝氣抑遏，木鬱風動，疏泄失藏，則便近血。赤小豆當歸散，小豆利水而燥濕土，當歸養血而潤風木也。</p>

<h4>下血十四</h4>
<p>下血，先便後血，此遠血也，黃土湯主之。</p>
<p>下血，先便而後血者，此遠血，在大便之上者也。便血之證，總緣土濕木遏，風動而疏泄也。其木氣沉陷而風泄於魄門，則便近血，其木氣鬱沖而風泄於腸胃，則便遠血。黃土湯，黃土、朮、甘，補中燥濕而止血，膠、地、黃芩，滋木清風而瀉熱，附子暖水土以榮肝木也。</p>
<p>下血之家，風木鬱遏，未嘗不生燥熱，仲景所以用膠、地、黃芩。而風木鬱遏，而生燥熱，全由水土之濕寒，仲景所以用朮、甘、附子。蓋水土溫暖，乙木榮暢，萬無風動血亡之理。風淫不作，何至以和煦之氣，改而為燥熱哉！燥熱者，水寒土濕，生氣不遂，乙木鬱怒而風動也。</p>
<p>後世醫書，以為腸風，專用涼血驅風之藥。其命名立法，荒陋不通，至於脾腎濕寒之故，則絲毫不知，而一味涼瀉。何其不安於下愚，而敢於妄作耶！</p>
<p><u>黃土湯</u>（四十三）</p>
<p>灶中黃土（半斤）　甘草（三兩）　白朮（三兩）　附子（三兩，炮）　阿膠（三兩）　地黃（三兩）　黃芩（三兩）</p>
<p>上七味，以水八升，煮取三升，分溫三服。亦主吐衄。</p>

<h1>卷九</h1>

<h2>內傷雜病</h2>

<h3>奔豚（四章）</h3>
<p>奔豚之證，水寒土濕，而風木鬱發者也。木生於水而長於土，水寒則不生，土濕則不長，生長不遂，則木鬱而風動，動而不已，則土崩堤壞，而木邪奔騰，直衝於胸膈，心腹劇痛，鼻口火發，危困欲死，不可名狀，病勢之惡，未有若此之甚者也。而氣機將作，則悸動先生，悸動者，風木之振搖也。蓋驚悸、奔豚，俱緣亡陽，驚悸即奔豚之前矛，奔豚即驚悸之後勁，同聲一氣之邪，非有二也。其中吐衄之條，往往相兼而見。不吐衄而瘀腐，即為吐膿之證耳。</p>
<p>大凡虛勞內傷之家，必有驚悸、奔豚之病。奔豚或有時作止，而驚悸則無刻不然，其時常驚悸而奔豚不作者，己土未敗，而風木不能遽發也。然悸動未息，則奔豚雖不發作，而發作之根，未嘗不在。當其少腹硬塊，歲月增長，即不必發作，而禍根已伏，不可不察也。</p>

<h4>奔豚一</h4>
<p>師曰：奔豚病，從少腹起，上衝咽喉，發作欲死，復還止，皆從驚恐得之。</p>
<p>《難經》：腎之積，名曰奔豚，發於少腹，上至心下，若豚狀，或上或下無時，《傷寒·霍亂》理中丸加減：若臍上築者，腎氣動也（《傷寒》：臍下悸者，必發奔豚），其實根原於腎而病發於肝，非純為腎家之邪也。</p>
<p>病從少腹而起，上於胸膈而衝於咽喉，喘呼閉塞，七竅火生。木氣奔騰，勢如驚豚，若脅，若腹，若心，若頭，諸處皆痛，發作欲死，凶惡非常。及其氣衰而還，諸證乃止。其原皆從驚恐得之。</p>
<p>蓋五臟之志，腎主恐而肝主驚，驚則氣亂，恐則氣下。驚恐之時，肝腎之氣亂其生髮之常，而為淪落之勢，生氣亦遂陷於重淵，日月積累，漸成硬塊。《難經》以為腎積，究竟是木陷於水，而成積聚也。其結於少腹，堅硬不移者，奔豚之本，其衝於咽喉，奔突不安者，奔豚之標。其標不無燥熱，而其本則全是濕寒。以少陽甲木，下行而溫癸水，水暖木榮，則膽壯而不生驚恐，甲木拔根，相火升泄，膽肝皆寒，則驚恐作焉。人之倉卒驚恐，而振慄戰搖者，水凘而膽寒也。</p>

<h4>奔豚二</h4>
<p>奔豚，氣上衝胸，腹痛，往來寒熱，奔豚湯主之。</p>
<p>奔豚之發，木勝而土敗也。木邪奔發，氣上衝胸，脾土被賊，是以腹痛。肝膽同氣，木氣上衝，膽木不得下行，經氣鬱迫，故往來寒熱。以少陽之經，居半表半裡之間，表陽里陰，迭為勝負，則見寒熱之往來。厥陰，風木之氣，風動血耗，木鬱熱發。奔豚湯，甘草補土而緩中，生薑、半夏，降胸膈之沖逆，黃芩、生葛，清膽胃之鬱熱，芎、歸、芍藥，疏木而潤風燥，李根白皮清肝而下奔氣也。</p>
<p><u>奔豚湯</u>（四十四）</p>
<p>甘草（二兩）　半夏（四兩）　生薑（四兩）　芍藥（二兩）　當歸（二兩）　芎藭（二兩）　黃芩（二兩）　生葛（五兩）　甘李根白皮（一升）</p>
<p>上九味，以水二升，煮取五升，溫服一升，日三夜一服。</p>

<h4>奔豚三</h4>
<p>發汗後，燒針令其汗，針處被寒，核起而赤者，必發奔豚，氣從少腹上衝心，灸其核上各一壯，與桂枝加桂湯主之。</p>
<p>此段見《傷寒·太陽》。傷寒，燒針發汗，汗後陽虛脾陷，木氣不舒，一被外寒，閉其針孔，風木鬱動，必發奔豚。若氣從少腹上衝心胸，便是奔豚發矣。宜灸其核上各一壯，以散外寒，即以桂枝加桂湯，疏風木而降奔沖也。</p>
<p><u>桂枝加桂湯</u>（四十五）　（方見《傷寒·太陽》）</p>
<p>桂枝（五兩）　芍藥（三兩）　甘草（二兩，炙）　大棗（十二枚）　生薑（三兩）</p>
<p>上五味，以水七升，微火煮取三升，去滓，溫服一升。</p>

<h4>奔豚四</h4>
<p>發汗後，臍下悸者，欲作奔豚，茯苓桂枝甘草大棗湯主之。</p>
<p>汗亡血中溫氣，木鬱風動，搖盪不寧，則生振悸。輕則枝葉振惕而悸在心下，重則根本撼搖而悸在臍間，若臍下悸生，則奔豚欲作矣。苓桂甘棗湯，茯苓、桂枝，瀉癸水而疏乙木，甘草、大棗，補脾精而滋肝血也。</p>
<p><u>茯苓桂枝甘草大棗湯</u>（四十六）　（方見《傷寒·太陽》）</p>
<p>茯苓（半斤）　桂枝（四兩）　甘草（二兩）　大棗（十五枚）</p>
<p>上四味，以甘瀾水一斗，先煮茯苓，減二升，內諸藥，煮取三升，去滓，溫服一升，日三服。</p>
<p>作甘瀾水法：取水二斗，置大盆內，以勺揚之，水上有珠子五六千顆相逐，遂取用之。</p>

<h1>卷十</h1>

<h2>內傷雜病</h2>

<h3>水氣（三十二章）</h3>
<p>水氣之病，陽衰土濕，氣鬱而水泛者也。或內停於臟腑，或外溢於經絡，內則有氣血之分，外則有風濕之辨。風濕之清濁不同，氣血之上下異位，上下之界，以腰為準，腰上為陽，是謂氣分，腰下為陰，是謂血分。氣分之病，發其汗孔，血分之病，利其水道，而上下疏通，總以保中為主，中氣輪轉，血溫而升則汗出，氣清而降則便通。</p>
<p>蓋水病不離氣，氣病不離水，氣水一物，以上下而異名耳。中焦氣水之交，所以降氣化水、升水化氣之原也，未有中氣不敗而氣水獨病於上下者。治水氣之病，而敗中氣，則人亡矣。</p>
<p>後世庸工，加減八味之法，輕者偶服可愈，重病而久服之，以濕土而得地黃，未有不死者。俗子見其偶效，以為良方，誤人甚多。八味之方，制於仲景，使其可以治水，仲景何以不用，而待下士加減乎！</p>

<h4>水氣一</h4>
<p>師曰：病有風水，有皮水，有正水，有石水，有黃汗。</p>
<p>風水者，水之閉於風邪。皮水者，水之溢於皮膚。正水者，水之正病於肺腎。石水者，水之凝結於腎臟。黃汗者，水之內入於汗孔者也。</p>

<h4>水氣二</h4>
<p>風水其脈自浮，外證骨節疼痛，惡風。皮水其脈亦浮，外證胕腫，按之沒指，不惡風，其腹如鼓，不渴，當發其汗。正水其脈沉遲，外證自喘。石水其脈自沉，外證腹滿不喘。黃汁其脈沉遲，身發熱，胸滿，四肢頭面腫，久不愈，必致癰膿。</p>
<p>風水者，風鬱其水也。《素問·水熱穴論》：勇而勞甚則腎汗出，腎汗出逢於風，內不得入於臟腑，外不得越於皮膚，客於玄府，行於皮里，傳為胕腫，本之於腎，名曰風水，所謂玄府者，汗孔也。風襲皮毛，故其脈自浮。濕流關節，故骨節疼痛。病因風得，是以惡風。</p>
<p>皮水者，水之溢於皮膚。外與風水同處，其脈亦浮。水氣泛溢，營衛郁阻，故皮肉胕腫，按之沒指。不因風得，故不惡風。水脹於腹，是以如鼓。水旺土濕，是以不渴。風水、皮水，皆外在皮里，法當發汗。</p>
<p>正水者，水之正病於肺腎。少陰水旺，故其脈沉遲。水上連肺，氣道壅遏，故外證自喘。「水熱穴論」：肺者，太陰也，少陰者，冬脈也，其本在腎，其末在肺，皆積水也，故水病下為胕腫大腹，上為喘呼不得臥者，標本俱病。此水之自下而氾濫於上者。</p>
<p>石水者，水之凝結於腎，如石之堅。腎氣實則脹，故外證腹滿。上不至肺，是以不喘。</p>
<p>黃汗者，汗出而浴，水入汗孔，浸於經絡。水旺陰盛，故其脈沉遲。水遏陽氣，不得外達，故身發熱。土濕胃逆，肺氣不降，是以胸滿。濁氣上壅，故頭面腫。土敗不能行氣於四肢，故四肢腫。久而不愈，濕鬱為熱，肌肉腐爛，必致癰膿也。</p>

<h4>水氣三</h4>
<p>寸口脈沉滑者，中有水氣，兩目腫大，有熱，名曰風水，視人之目窠上微腫，如蠶新臥起狀，其頸脈動，時時咳，按其手足上陷而不起者，風水。</p>
<p>寸口脈沉者，腎陰之盛，滑者，風客皮毛，水氣內鬱而動盪也，是謂中有水氣，面目腫大，身上有熱，名曰風水。視人之目窠上微微壅腫，如蠶之新臥起狀，其頸脈振動，時時咳嗽，按其手足上陷而不起者，是風水也（視人之目窠上至末，《靈樞·論疾診尺篇）文。「水脹篇」、《素問·平人氣象論》皆有此段，而語稍不同）。《素問·評熱病論》：諸有水氣者，微腫先見於目下也。水者陰也，目下亦陰也，腹者至陰之所居，故水在腹者，必使目下腫也。其氣上逆，故口苦舌乾，臥不得正偃，正偃則咳出清水也（此論風水，岐伯曰：病名為風水）。頸脈者，足陽明之人迎，動於結喉之旁，頸脈動，時時咳者，胃氣之上逆。按其手足，陷而不起者，腫之堅厚也。</p>

<h4>水氣四</h4>
<p>太陽病，脈浮而緊，法當骨節疼痛，反不疼，身體反重而酸，其人不渴，汗出即愈，此為風水，惡寒者，此為極虛發汗得之。渴而不惡寒者，此為皮水。身腫而冷，狀如周痹，胸中窒，不能食，反聚痛，暮躁不得眠，此為黃汗。痛在骨節，咳而喘，不渴者，此為脾脹，其狀如腫。發汗則愈。然諸病此者，渴而下利，小便數者，皆不可發汗。</p>
<p>太陽病，脈浮而緊，是傷寒之脈，法當骨節疼痛，今反不疼，身體反重著而酸，其人不渴，是非傷寒，乃水氣在內，發汗則愈，此為風水也。其惡寒者，此為陽氣極虛，而又發汗亡陽而得之。其渴而不惡寒者，衛陽未泄，此為皮水。若身體胕腫寒冷，狀如周痹，隨經脈上下而痛作，胸中窒塞，不能下食，氣反聚痛於膈上，暮躁不得眠睡，此為黃汗。若痛在骨節，咳而發喘，口不渴者，此為脾脹。以濕土壅阻，肺氣鬱礙，故咳喘俱作。其狀亦如胕腫，乃內脹而非外腫也。以上諸證，皆發汗以泄其水氣則愈。然諸病此者，設若渴而下利，小便數者，津液內耗，不可發汗也。</p>

<h4>水氣五</h4>
<p>脈浮而洪，浮則為風，洪則為氣，風氣相搏，風強則為癮疹，身體為癢，癢者為泄風，久為痂癩，氣強則為水，難以俯仰。風氣相系，身體洪腫，汗出乃愈，惡風則虛，此為風水。不惡風者，小便通利，上焦有寒，其口多涎，此為黃汗。</p>
<p>脈浮而洪，浮則為風邪之外襲，洪則為衛氣之內郁。風性疏泄，氣性斂閉，外風與內氣相搏，風泄於外，氣閉於內，營鬱熱作，透出汗孔，而見紅斑，是謂痧疹。氣之為性，愈泄則愈斂，若風強而外泄，氣強而內閉，則紅斑不出。其風強而氣不能全閉，紅斑半出，出而不透，隱見於皮膚之內，是為癮疹。氣不透出，則鬱而為癢，癢者名為泄風。泄風者，風之半泄而未透也，《素問·風論》：外在腠理，則為泄風是也。泄風不愈，營血之鬱熱莫宣，久而肌肉腐潰，則為痂癩（義詳「風論」），《素問》名為癩風，亦曰脈風，「脈要精微論」謂脈風成為癩是也（《金匱》此段，見《傷寒·脈法》）。蓋肺竅於鼻，司衛氣而主皮毛，衛氣鬱，故皮腫毛落而鼻壞，法當瀉衛氣之閉遏，清營血之鬱熱，則瘡癩平矣。若氣強而風不能半泄，則氣閉而為水，以氣為水母，氣行則水行，氣鬱則水鬱也。氣水鼓脹，故難以俯仰。風氣摶結，兩相維繫，營衛郁阻，氣水不行，故身體洪腫。汗出而水氣外泄，腫乃愈也。惡風者，是其表氣之虛，得風則衛氣愈閉而病加，是以惡之，此為風水。不惡風者，小便通利，上焦有寒，肺氣不降，其口多涎，此為黃汗。黃汗者，土濕木鬱，而生下熱，上原無熱，惟有寒也。</p>

<h4>水氣六</h4>
<p>趺陽脈當伏，今反緊，本自有寒，疝瘦，腹中痛，醫反下之，即胸滿短氣。趺陽脈當伏，今反數，本自有熱，消穀，小便數，今反不利，此欲作水。</p>
<p>趺陽脈當伏，今反緊，緊則為寒，本自當有寒，疝瘕，腹中疼痛，醫不用溫，而反下之，土敗胃逆，即胸滿而短氣也。趺陽脈當伏，今反數，數則為熱，本自當有內熱，消穀，小便數，今反小便不利，此欲作水也。蓋素有伏氣者，趺陽脈亦當有伏留之象，而伏氣有寒熱之不同，寒伏則脈緊，此當有寒，疝瘕，腹中痛，醫反下之，即胸滿而短氣，熱伏則脈數，此當有積熱，消水穀而便數，今反不利，此水穀不消，內原無熱，欲作水也。</p>

<h4>水氣七</h4>
<p>寸口脈浮而遲，浮脈則熱，遲脈則潛，熱潛相摶，名曰沉，趺陽脈浮而數，浮脈即熱，數脈即止，熱止相摶，名曰伏，沉伏相摶，名曰水，沉則絡脈虛，伏則小便難，虛難相摶，水走皮膚，即為水矣。</p>
<p>寸口脈浮而遲，浮脈即為陽盛而上熱，遲脈即為陰盛而下潛，上熱與下潛相摶，是陰氣不升，其名曰沉。趺陽脈浮而數，浮脈即為陰虛而上熱，數脈即為陽盛而上止，上熱與上止相摶，是陽氣不降，其名曰伏。陰之下沉與陽之上伏相摶，則陰中無陽而水不化氣，其名曰水。陰升於上，是謂清陽，水升而化陽氣，故絡脈充滿，陰沉而不升，則絡脈虛。陽降於下，是謂濁陰，氣降而化陰水，故小便通利，陽伏而不降，則小便難。絡脈之虛與小便之難相摶，則水不滲於膀胱而逆走於皮膚，即為水矣。（摶者，合也。）</p>
<p>水病原於下寒，今陽氣伏止於上而不下交，陰氣沉潛於下而不上交，則水不能化氣而水道瘀塞，絡脈空虛，積水無下泄之路，盛滿莫容，則避實而走虛，遊溢於經絡而浸淫於皮膚，必然之勢也。</p>

<h4>水氣八</h4>
<p>寸口脈弦而緊，弦則衛氣不行，即惡寒，水不沾流，走於腸間。</p>
<p>弦為肝脈，緊為腎脈，寸口脈弦而緊，腎肝陰盛，營陰束其衛陽，衛氣不行，即見惡寒。陽氣敗沒，陰水氾濫，停瘀而不沾流，故走於腸間，瀝瀝有聲也。</p>

<h4>水氣九</h4>
<p>少陰脈沉而緊，緊則為痛，沉則為水，小便即難。</p>
<p>少陰脈沉而緊，陰旺而水寒也。緊則寒氣凝澀而為痛，沉則陰氣結凘而為水，水寒木鬱，膀胱不泄，小便即難也。</p>

<h4>水氣十</h4>
<p>脈得諸沉，當責有水，身體腫重。水病脈出者，死。</p>
<p>脈得諸沉，陰旺水寒，不能化氣，當責有水。水溢皮膚，身體腫重，是其證也。水病脈沉，若脈出者，陽根下斷，升浮無歸，法當死也。</p>

<h4>水氣十一</h4>
<p>夫水病人，目下有臥蠶，面目鮮澤，脈伏，其人消渴，病水。腹大，小便不利，其脈沉絕者，有水，可下之。</p>
<p>目下，陽中之陰位，水氣上溢，陰位先凝，故目下臃腫如臥蠶也。水氣浸潤，故面目鮮澤，所謂色鮮明者有留飲也（首卷「臟腑經絡」語）。脈伏者，伏留而不動也。消渴者，水泛而火逆，木鬱而風動也。如此，法當病水。若腹大而小便不利，其脈沉絕者，此為有水，可下之也。</p>

<h4>水氣十二</h4>
<p>問曰：病下利後，渴而飲水，小便不利，腹滿因腫者何也？答曰：此法當病水。若小便自利及汗出者，當自愈。</p>
<p>病下利後，陽亡土濕，木鬱風動，渴而飲水，小便不利，腹滿因致胕腫者，此法當病水。若內而小便自利及外而汗出者，自當平愈，是以水病有發汗利水之法也。</p>

<h4>水氣十三</h4>
<p>心水者，其身重而少氣，不得臥，煩而躁，其人陰腫。</p>
<p>心水者，水滅火也。陰盛陽虛，故身重而少氣。陽不根陰，故煩躁，不得臥寐。火種下絕，肝腎寒凝，故陰器腫大也。</p>

<h4>水氣十四</h4>
<p>肝水者，其腹大，不能自轉側，脅下腹痛，時時津液微生，小便續通。</p>
<p>肝水者，水乘木也。木鬱賊土，是以腹大。肝脈自少腹而循脅肋，行身之側，脾脹肝鬱，經脈迫急，故不能轉側而脅腹時痛也。風木疏泄，故時時津液微生於上，小便續通於下也。</p>

<h4>水氣十五</h4>
<p>肺水者，其身腫，小便難，時時鴨溏。</p>
<p>肺水者，水乘金也。肺主氣，衛氣不行，故其身腫。氣生水，肺氣不化，故小便難。肺為太陰，化氣於濕土，下與大腸相表裡，大腸燥金，亦從濕化，收斂失政，故時時鴨溏。</p>

<h4>水氣十六</h4>
<p>脾水者，其腹大，四肢苦重，津液不生，但苦少氣，小便難。</p>
<p>脾水者，水侮土也。脾為太陰濕土，水盛土濕，乙木不達，鬱怒而賊脾土，脾氣脹滿，是以腹大。脾主四肢，濕流關節，故四肢苦重。木鬱風動，肺津傷耗，故津液不生。脾土被賊，困乏衰倦，故苦少氣。土濕木鬱，不能泄水，故小便難。</p>

<h4>水氣十七</h4>
<p>腎水者，其腹大，臍腫，腰痛，不得溺，陰下濕，如牛鼻上汗，其足逆冷，面反瘦。</p>
<p>腎水者，水自傷也。水盛而侮土，土濕木鬱，是以腹大，臍居上下之交，中氣所在，寒水侮土，中氣崩潰，是以臍腫，臍腫腹大，總緣土敗，所謂腎氣實則脹也。腰者，腎之府也，水旺木鬱，陷於腎部，盤塞不舒，是以腰痛。乙木不能疏泄，故不得溺。腎開竅於二陰，前陰者，宗筋之聚，肝之所司也，水寒土濕，肝木鬱陷，濕氣外蒸，故陰下濕，如牛鼻上汗。腎脈自足走胸，寒水下旺，經脈不升，故其足逆冷。陽明行身之前，循面下項，陽明從燥金化氣，是為燥土。水侮土敗，太陰濕土之部，無不胕腫，而燥被濕奪，亦當腫及陽明之分。但陽明為三陽之長，首面又六陽之會，以燥土而居陽盛之地，是以面部不腫。陽明太陰，同主肌肉，水勝土負，肌肉消減，故面部不腫，反見其瘦也。</p>
<p>《素問·陰陽別論》：三陰結，謂之水。三陰者，太陰也，手太陰肺不能行水，足太陰脾不能制水，陰氣凝結，是以水泛。究竟化水者脾肺，司水者腎也，然則太陰者水病之標，少陰者水病之本。手之少陰，是為丁火，足之少陰，是為癸水，丁火不根於癸水之中，此少陰水病所由作也。水盛則滅火而侮土，水凘土敗，堤防崩毀，水病既成，不可醫矣。</p>
<p>治法補火燥土，以制癸水，而橫流倒注，實因水竅不開，則條達厥陰，以通疏泄之路，不易之訣也。（厥陰風木，性主疏泄，汗溺皆司，汗孔，尿孔，水之去路也）</p>

<h4>水氣十八</h4>
<p>問曰：病者苦水，面目身體四肢皆腫，小便不利，脈之，不言水，反言胸中痛，氣上衝咽，狀如炙肉，當微咳喘，審如師言，其脈何類？師曰：寸口脈沉而緊，沉為水，緊為寒，沉緊相摶，結在關元，始時尚微，年盛不覺，陽衰之後，營衛相干，陽損陰盛，結寒微動，腎氣上衝，咽喉塞噎，脅下急痛。醫以為留飲，而大下之，氣系不去，其病不除。復重吐之，胃家虛煩，咽燥欲飲水，小便不利，水穀不化，面目手足浮腫。又與葶藶丸下水，當時如小差，食飲過度，腫復如前，胸脅苦痛，象若奔豚，其水揚溢，則咳喘逆。當先攻擊沖氣，令止，乃治咳，咳止，其喘自差，先治新病，病當在後。</p>
<p>病者苦水，面目身體四肢皆腫，小便不利，是水也，乃脈之，不言水，反言胸中痛，氣上衝咽喉，狀如炙肉，當微作咳喘，緣其寸口脈沉而緊。沉為水盛，緊為寒凝，沉緊相摶，水寒結在任脈之關元。始時病氣尚微，年方盛壯，不知覺也。及乎年邁陽衰之後，營衛俱虛，兩相干礙，是時陽損陰盛，關元之結寒微微動作，腎中陰氣隨而上衝，是以咽喉塞噎，狀如炙肉。水寒木鬱，故脅下急痛。醫不知是結寒，以為留飲，而大下之，寒氣維繫而不去，其病不能除也。復重吐之，以傷胃氣，胃逆而生虛煩，咽燥而欲飲水。其小便不利，前無滲泄之路，而水穀陳宿，不能腐化，水溢經絡，是以面目手足浮腫。醫又與葶藶丸下水，積水初下，當時如小差，遇食飲過度，傷其脾胃，水氣氾濫，腫復如前。風木鬱沖，胸脅苦痛，象若奔豚升突。其水邪上騰，揚溢胸膈，壅其肺氣，故咳嗽喘逆俱作。治法當先攻擊沖氣，令止，乃後治咳，咳止，其喘自差。先治其沖氣之新病，咳喘之病，當在後也。（腎肝沖氣，因於下有結寒，當以溫暖腎肝之藥下其沖氣）</p>

<h4>水氣十九</h4>
<p>師曰：寸口脈沉而遲，沉則為水，遲則為寒，寒水相摶，趺陽脈伏，水穀不化，脾氣衰則鶩溏，胃氣衰則身腫，少陽脈卑，少陰脈細，男子則小便不利，婦人則經水不通，經為血，血不利則為水，名曰血分。</p>
<p>寸口脈沉而遲，沉則陰盛而為水，遲則陽虛而為寒，寒水相摶，陰盛陽奔，故趺陽脈伏，水穀不化。太陰主內，脾氣衰則濕旺而鶩溏，陽明主外，胃氣衰則陽敗而身腫，於是少陽之脈卑，相火虛而形於左關，少陰之脈細，寒水旺而現於尺中。寒氣下凝，男子得此，則小便不利，婦人得此，則經水不通。經水為血，血原於腎而藏於肝，水暖木榮，則血流而水利，水寒木鬱，則血瘀而水凝。緣血中溫氣，實胎君火，火敗血瘀，水病必作，故經脈不利則為水。寸口主血，此以血分之寒而病水，根起於下焦者也。</p>

<h4>水氣二十</h4>
<p>師曰：寸口脈遲而澀，遲則為寒，澀為血不足，趺陽脈微而遲，微則為氣，遲則為寒，寒氣不足則手足逆冷，手足逆冷則營衛不利，營衛不利則腹滿，脅鳴相逐，氣轉膀胱，營衛俱勞，陽氣不通即身冷，陰氣不通即骨疼，陽前通則惡寒，陰前通則痹不仁。陰陽相得，其氣乃行，大氣一轉，其氣乃散，實則失氣，虛則遺溺，名曰氣分。</p>
<p>寸口脈遲而澀，遲則為陰盛而寒，澀則為血之不足。趺陽脈微而遲，微則為氣之不足，遲則為陽虛而寒。寒旺而氣血不足，則手足厥逆而寒冷。手足逆冷，則營衛凝澀而不利。營衛不利，經絡壅塞，則臟腑郁遏而腹滿。肝司營血而行於左脅，肺司衛氣而行於右脅，中氣脹滿，礙左升右降之路，則兩脅滯氣，雷鳴相逐，下轉於膀胱。營衛之氣，不得順行，逼而下轉，俱致勞傷而鬱結不行，堵塞膀胱注泄之路，此水病之所以作也。衛鬱而陽氣不通，即內陷而身冷，營鬱而陰氣不通，即外束而骨痛。陽欲前通而未能遽通，則寒慄而不舒，陰欲前通而未能遽通，則麻痹而不仁。必陰陽和調而相得，其氣乃行（陰不乘陽，則衛氣外行，陽不乘陰，則營氣內行，是謂相得）。行則大氣一轉，膀胱之滯氣乃散，散則滯氣泄於二陰之竅，實則失氣於後陰，虛則遺溺於前陰，滯氣泄則水道通矣。趺陽主氣，此因氣分之寒而病水，根原於上焦者也。</p>
<p>二章總承以上諸水證，雖有表裡之辨，臟腑之別，名目非一，證狀不同，其究不過血分氣分二者而已。氣分之病，心肺之陽虛，血分之病，腎肝之陰盛也。血分病水，因於腎寒，血以水為母而火為子，水陰而火陽，往往下寒而上熱，若氣分病水，則火滅而陽亡，上下俱寒也。</p>

<h4>水氣二十一</h4>
<p>師曰：諸有水者，腰以下腫，當利小便，腰以上腫，當發汗乃愈。</p>
<p>諸有水者，腰以下腫，是氣鼓也，氣鼓因於土濕而氣陷，腰以上腫，是水脹也，水脹因於土虛而水逆。蓋氣中之水降，則水不上逆，水中之氣升，則氣不下陷。水位於下，氣所化也，氣清則化水，循經而降，至腰以下，而水成矣，氣位於上，水所生也，水溫則化氣，循臟而升，至腰以上，而氣成矣。氣之在上，清者歸於心肺而化神氣，濁者外發而為汗，水之在下，精者入於腎肝而化精血，粗者外滲而為溺。其所以上下升降，化生氣水者，中氣之旺也。中焦氣水之交，氣水未分，非水非氣，其象如漚。中氣衰敗，升降失職，氣陷於下，膀胱閉癃，水竅不開，則腰以下腫，故當利水，水逆於上，玄府緻密，汗孔不泄，則腰以上腫，故當發汗。腰以下腫，所謂血分也，腰以上腫，所謂氣分也。水病非一，隨處異名，約而言之，氣分血分盡之矣。</p>

<h4>水氣二十二</h4>
<p>風水，脈浮身重，汗出惡風者，防己黃耆湯主之。方在「濕病」。腹痛者，加芍藥。</p>
<p>此段見「濕病」。風水，脈浮身重，汗出惡風者，汗出當風，竅閉汗回，浸淫經絡，是謂風水。風性發揚，是以脈浮。水性沉著，是以身重。風性疏泄，是以汗出。病因風得，是以惡風。防己黃耆湯，木、甘，燥土而補中，黃耆益衛而發表，防己利水而瀉濕也。土濕木鬱，肝氣賊脾，則病腹痛，芍藥瀉木而清風也。</p>

<h4>水氣二十三</h4>
<p>風水惡風，一身悉腫，脈浮不渴，續自汗出，無大熱，越婢湯主之。</p>
<p>風水惡風，一身悉腫者，水脹於經絡也。續自汗出，無大熱者，表鬱熱作，熱蒸於內，風泄於外，是以汗出，而泄之不透，故外無大熱。越婢湯，麻黃、石膏，發表而清熱，薑、甘、大棗，補土而和中也。</p>
<p><u>越婢湯</u>（四十七）</p>
<p>麻黃（六兩）　石膏（半斤）　甘草（二兩）　大棗（十五枚）　生薑（三兩）</p>
<p>上五味，以水七升，先煮麻黃，去上沫，內諸藥，煮取三升，分溫三服。惡風，加附子一枚。風水，加白朮四兩。</p>

<h4>水氣二十四</h4>
<p>皮水為病，四肢腫，水氣在皮膚中，四肢聶聶動者，防己茯苓湯主之。</p>
<p>陽受氣於四肢，皮水為病，陽衰濕旺，故四肢腫。水氣在皮膚之中，郁遏風木之氣，故四肢聶聶動搖，《左傳》：風淫未疾，譬之樹在風中，根本未動，而枝葉先搖。防己茯苓湯，甘草補中而培土，黃耆、桂枝，宣菅衛之郁，防己、茯苓，瀉皮膚之水氣也。</p>
<p><u>防己茯苓湯</u>　四十八</p>
<p>防已（三兩）　茯苓（六兩）　黃耆（三兩）　桂枝（三兩）　甘草（二兩）</p>
<p>上五味，以水六升，煮取二升，分溫三服。</p>

<h4>水氣二十五</h4>
<p>厥而皮水者，蒲灰散主之。方在消渴。</p>
<p>水在皮膚，阻遏陽氣，不得四達，故四肢厥冷。蒲灰散，蒲灰、滑石，利水而瀉濕也。</p>

<h4>水氣二十六</h4>
<p>里水者，一身面目黃腫，其脈沉，小便不利，故令病水。假令小便自利，此亡津液，故令渴，越婢加朮湯主之。</p>
<p>里水，水在臟腑之裡，即正水、石水及五臟之水也。一身面目黃腫，水旺土濕，木鬱為黃，緣木主五色，入土化黃也。陰盛，故脈沉。木氣遏陷，莫能疏泄，小便不利，故令病水。假令小便自利，此亡肺家津液，故令作渴。便利口渴，則水不但在裡而亦在表，脈必兼浮，不全是沉。宜越婢加朮湯，薑、甘、大棗，補土而和中，麻黃、石膏，發表而清熱，白朮生津而止渴也。</p>
<p><u>越婢加朮湯</u>（四十九）</p>
<p>麻黃（六兩）　石膏（半斤）　生薑（三兩）　甘草（二兩）　大棗（十二枚）　白朮（四兩）</p>
<p>上六味，以水六升，先煮麻黃，去上沫，內諸藥，煮取三升，分溫三服。</p>

<h4>水氣二十七</h4>
<p>里水，越婢加朮湯主之，甘草麻黃湯亦主之。</p>
<p>里水，越婢加朮湯，主小便自利而渴者，甘草麻黃湯，主小便不利而無渴者，皆用麻黃，使里水化汗而外泄也。</p>
<p><u>甘草麻黃湯</u>　五十</p>
<p>甘草（二兩）　麻黃（四兩）</p>
<p>上二味，以水五升，先煮麻黃，去上沫，內甘草，煮取三升，溫服一升，重覆汗出。不汗，再服。慎風寒。</p>

<h4>水氣二十八</h4>
<p>水之為病，其脈沉小，屬少陰，浮者為風，無水虛腫者，為氣水，發其汗即已，脈沉者，宜麻黃附子湯，脈浮者，宜杏子湯。</p>
<p>水之為病，其脈沉小，屬之少陰，腎脈沉小也。浮者為風，風性發揚也。無水虛腫者，名為氣水，其實是氣，而非水也。凡此諸證，發其汗即已，但脈有浮沉，則藥有溫清之不同耳。脈沉者，宜麻黃附子湯，溫中下而發表，浮者，宜杏子湯，清中上而發表也。</p>
<p><u>麻黃附子湯</u>　五十一　（方見《傷寒·少陰》。即麻黃附子甘草湯，而分兩不同）</p>
<p>麻黃（三兩）　甘草（一兩）　附子（一枚，炮）</p>
<p>上三味，以水七升，先煮麻黃，去上沫，內諸藥，煮取二升半，溫服八合，日三服。</p>
<p><u>杏子湯</u>　五十二　（方見《傷寒·太陽》。原方缺載，取《傷寒》麻杏石甘湯補）</p>
<p>杏子（五十枚）　麻黃（四兩）　石膏（半斤，碎，綿裹）　甘草（二兩，炙）</p>
<p>上四味，以水七升，先煮麻黃，減二升，去上沫，內諸藥，煮取二升，去滓，溫服一升。</p>

<h4>水氣二十九</h4>
<p>問曰：黃汗之為病，身體腫，發熱汗出而渴，狀如風水，汗沾衣，色正黃如柏汁，脈自沉，何從得之？師曰：以汗出入水中浴，水從汗孔入得之，宜黃耆芍藥桂酒湯主之。</p>
<p>黃汗為病，身體胕腫，發熱汗出而渴，狀如風水，汗沾衣上，色正黃如柏汁。此以汗出入水，水從汗孔入里，浸淫經絡，阻其營衛，衛鬱而為腫，營鬱而為熱。經熱鬱蒸，泄而為汗，肌肉滋濕，汗色正黃。緣脾為濕土，而主肌肉，土濕木鬱，則發黃色，木主五色，入土化黃故也。木鬱風動，是以發渴。木氣遏陷，是以脈沉。黃耆芍藥桂酒湯，黃耆、桂枝，行營衛之郁遏，芍藥、苦酒，瀉經絡之瘀熱也。</p>
<p><u>黃耆芍藥桂酒湯</u>（五十三）</p>
<p>黃耆（五兩）　芍藥（三兩）　桂枝（三兩）</p>
<p>上三味，以苦酒一升，水七升，相合，煮取三升，溫服一升。當心煩。服至六七日乃解。若心煩不止者，以苦酒阻故也。苦酒，即醋也。</p>

<h4>水氣三十</h4>
<p>黃汗之病，兩脛自冷，假令發熱，此屬歷節，食已汗出，又身常暮盜汗出者，此營氣也，若汗出已，反發熱者，久久其身必甲錯，發熱不止者，必生惡瘡，若身重，汗出已輒輕者，久久必身瞤，瞤即胸中痛，又從腰以上必汗出，下無汗，腰臗弛痛，如有物在皮中狀，劇者不能食，身疼重，煩躁，小便不利，此為黃汗，桂枝加黃耆湯主之。</p>
<p>黃汗之病，經熱內郁，而不外達，故兩脛自冷。假令發熱，是寒濕格其陽氣，外熱內寒，此屬歷節。黃汗外冷內熱，食後水穀未消，中氣脹滿，經熱愈郁，皮毛蒸泄，是以汗出。又暮常盜汗出者，此衛氣不斂，營氣之外泄也。若汗出之後，反更發熱者，經熱不為汗減，久而營血瘀蒸，不能外華，皮腠肌膚枯澀，必生甲錯。發熱不止，血肉腐潰，必生惡瘡。若身體沉重，汗後輒輕者，濕隨汗泄，暫時輕鬆，久而汗奪血虛，木枯風作，必生瞤動，瞤即風木鬱沖，胸中疼痛。風木升泄，故汗出腰半以上。風木鬱勃，經絡鼓盪，故腰臗弛痛，如有物在皮中。濕遏經絡，故身體疼重，煩躁。濕旺木鬱，故小便不利。此為黃汗，宜桂枝加黃耆湯，薑、甘、大棗，培土而和中，芍藥、桂枝，通經而瀉熱，黃耆助衛氣以達皮毛。輔以熱粥，而發微汗，以瀉經絡之鬱熱也。</p>
<p><u>桂枝加黃耆湯</u>（五十四）</p>
<p>桂枝（三兩）　芍藥（三兩）　甘草（二兩）　大棗（十二枚）　生薑（三兩）　黃耆（二兩）</p>
<p>上六味，以水八升，煮取三升，溫服一升，須臾食熱稀粥一升余，以助藥力，取微汗。若不汗，更服。</p>

<h4>水氣三十一</h4>
<p>氣分，心下堅，大如盤，邊如旋杯，桂甘薑棗麻附細辛湯主之。</p>
<p>氣分，清陽之位，而濁氣痞塞，心下堅，大如盤，邊如旋杯，此下焦陰邪逆填陽位，必緣土敗而水侮也。桂甘薑棗麻附細辛湯，甘、棗，培其土虛，附子溫其水寒，麻黃瀉其滯氣，薑、桂、細辛，降其濁陰也。</p>
<p><u>桂甘薑棗麻</u>（附細辛湯五十五）</p>
<p>桂枝（三兩）　生薑（三兩）　甘草（二兩）　大棗（十二枚）　麻黃（二兩）　附子（一枚，炮）　細辛（二兩）</p>
<p>上七味，以水七升，先煮麻黃，去上沫，內諸藥，煮取二升，分溫三服。當汗出，如蟲行皮中，即愈。</p>

<h4>水氣三十二</h4>
<p>心下堅，大如盤，邊如旋杯，水飲所作，枳朮湯主之。</p>
<p>心下堅，大如盤，邊如旋杯，此緣水飲所作，以水旺土濕，胃氣上逆，壅阻膽經下行之路，因而痞結心下，堅硬不消。枳朮湯，枳實瀉水而消痞，白朮燥土而補中也。</p>
<p><u>枳朮湯</u>（五十六）</p>
<p>枳實（七枚）　白朮（二兩）</p>
<p>上二味，以水五升，煮取三升，分溫三服。腹中軟，即當散也。</p>

<h1>卷十一</h1>

<h2>內傷雜病</h2>

<h3>消渴小便不利淋（十三章）</h3>
<p>消渴、癃淋者，皆厥陰之病也。厥陰風木之氣，性主疏泄，泄而不藏，津液失亡，則為消渴，泄而不通，川瀆瘀塞，則為癃淋。其標是燥，其本則濕，消渴者，肺胃之燥也，癃淋者，肝脾之濕也。燥勝其濕，則有消而無淋，濕勝其燥，則有淋而無消，燥濕相敵，上下不交，則消見於上，淋見於下，上下之機緘，總在乎厥陰。有合病者，有分病者，其分合之概，則有消渴也，有消渴而小便不利也，有消渴而小便反多也，有小便不利也，有淋也，有淋而消渴也。病機不一，而厥陰為病則一，緣厥陰乙木，位居水火之中，火盛於上，則風木疏泄而病消渴，水盛於下，則風木鬱遏而病癃淋，無異故也。</p>

<h4>消渴一</h4>
<p>厥陰之為病，消渴，氣上衝心，心中疼熱，飢而不欲食，食則吐蛔，下之利不止。</p>
<p>此段見《傷寒·厥陰》。厥陰之經，以風木而孕君火，肝藏血，心藏液，病而風動火炎，血液耗傷，津亡肺燥，則生消渴。風木不舒，奔騰擊撞，故氣上衝心，心中疼熱。木鬱剋土，飲食不消，故胃口雖飢而腹不欲食。木鬱蠹化，是生蛔蟲。食下不消，必復嘔出，蛔隨嘔上，故食則吐蛔。下之脾敗肝鬱，風木疏泄，故下利不止。</p>
<p>厥陰不病則已，病則必見諸證，外感內傷，無有不然。後世粗工不解，以為傷寒之病，《金匱》此條，系後人誤從《傷寒》採入。是於傷寒、雜病一絲不曉，何敢妄言無忌，一至於此！</p>

<h4>消渴二</h4>
<p>寸口脈浮而遲，浮即為虛，遲即為勞，虛即衛氣不足，勞則營氣竭。趺陽脈浮而數，浮即為氣，數即消穀而大便堅，氣盛則溲數，溲數即堅，堅數相摶，即為消渴。</p>
<p>寸口脈浮而遲，浮即為表氣之虛弱，遲即為裡氣之勞傷，表陽虛弱，即衛氣不足，里陰勞傷，則營血枯竭。趺陽脈浮而數，浮即為陽氣之盛，數即為消穀而大便堅，陽氣盛則溲溺數，溲溺數則大便堅。大便之堅與小便之數相合，津液滲泄，即為消渴。</p>
<p>蓋消渴之病，在胃不在脾，《素問·陰陽別論》：二陽結，謂之消。二陽者，陽明也，手陽明以燥金主令，金燥則消水而便堅，足陽明從燥金化氣，土燥則消穀而溲數。消渴者，手足陽明之合氣，而燥結於腸胃者也。</p>
<p>太陰行氣於三陰，脈候於寸口，陽明行氣於三陽，脈候於趺陽。太陰主升，陰中之陽，升於脈絡，則經氣旺，陽明主降，陽中之陽，降於腸胃，則腑氣旺。太陰虛而經中之氣衰，是以寸口浮遲，衛氣不足而營氣消竭。此以虛勞傷其營衛，營衛耗弱，乃發熱作渴之原，《傷寒》所謂諸弱發熱，弱者必渴是也。陽明盛而腑中之氣旺，是以趺陽浮數，戊土溲數而庚金大堅。此以燥熱爍其津液，津液枯涸及消穀引飲之根。故消渴之病，太陰衰而陽明盛，經氣虛而腑氣實，所謂壯火之食氣者也。</p>

<h4>消渴三</h4>
<p>趺陽脈數，胃中有熱，即消穀引飲，大便必堅，小便即數。</p>
<p>趺陽脈數，則胃中有熱，胃熱即善飢善渴，消穀而引飲。谷消水化，中氣有餘，則谷傳於後而大便必堅，水滲於前而小便即數。便堅溲數，土金俱燥，是以消渴也。</p>

<h4>淋四</h4>
<p>淋之為病，小便如粟狀，少腹弦急，痛引臍中。</p>
<p>淋之為病，溺孔艱澀，如粟粒阻梗而不利也。乙木鬱陷，故少腹弦急。肝氣賊脾，故痛引臍中。土升則木達，水寒土濕，脾氣下陷，乙木抑遏，不能上達，鬱怒而賊己土，是以少腹弦急而痛引臍中也。</p>
<p>膀胱者，州都之官，津液藏焉，氣化則能出。蓋化水者，肺金也，泄水者，肝木也，土濕則金逆於上，不能化水，木陷於下，不能泄水，小便所以不利也。木以疏泄為性，土濕木鬱，疏泄不行，而強欲泄之，愈泄則愈梗，愈梗則愈泄，是以頻數而痛澀。溫氣遏陷，鬱而為熱，是以黃赤而閉癃。此與痢家之墜痛一理，痢病於後而淋病於前也。其燥熱在肝而濕寒在脾，後世庸工，專以寒瀉而治淋痢，殺人多矣。</p>

<h4>淋五</h4>
<p>淋家，不可發汗，發汗則必便血。</p>
<p>淋家土濕木鬱，怒生風燥，汗之再亡血中溫氣，風木愈郁，疏泄失藏，必便血也。此段見《傷寒·不可汗》中。</p>

<h4>消渴六</h4>
<p>渴欲飲水，口乾舌燥者，白虎加人參湯主之。方見暍病。</p>
<p>此段見《傷寒·陽明》。渴欲飲水，口乾舌燥者，金被火刑，熱傷肺氣，不能化生津液，澤臟腑而潤口舌也。白虎加人參湯，知母、石膏，瀉熱而清金，參、甘、梗米，益氣而培土，土旺金生，氣充津化，解渴除煩之聖法也。</p>

<h4>消渴七</h4>
<p>渴欲飲水不止者，文蛤散主之。</p>
<p>渴欲飲水不止，水盛土濕，火升而刑肺也。文蛤散利水而瀉濕，止渴而清煩也。</p>
<p>《傷寒》：意欲飲水，反不渴者，服文蛤散，若不差者，與五苓散。文蛤散證即五苓散證之輕者。上燥下濕，故意欲飲水，而反不渴，其渴欲飲水不止，實非真渴也。</p>
<p><u>文蛤散</u>（五十七）　（方見《傷寒·太陽》）</p>
<p>文蛤</p>
<p>上一味，杵為散，以沸湯五合和服方寸匕。</p>

<h4>消渴八</h4>
<p>渴欲飲水，水入則吐者，名曰水逆，五苓散主之。方在「痰飲」。</p>
<p>此段見《傷寒·太陽》。渴欲飲水，水入則吐者，以有停水在內，兩水莫容，是以吐出。五苓散，二苓、澤瀉，利水而瀉濕，白朮、桂枝，燥土而疏木也。</p>

<h4>消渴小便不利九</h4>
<p>脈浮，小便不利，微熱消渴者，宜利小便發汗，五苓散主之。方在「痰飲」。</p>
<p>此段見《傷寒·太陽》。脈浮，小便不利，微熱消渴者，濕盛於下，火升而不降也。宜利小便以瀉下焦之濕，發汗以瀉上焦之濕。五苓散上下滲瀉，使濕淫盡化汗溺而去，止濕盛發渴之神方也。（人參白虎證，是燥盛作渴，文蛤、五苓、豬苓證，是濕盛作渴）</p>

<h4>消渴小便不利十</h4>
<p>脈浮發熱，渴欲飲水，小便不利，豬苓湯主之。</p>
<p>此段見《傷寒·陽明》。濕盛於下，陽氣鬱格，故脈浮發熱。濕旺木鬱，風燥亡津，故渴欲飲水。木鬱不能泄水，故小便不利。豬苓湯，二苓、滑、澤，利水而瀉濕，阿膠滋木而清風也。</p>
<p><u>豬苓湯</u>（五十八）　（方見《傷寒·陽明》）</p>
<p>豬苓（一兩）　茯苓（一兩）　澤瀉（一兩）　滑石（一兩）　阿膠（一兩）</p>
<p>上五味，以水四升，先煮四味，取二升，去滓，內阿膠，烊消盡，溫服七合，日三服。</p>

<h4>消渴十一</h4>
<p>男子消渴，小便反多，以飲一斗，小便一斗，腎氣丸主之。</p>
<p>凡消渴之病，率小便不行，緣土濕木遏，郁生風燥，上而津液消耗，則為消渴，下而疏泄不行，則小便不利。男子消渴，而小便反多者，乙木善泄而癸水失藏也。</p>
<p>小便之通塞，司於膀胱，而膀胱之開闔，職在三焦，《靈樞·本輸》：三焦者，入絡膀胱，約下焦，實則閉癃，虛則潰溺。以水性下潤而火性上炎，水欲降而火升之，則溲溺不至遺失，故三焦之火，能約小便。夫水性善藏，火性善泄，《素問·靈蘭秘典》：膀胱者，州都之官，津液藏焉，氣化則能出矣。三焦者，決瀆之官，水道出焉（火盛土燥，則肺氣降灑而化水，火旺水暖，則肝氣升達而水泄，水土溫燥，金生木泄，皆三焦之力也）。膀胱主藏，三焦主出，乃火實而水虛，反閉癃而不出，火虛而水實，反遺溺而不藏，此何以故？蓋蟄藏者，腎之能也，傳輸者，膀胱之事也，火藏於腎則水道清利而不塞（癸水溫暖，則乙木榮暢，善於泄水），火泄於膀胱則水府熱塞而不通，所謂實則閉癃者，三焦之火不藏於腎而泄於膀胱也。夫三焦之火，本藏於腎，今何緣而泄於膀胱？則厥陰之咎也。以腎主蟄藏，肝主疏泄，水中之火旺，藏於少陰，是謂腎氣。腎氣溫暖，木榮風靜，則癸水善藏而木不能泄，腎氣凘寒，木鬱風作，則乙木善泄而水不能藏。風木疏泄，必由水寒，而寒有微甚之差，則泄有通塞之殊。其腎水微寒而相火未至極衰，則木陷於水而生下熱，泄而不通，乃病淋澀，所謂實則閉癃者，木愈泄而水愈藏也。其腎水極寒而相火不存微焰，則木鬱於水而無下熱，泄而不藏，乃病注傾，所謂虛則遺溺者，水莫藏而木善泄也。</p>
<p>消渴者，厥陰風木之病，厥陰水母而子火，病則風木疏泄，火不根水，下寒而上熱。上熱則善渴，故飲水一斗，下寒則善溲，故小便一斗，「診要經終論」：厥陰終者，中熱而善溺是也。而木鬱風動之由，全因土濕，土濕之由，全以水寒，水寒者，腎氣之敗也。腎氣丸，附子、桂枝，溫腎氣而達木，山萸，薯蕷，斂肝氣而攝水，茯苓、澤瀉，滲己土而瀉濕，地黃、丹皮，滋乙木而清風也。</p>
<p><u>腎氣丸</u>（五十九）</p>
<p>附子（一兩）　桂枝（一兩）　薯蕷（四兩）　山茱萸（四兩）　茯苓（三兩）　澤瀉（三兩）　丹皮（三兩）　乾地黃（八兩）</p>
<p>上八味，末之，煉蜜和丸，梧子大，酒下十五丸，日再服。</p>

<h4>消渴小便不利十二</h4>
<p>小便不利者，有水氣，其人若渴，栝蔞瞿麥丸主之。</p>
<p>小便不利者，內有水氣，在下郁其乙木。其人若渴，是寒濕格其君相之火，上爍肺津也。栝蔞瞿麥丸，瞿、苓、附子，瀉水而溫腎寒，薯蕷、栝蔞，斂金而清肺燥也。</p>
<p>此與腎氣丸證，皆上有燥熱，下有濕寒，彼則小便反多，此則小便不利。緣彼無水氣，則上燥偏多，此有水氣，則下濕偏盛。燥多則風木上達而善泄，濕多則風木下鬱而不能泄也。</p>
<p><u>栝蔞瞿麥丸</u>（六十）</p>
<p>栝蔞根（二兩）　薯蕷（三兩）　瞿麥（一兩）　茯苓（三兩）　附子（一枚，炮）</p>
<p>上五味，末之，煉蜜和丸，梧子大，飲服二丸，日三服。不知，增至七八丸，以小便利，腹中溫為知。</p>

<h4>小便不利十三</h4>
<p>小便不利，蒲灰散主之，滑石白魚散、茯苓戎鹽湯並主之。</p>
<p>小便不利，以土濕木遏，鬱而生熱，熱傳己土，而入膀胱，是以小便黃赤。黃者，濕土之下傳，赤者，君火之下郁也（君火胎於乙木，故木鬱則生下熱）。木氣遏陷，泄而不通，故水道淋澀。蒲灰散，蒲灰鹹寒而通淋澀，滑石淡滲而瀉濕熱也。滑石白魚散，滑石滲濕而瀉熱，白魚、發灰，利水而開癃也。茯苓戎鹽湯，苓、術，燥土而瀉濕，戎鹽利水而清熱也。</p>
<p><u>蒲灰散</u>（六十一）</p>
<p>蒲灰（半斤）　滑石（一斤）</p>
<p>上二味，杵為散，飲服方寸匕，日三服。</p>
<p><u>滑石白魚散</u>（六十二）</p>
<p>滑石（一斤）　白魚（一斤）　亂髮（一斤，燒）</p>
<p>上三味，杵為散，飲服方寸匕，日三服。</p>
<p><u>茯苓戎鹽湯</u>（六十三）</p>
<p>茯苓（半斤）　白朮（二兩）　戎鹽（彈丸大一枚）</p>
<p>上三味，先將茯苓、白朮煎成，入戎鹽，再煎，分溫三服。戎鹽，即青鹽也。</p>

<h1>卷十二</h1>

<h2>內傷雜病</h2>

<h3>黃疸（二十三章）</h3>
<p>黃疸者，水旺土濕，外感風邪，濕鬱為熱，傳於膀胱者也。水土合邪，法當利水而燥土，但高低不同，表裡攸判。其表在經絡，發其汗孔，里在膀胱，利其小便，高在上脘，吐其敗濁，低在下脘，下其陳菀，四路清泄，黃疸無餘矣。第黃生於土濕，濕原於陽虛，其小便清白，腹滿欲利者，是濕寒之黃也。濕熱者，黃疸之標證，濕寒者，黃疸之本色也。</p>
<p>濕寒之黃，仲景未嘗立法，然痙濕暍中桂、附、朮、甘諸方，具在推而擴之，附子、真武、茯苓四逆，亦何非濕寒之法也，讀者變通而化裁之，法不可勝用矣。慎勿株守梔子大黃一法，以概寒熱無定之黃疸也。</p>

<h4>黃疸一</h4>
<p>寸口脈浮而緩，浮則為風，緩則為痹，痹非中風，四肢苦煩，脾色必黃，瘀熱以行。</p>
<p>寸口以候三陰，寸口脈浮而緩，浮則為表中於風，緩則為肌膚之痹，是為風痹，非中風也。風痹於表，則四肢苦煩，脾色必黃，瘀熱以行。蓋脾為濕土，其色為黃，脾氣內遏，不得四達，故濕瘀為熱，黃色外發。四肢秉氣於脾，脾病不得行氣於四肢，故四肢煩生。</p>
<p>《素問·平人氣象論》：溺黃赤，安臥者，黃疸。目黃者，曰黃疸。《靈樞·論疾診尺》：身痛而色微黃，齒垢黃，爪甲上黃，黃疸也。黃疸者，土濕而木鬱，木主五色，入土則化黃。溺者，肝木之疏泄，目者，肝木之開竅，爪甲者，筋之餘，肝木之主司，安臥者，脾之倦，肝木之傷克，風木不郁，不成黃疸也。</p>

<h4>黃疸二</h4>
<p>趺陽　眉批：趺陽即陽明胃脈。「下利」篇云：少陰免趺陽者為順。在足趺上之衝陽，故曰趺陽。脈緊而數，數則為熱，熱則消穀，緊則為寒，食即為滿，尺脈浮為傷腎，趺陽脈緊為傷脾，風寒相摶，食谷即眩，穀氣不消，胃中苦濁，濁氣下流，小便不通，陰被其寒，熱流膀胱，身體盡黃，名曰谷疸。</p>
<p>趺陽脈以候三陽，趺陽脈緊而數，數則為熱，內熱則消穀，緊則為寒，內寒則不能消穀，食即為滿。尺脈之浮，為風傷於腎（上章：寸口脈浮而緩，浮則為風，寸口、關上、尺中三部俱浮。其尺中之浮，乃風傷於腎），趺陽脈緊，為寒傷於脾（緊為腎脈，風邪外束，郁其腎家之寒，寒水侮土，則脾氣受傷，脾傷於寒，故趺陽脈緊也），外風與內寒相摶，脾傷不能磨化，故食谷則頭暈而目眩（水穀不化，中氣脹滿，甲木不降，是以目眩）。穀氣陳宿不消，胃中敗濁，化生瘀熱（趺陽脈緊而數，數則為熱，熱在胃也，緊則為寒，寒在脾也），濁氣下流，出於溲溺，則瘀熱泄矣。而水道阻梗，小便不通，又無外泄之路，其太陰少陰，俱被寒傷，瘀熱不能內入於臟，因而外入於腑，流於膀胱。膀胱之瘀熱，蒸於周身，身體盡黃，名曰谷疸（冒熱入於膀胱，水土合邪，濕熱瘀蒸，則病黃疸）。谷疸者，胃熱脾寒，穀氣不消之所致也。</p>

<h4>黃疸三</h4>
<p>陽明病，脈遲者，食難用飽，飽則發煩頭眩，小便必難，此欲作谷疸，雖下之，腹滿如故，所以然者，脈遲故也。</p>
<p>此段見《傷寒·陽明》。陽明燥土，太陰濕土，陽旺土燥則脈數，陰旺土濕則脈遲，陽明病脈遲者，太陰盛而陽明虛也。陽衰濕旺，飲食不甘，故難以致飽。飽則脾不能化，中焦鬱滿，故心煩而頭眩。土濕則木鬱，不能疏泄，小便必難。濕無泄路，而穀氣陳宿，此欲作谷疸。雖下之，而腹滿如故，所以然者，以其脈遲而陰盛故也。</p>

<h4>黃疸四</h4>
<p>心中懊憹而熱，不能食，時欲吐，名曰酒疸。</p>
<p>心中懊憹煩熱，不能下食，時欲嘔吐，名曰酒疸。酒之為性，最動下濕，而生上熱，醉醒之後，往往煩渴飲冷，傷其脾陽，久而脾陽頹敗，下濕愈滋，上熱彌盛，遂生懊憹煩熱，嘔吐不食之證，將來必病酒疸。醫知其上焦之濕熱而昧其下焦之濕寒，涼泄不已，熱未去而寒愈增，土崩陽絕，則人亡矣。</p>
<p>酒家之病，成於飲食之生冷，酒家之命，殞於藥餌之寒涼。此千古之冤枉，而人無知者，良可哀也！</p>

<h4>黃疸五</h4>
<p>夫病酒黃疸，必小便不利，其候心中熱，足下熱，是其證也。</p>
<p>酒疸陽敗土濕，金鬱於上，不能化津，木遏於下，不能泄水，必小便不利。胃逆而君火不降，則心中熱。脾陷而風木不升，則足下熱（木中孕火，其氣本溫，木陷於水，溫郁為熱，肝脈起於足大指，腎脈起於足心，故足下熱也）。緣其中氣頹敗，不能升降陰陽故也。</p>

<h4>黃疸六</h4>
<p>酒疸，心中熱，欲吐者，吐之愈。</p>
<p>酒疸，心中煩熱，欲作嘔吐者，吐之則愈。緣其濕熱鬱蒸，化生敗濁，濁氣重心，故欲作吐。吐其腐敗，則噁心嘔噦止矣。</p>

<h4>黃疸七</h4>
<p>酒黃疸者，或無熱，靖言了了，腹滿欲吐，鼻燥，其脈浮者，先吐之，沉弦者，先下之。</p>
<p>酒疸，或心中無熱，靖言了了，煩亂不生，而腹滿欲吐，此緣土濕而胃逆也。肺金莫降，津液不生，是以鼻燥，肺竅於鼻也。其脈浮者，濁瘀在心肺之部，當先吐之。脈沉弦者，濁瘀在肝腎之部，當先下之。以腐敗郁阻，心肺不降，是以脈浮（心肺之脈浮），腎肝不升，故脈沉弦（腎脈沉，肝脈弦），吐下之後，腐物湧泄，則心肺下降而腎肝上升矣。</p>

<h4>黃疸八</h4>
<p>酒疸下之，久久為黑疸，目青面黑，心中如蒜齏狀，大便正黑，皮膚爪之不仁，其脈浮弱，雖黑微黃，故知之。</p>
<p>酒疸下之，敗其脾陽，久而寒水侮土，變為黑疸。木主五色，入土為黃，入水為黑，自入為青，肝木藏血，而華皮膚，水土溫燥，乙木榮達，則五氣調和，色不偏見，其一色偏呈者，一藏堙郁，而木氣不達也。下后土敗陽虧，水邪上凌，木鬱濕土之中，則見黃色，木鬱寒水之內，則見黑色，木氣自郁，則見青色。肝竅於目，目青者，肝氣抑鬱，自現其色於本經之竅也。陽明行身之前，自面下項，面黑者，寒水風木之邪上乘戊土之位也。谷入於胃而消於脾，從土化氣，故大便色黃，正黑者，水侮木賊而土敗也。土生於火，木賊而土負，水勝則火熄，心中火位，而如啖蒜齏，寒水滅火，金氣無制，故辛味見於心家，金味辛也。木鬱血凝，不能滋榮皮膚，故皮膚枯槁，爪之不仁。陽虛而不根於下，故脈浮弱。其色雖黑，而黑中微見黃色，故知是黃疸所變化也。</p>

<h4>黃疸九</h4>
<p>額上黑，微汗出，手足中熱，薄暮即發，膀胱急，小便自利，名曰女勞疸。腹如水狀，不治。</p>
<p>足太陽之經，起於睛明（在目內眥），上額交顛，而後行於背，太陽寒水之氣逆而不降，則額見黑色。濕氣蒸泄，則微汗出。手厥陰之經，行手心而上中指，脈動於勞宮（在手心中），足少陰之經，起小指而走足心，脈出於湧泉（在足心中），手中熱者，少陽相火之陷也，少陽與厥陰為表裡，故熱在手心，足中熱者，厥陰風木之陷也，乙木生於癸水，木陷於水，濕氣下郁，故熱在足心。日暮陽衰，寒濕下動，木火鬱陷，是以病發。木陷於水，遏抑鼓盪，不得上達，故膀胱迫急。風木疏泄，火敗水寒，蟄藏失政，故小便自利。此名曰女勞疸，女勞之家，縱欲傷精，泄其腎肝溫氣，水寒木枯，脾敗濕作，則病黑疸。久而腹如水狀，鼓脹不消，則水木為賊，而中氣崩潰，不可治也。</p>

<h4>黃疸十</h4>
<p>師曰：病黃疸，發熱煩喘，胸滿口燥者，以病發時，火劫其汗，兩熱所得，然黃家所得，從濕得之。一身盡發熱而黃，肚熱，熱在裡，當下之。</p>
<p>病黃疸，發熱煩喘，胸滿口燥，何遽至此？此以疸病發時，原有內熱，復以火劫其汗，兩熱相合，表裡燔蒸，肺金受傷，故致於此。然黃家所以得病，從濕得之，非從熱得，濕鬱則為熱耳。若一身盡發熱而黃，肚皮又熱，此濕熱在裡，當下之也。《靈樞·師傳》：胃中熱，則消穀，臍以上皮熱，腸中熱，則出黃如糜，臍以下皮熱，即此肚熱，熱在裡之義也。</p>

<h4>黃疸十一</h4>
<p>脈沉，渴欲飲水，小便不利者，皆發黃。</p>
<p>脈沉者，水盛而木陷也。木鬱不能疏泄，則小便不利。風燥津亡，則渴欲飲水。濕熱在中，而下無泄路，凡有此證，無不發黃。</p>

<h4>黃疸十二</h4>
<p>腹滿，舌痿黃，躁不得睡，屬黃家。</p>
<p>土鬱不運，則病腹滿。《素問·痿論》：治痿獨取陽明，舌痿黃者，土濕脹滿，陽明上逆，君火不得下降，鬱於戊土之中，火土合邪，濕熱熏蒸，故舌痿而發黃，黃為土色而舌為心竅也。火不根水，故躁不得睡。此屬黃家也。</p>

<h4>黃疸十三</h4>
<p>黃疸之病，當以十八日為期，治之十日以上瘥，反劇者，為難治。</p>
<p>《素問·太陰陽明論》：脾者，土也，治中央，當以四時長四臟，各十八日寄治，不得獨主於時也，黃疸，太陰濕土之病，故以十八日為期。土氣未敗，治之十日以上當瘥。反劇，則土敗不應常期，故為難治。</p>

<h4>黃疸十四</h4>
<p>疸而渴者，其疸難治，疸而不渴者，其疸可治。發於陰部，其人必嘔，陽部，其人振寒而發熱也。</p>
<p>疸而渴者，濕蒸為熱，濕為陽虛，熱為火盛，泄火則損其陽，補陽則益其火，故為難治。疸而不渴者，濕多熱少，故為可治。發於陰部，其病在裡，濕盛土鬱，胃氣上逆，必作嘔吐。發於陽部，其病在表，濕旺經郁，寒氣外襲，必發熱而惡寒也。</p>

<h4>黃疸十五</h4>
<p>谷疸之病，寒熱不食，食即頭眩，心胸不安，久久發黃為谷疸，茵陳蒿湯主之。</p>
<p>谷疸之病。濕盛而感風寒，郁其營衛，則病寒熱。濕土鬱滿，不甘飲食。食下不消，濁氣上逆，即頭目眩暈而心胸不安。久而穀氣瘀濁，化而為熱，熱流膀胱，發為谷疸。茵陳蒿湯，茵陳利水而除濕，梔、黃，瀉熱而清煩也。</p>
<p><u>茵陳蒿湯</u>（六十四）　（方見《傷寒·太陰》）</p>
<p>茵陳蒿（六兩）　梔子（十四枚）　大黃（二兩）</p>
<p>上三味，以水一斗，先煮茵陳，減六升，內二味，煮取三升，去滓，分溫三服。小便當利，尿如皂角汁狀，色正赤。一宿腹減，黃從小便去也。</p>

<h4>黃疸十六</h4>
<p>酒疸，心中懊憹，或熱痛，梔子大黃湯主之。</p>
<p>酒疸，心中懊憹，或生熱痛，全是濕熱熏沖，宮城鬱塞。梔子大黃湯，梔子、香豉，清熱而除煩，枳實、大黃，瀉滿而蕩瘀也。</p>
<p><u>梔子大黃湯</u>（六十五）</p>
<p>梔子（十四枚）　香豉（一升）　枳實（五枚）　大黃（三兩）</p>
<p>上四味，以水六升，煮取四升，分溫三服。</p>

<h4>黃疸十七</h4>
<p>黃家，日晡所發熱，而反惡寒，此為女勞得之，膀胱急，少腹滿，身盡黃，額上黑，足下熱，因作黑疸，其腹脹，如水狀，大便必黑，時溏，此女勞之病，非水也，腹滿者，難治，硝礬散主之。</p>
<p>黃家，日晡所發熱，而反惡寒，此為女勞得之。緣女勞泄其腎陽，水寒土濕，乙木遏陷，不能疏泄水道，一感風邪，衛氣內閉，汗尿不行，濕無泄路，瘀蒸肌膚，而發黃色。日晡土旺之時，濕盛熱發，而木鬱陽陷，故足下常熱，而身反惡寒。木鬱水土之內，不能上達，膀胱迫急，少腹滿脹，一身盡發黃色，而寒水上逆，額上獨黑。久而土負水勝，黃化而黑，因作黑疸。谷滓不從土化，而從水化，大便亦黑，時時溏泄，其腹脹，如水病之狀。此係女勞之病，並非水也。腹滿者，水木旺而中氣敗，證為難治。硝礬散，硝石清熱瘀而瀉木，礬石收濕淫而瀉水也。</p>
<p><u>硝礬散</u>（六十六）</p>
<p>硝石　礬石（等分，燒）</p>
<p>上二味，為散，大麥粥汁和服方寸匕，日三服。病隨大小便去，小便正黃，大便正黑，是其候也。</p>

<h4>黃疸十八</h4>
<p>黃疸病，茵陳五苓散主之。</p>
<p>黃疸病，水鬱土濕，茵陳瀉濕而清熱，五苓利水而燥土也。</p>
<p><u>茵陳五苓散</u>（六十七）</p>
<p>茵陳蒿末（五分）　五苓散（五分）</p>
<p>上二味和，先食飲服方寸匕，日三服。</p>

<h4>黃疸十九</h4>
<p>諸黃，豬膏發煎主之。</p>
<p>諸黃，濕熱瘀蒸，膀胱癃閉，豬膏利水而清熱，發灰瀉濕而開癃也。</p>
<p><u>豬膏發煎</u>（六十八）</p>
<p>豬膏（半斤）　亂髮（如雞子大三枚）</p>
<p>上二味，和膏中煎之，發消藥成，分，再服。病從小便去。</p>

<h4>黃疸二十</h4>
<p>諸病黃家，但利其小便。假令脈浮，當以汗解之，宜桂枝加黃耆湯主之。方在「水氣」。</p>
<p>諸病黃家，皆由濕得，膀胱閉癃，濕無泄路，但當利其小便，以瀉濕熱，茵陳五苓、豬膏發煎之法是也。假令脈浮，則濕在經絡而不在臟腑，此當以汗解之，宜桂枝加黃耆湯，瀉其營衛，以散濕邪也。</p>

<h4>黃疸二十一</h4>
<p>黃疸腹滿，小便不利而赤，自汗出，此為表和裡實，當下之，宜大黃硝石湯。</p>
<p>黃疸腹滿，小便不利而赤，自汗出，此為表和裡實，緣汗孔外泄，水道里瘀，濕不在經絡而在臟腑。法當下之，大黃硝石湯，大黃、硝石，瀉陽明之濕熱，梔子、黃柏，清君相之鬱火也。</p>
<p><u>大黃硝石湯</u>（六十九）</p>
<p>大黃（四兩）　硝石（四兩）　梔子（十五枚）　黃柏（四兩）</p>
<p>上四味，以水六升，煮取二升，去滓，內硝石，更煮取一升，頓服。</p>

<h4>黃疸二十二</h4>
<p>黃疸病，小便色不變，欲自利，腹滿而喘，不可除熱，熱除必噦，噦者，小半夏湯主之。方在「痰飲」。</p>
<p>黃疸病，小便清白，不變黃赤之色，兼欲自利，是脾腎寒濕而清氣下陷也，腹滿而喘，是肺胃寒濕而濁氣上逆也。如此雖有外熱，不可除也，熱除土敗，寒濕愈增，胃氣更逆，必發噦噫。噦者，宜小半夏湯，半夏、生薑，降沖逆而止嘔噦，溫寒濕而行鬱滿也。</p>

<h4>黃疸二十三</h4>
<p>諸黃，腹痛而嘔者，宜小柴胡湯。方在「嘔吐」。</p>
<p>諸黃，腹痛而嘔者，甲木之賊戊土，而胃氣上逆也。宜小柴胡湯，柴胡、黃芩，疏甲木而瀉相火，參、甘、大棗，培戊土而補中氣，生薑、半夏，降逆氣而止嘔吐也。</p>
<p>男子黃，小便自利，當與虛勞小建中湯。方在「虛勞」。此係黃本缺，依《要略》補之，以待考焉。</p>

<h1>卷十三</h1>

<h2>內傷雜病</h2>

<h3>嘔吐噦下利（四十九章）</h3>
<p>嘔噦者，陽明胃病也，下利者，太陰脾病也。胃以下行為順，胃氣上逆，則為嘔噦，脾以上行為順，脾氣下陷，則病下利，總以中氣之不治也。</p>
<p>中氣者，升降脾胃之樞機，樞機病則升降失職，而吐利乃作。此中多挾木邪，以木鬱則剋土，甲木逼於上，則胃逆而為吐，乙木賊於下，則脾陷而為利。補土疏木，乃吐利之定法，土旺而木達，膽胃降則嘔止，肝脾升則利斷矣。</p>

<h3>嘔吐噦（二十四章）</h3>

<h4>嘔吐一</h4>
<p>問曰：病人脈數，數為熱，當消穀引飲，而反吐者何也？師曰：以發其汗，令陽氣微，膈氣虛，脈乃數，數為客熱，不能消穀，胃中虛冷故也。</p>
<p>此段見《傷寒·太陽篇》。汗多陽亡，濁陰上逆，是以嘔吐。陽不歸根，客居膈上，息道短促，是以脈數。膈上雖熱，胃中則是虛冷，虛冷則水穀不消，而病嘔吐也。</p>

<h4>嘔吐二</h4>
<p>趺陽脈浮而澀，浮則為虛，虛則傷脾，脾傷則不磨，朝食暮吐，暮食朝吐，宿穀不化，名曰胃反。脈緊而澀，其病難治。</p>
<p>趺陽者，陽明胃氣之所變現也，動脈在足趺上之衝陽，故曰趺陽。陽明胃氣，以下行為順，脈不應見浮澀，浮則胃氣之虛而不降也。胃虛而上逆，則脾虛而下陷，陷則脾傷，脾傷不能磨化水穀，故朝食而暮吐，暮食而朝吐，宿穀不化，名曰胃反。胃反者，飲食倒上，是反順而為逆也。緊澀者，血寒而陽陷也，脾敗不磨，而脈見緊澀，水冰地坼，微陽淪陷而不升，故其病難治。</p>

<h4>嘔吐三</h4>
<p>脈弦者，虛也，胃氣無餘，朝食暮吐，變為胃反。寒在於上，醫反下之，令脈反弦，故名曰虛。</p>
<p>膽肝脈弦，弦者，木鬱剋土，胃陽之虛也。胃氣無餘，不能消穀，朝食暮吐，變為胃反。宗氣衰微，寒在於上，醫反下之，令土敗木賊，脈反見弦，故名曰虛也。</p>

<h4>嘔吐四</h4>
<p>寸口脈微而數，微則無氣，無氣則營虛，營虛則血不足，血不足則胸中冷。</p>
<p>寸口者，手太陰肺氣之所變現也。肺主氣，寸口脈微而數者，肺中宗氣之虛也。水穀之化營氣，行於經絡，其大氣之摶而不行者，積於胸中，命曰宗氣。宗氣者，所以貫心肺而行呼吸，營氣之源也。無宗氣則營氣虛，營虛則血不足也。宗氣之根，實本於營血，血藏於肝，而血中之溫氣，則化君火，氣乃君火之斂降者也。營虛血少，不能化火，陽衰於上，故胸中冷。血陰也，而孕君火，其性溫暖而和煦，後世但言涼血，而不知暖血，誤人多矣。</p>

<h4>嘔吐五</h4>
<p>先嘔卻渴者，此為欲解。先渴卻吐者，為水停心下，此屬飲家。嘔家本渴，今反不渴者，以心下有支飲故也，此屬支飲。</p>
<p>先嘔而後渴者，積飲既去，而津亡作渴，故為欲解。先渴而後吐者，為水停心下，阻格君火，是以作渴，渴而飲水，為停水所阻，乃復嘔出，此屬素有積飲之家也。嘔家津液失亡，本當發渴，今嘔後反不渴者，以心下有支飲停留，所嘔者，但是新下之水穀也，此屬支飲。此段見「痰飲咳嗽」中。</p>

<h4>嘔吐六</h4>
<p>病人慾吐者，不可下之。</p>
<p>病人慾吐者，陳宿在上，故不可下。</p>

<h4>嘔吐七</h4>
<p>嘔家有癰膿，不可治嘔，膿儘自愈。</p>
<p>此段見《傷寒·厥陰》。嘔家而有癰膿，當令其膿從嘔出，不可降逆止嘔，使膿無出路。俟其膿盡癰平，則嘔吐自愈矣。</p>

<h4>噦八</h4>
<p>噦而腹滿，視其前後，知何部不利，利之則愈。</p>
<p>此段見《傷寒·陽明》。濁氣上逆，則生嘔噦，噦而腹滿者，太陰之清氣不升，陽明之濁氣不降也，前後二陰，必有不利之部。前部不利，利其水道，後部不利，利其穀道，前後竅通，濁氣下泄，則滿消而噦止矣。</p>

<h4>嘔吐九</h4>
<p>胃反嘔吐者，大半夏湯主之。</p>
<p>胃反嘔吐者，前竅短澀，後門乾燥，多有糞若羊矢之證。蓋手足太陽，兩經同氣，水穀入胃，脾陽消磨，散其精華，上歸於肺，霧氣化津，傳於膀胱小腸，水路清通，穀道滋潤，是以小便不澀，大便不幹。胃反氣逆，肺金莫降，津液凝瘀，化生痰涎，二陰失滋，枯澀燥結，故糞如羊矢。下竅堵塞，濁氣莫泄，逆而上衝，故嘔吐不止。緣其陽衰土濕，中氣頹敗，不能腐熟水穀，化氣生津，以滋腸竅，是以飲食不得順下而逆行也。大半夏湯，人參補中氣之虛，白蜜潤小腸之燥，半夏降胃氣之逆，中氣旺而水穀消，下竅開而渣滓降，濁氣不升，嘔吐自止也。</p>
<p>「陰陽別論」：三陽結，謂之膈。手足太陽，是為三陽，足太陽膀胱結則小便澀，手太陽小腸結則大便乾，下竅澀結，濁氣上逆，故食膈而不下，總由於陽明之陽虛。噎膈反胃頗同，反胃之病，在胃之下脘，噎膈之病，兼在胃之上脘。上脘氣閉，則食不能入，下脘氣閉，則入而復出，陽明之性，陽盛則開，陰盛則閉故也。</p>
<p><u>大半夏湯</u>（七十）</p>
<p>半夏（二升，洗）　人參（三兩）　白蜜（一升）</p>
<p>上三味，以水一斗二升，和蜜揚之二百四十遍，煮取二升半，溫服一升，余分再服。</p>

<h4>嘔吐十</h4>
<p>胃反，吐而渴欲飲水者，茯苓澤瀉湯主之。</p>
<p>胃反，嘔吐而渴欲飲水者，濕盛胃逆而火不根水也。以戊土上逆，降路瘀塞，君相二火，不得下蟄，逆刑辛金，是以渴生。茯苓澤瀉湯，茯苓、澤瀉、桂枝，疏木而瀉水，薑、甘、白朮，降逆而燥土也。</p>
<p><u>茯苓澤瀉湯</u>（七十一）</p>
<p>茯苓（八兩）　澤瀉（四兩）　桂枝（二兩）　生薑（四兩）　甘草（二兩）　白朮（三兩）</p>
<p>上六味，以水一斗，煮取三升，內澤瀉，再煮取二升半，溫服八合，日再服。</p>

<h4>嘔吐十一</h4>
<p>吐後渴欲得水，而貪飲者，文蛤湯主之。</p>
<p>吐後渴欲得水，而貪飲者，吐傷中氣，濕動肺逆，郁生上熱，表裡無降泄之路。文蛤湯，甘草、大棗，補土而益脾精，石膏、文蛤，清金而瀉濕熱，杏、姜，利氣而降逆，麻黃髮表而達郁也。</p>
<p><u>文蛤湯</u>（七十二）</p>
<p>文蛤（五兩）　麻黃（三兩）　生薑（三兩）　杏仁（五十枚）　石膏（五兩）　甘草（三兩）　大棗（十二枚）</p>
<p>上七味，以水六升，煮取二升，溫服一升。汗出即愈。</p>

<h4>嘔吐十二</h4>
<p>嘔吐而病在膈上，後思水者，解，急與之，思水者，豬苓散主之。</p>
<p>病在膈上，嘔吐之後，而思水飲，是病去而津亡也。其病當解，宜急與之水，以益津液。思水者，痰飲雖去而土濕猶存，渴欲飲水，恐其復致停瘀，豬苓散，二苓、白朮，瀉濕而燥土，最為相宜也。</p>
<p><u>豬苓散</u>（七十三）</p>
<p>豬苓　茯苓　白朮（等分）</p>
<p>上三味，杵為散，飲服方寸匕，日三服。</p>

<h4>嘔吐十三</h4>
<p>食已即吐者，大黃甘草湯主之。</p>
<p>食已即吐者，胃之上口，必有濕熱瘀塞。大黃甘草湯，大黃瀉其鬱熱，甘草培其中氣也。</p>
<p><u>大黃甘草湯</u>（七十四）</p>
<p>大黃（四兩）　甘草（一兩）</p>
<p>上二味，以水三升，煮取一升，分溫再服。</p>

<h4>嘔吐十四</h4>
<p>嘔而脈弱，小便複利，身有微熱，見厥者，難治，四逆湯主之。</p>
<p>此段見《傷寒·厥陰》。嘔而脈弱，胃氣之虛。小便複利，腎氣之虛（腎司二便，寒則膀胱失約，故小便自利）。里陽虛敗，加以身有微熱，而見厥逆者，陰盛於內而微陽外格，故為難治。宜四逆湯，以回里陽也。</p>
<p><u>四逆湯</u>（七十五）　（方見《傷寒·太陰》）</p>
<p>甘草（二兩，炙）　乾薑（一兩半）　附子（一枚，生用）</p>
<p>上三味，以水三升，煮取一升二合，去滓，分溫再服。強人可大附子一枚，乾薑三兩。</p>

<h4>嘔吐十五</h4>
<p>諸嘔吐，谷不得下者，小半夏湯主之。方在「痰飲」。</p>
<p>嘔吐而谷不得下者，胃氣上逆，濁陰不降也。小半夏湯，半夏、生薑，降逆氣而驅濁陰也。</p>

<h4>嘔吐十六</h4>
<p>嘔而發熱者，小柴胡湯主之。</p>
<p>此段見《傷寒·少陽》。嘔者，膽木之克胃土。甲木從相火化氣，相火鬱升，是以發熱。小柴胡湯，參、甘、大棗，補戊土而益中氣，柴胡、黃芩，瀉甲木而清相火，生薑、半夏，降濁而止嘔也。</p>
<p><u>小柴胡湯</u>（七十六）　（方見《傷寒·少陽》）</p>
<p>柴胡（八兩）　黃芩（三兩）　半夏（一升）　生薑（三兩）　人參（三兩）　甘草（三兩）　大棗（十二枚）</p>
<p>上七味，以水一斗二升，煮取六升，去滓，再煎取三升，溫服一升，日三服。</p>

<h4>嘔吐十七</h4>
<p>嘔而腸鳴，心下痞者，半夏瀉心湯主之。</p>
<p>寒邪沖激，則腸中雷鳴。膽胃升郁，則心下痞硬。心痞則火無降路，必生上熱。半夏瀉心湯，黃芩、黃連，清上而瀉火，薑、甘、參、棗，溫中而補土，半夏降逆而止嘔也。</p>
<p><u>半夏瀉心湯</u>（七十七）　（方見《傷寒·少陽》）</p>
<p>半夏（八兩，洗）　黃芩（三兩）　黃連（一兩）　乾薑（三兩）　人參（三兩）　甘草（三兩，炙）　大棗（十二枚）</p>
<p>上七味，以水一斗，煮取六升，去滓，再煎取三升，溫服一升，日三服。</p>

<h4>嘔吐十八</h4>
<p>嘔而胸滿者，吳茱萸湯主之。</p>
<p>嘔而胸滿者，中氣虛寒，膽胃逆升，濁陰填塞於膈上也。吳茱萸湯，人參、大棗，補中而培土，茱萸、生薑，溫胃而降逆也。</p>
<p><u>吳茱萸湯</u>（七十八）　（方見《傷寒·陽明》）</p>
<p>吳茱萸（一升）　人參（二兩）　大棗（十二枚）　生薑（六兩）</p>
<p>上四味，以水五升，煮取二升，溫服七合，日三服。</p>

<h4>嘔吐十九</h4>
<p>乾嘔，吐涎沫，頭痛者，吳茱萸湯主之。</p>
<p>此段見《傷寒·厥陰》。胃氣上逆，濁陰翻騰，則生乾嘔。肺氣鬱阻，津液凝滯，則生涎沫。濁氣升填，頭上壅塞，則苦疼痛。肺胃之上逆，根緣中下之虛寒，宜吳茱萸湯，溫補中脘而降逆氣也。</p>

<h4>嘔吐二十</h4>
<p>乾嘔，吐逆，吐涎沫，半夏乾薑散主之。</p>
<p>乾嘔，吐逆，吐涎沫，胃寒而氣逆也。半夏乾薑散，半夏降其逆氣，乾薑溫其中寒也。</p>
<p><u>半夏乾薑散</u>（七十九）</p>
<p>半夏　乾薑（等分）</p>
<p>上二味，杵為散，取方寸匕，將水一升半，煎取七合，頓服之。</p>

<h4>嘔吐二十一</h4>
<p>乾嘔而下利者，黃芩加半夏生薑湯主之。</p>
<p>乾嘔而利者，甲木之賊戊土，胃氣鬱遏，不能容納水穀，故下為泄利而上為乾嘔。黃芩加半夏生薑湯，甘草、大棗，補中氣而益脾精，黃芩、芍藥，清甲木而瀉相火，半夏、生薑，降胃氣而止嘔吐也。</p>
<p><u>黃芩加半夏生薑湯</u>（八十）　（方見《傷寒·少陽》）</p>
<p>黃芩（三兩）　芍藥（一兩）　甘草（二兩）　大棗（十二枚）　半夏（半升）　生薑（三兩）</p>
<p>上六味，以水一斗，煮取三升，去滓，溫服一升，日再夜一服。</p>

<h4>嘔吐二十二</h4>
<p>病人胸中似喘不喘，似嘔不嘔，似噦不噦，徹心中憒憒然無奈者，生薑半夏湯主之。</p>
<p>胸中似喘似嘔似噦，又復不喘不嘔不噦，徹心中憒憒然煩亂而無奈者，胃氣上逆，濁氣翻騰，溫溫泛泛，心緒作惡之象也。生薑半夏湯，降逆氣而驅濁陰也。</p>
<p><u>生薑半夏湯</u>（八十一）　（此即小半夏湯，而分兩不同）</p>
<p>生薑汁（一升）　半夏（半斤）</p>
<p>上二味，以水三升，煮半夏，取二升，內生薑汁，煮取一升半，小冷，分四服，日三夜一。嘔止，停後服。</p>

<h4>嘔噦二十三</h4>
<p>乾嘔噦，若手足厥者，橘皮湯主之。</p>
<p>乾嘔噦者，胃氣上逆，濁陰湧泛也。肺氣阻滯，郁生痰涎，遏抑清陽，不得四布，故手足厥逆。橘皮湯，橘皮、生薑，降沖逆而行瘀濁也。</p>
<p><u>橘皮湯</u>（八十二）</p>
<p>橘皮（四兩）　生薑（八兩）</p>
<p>上二味，以水七升，煮取三升，溫服一升。下咽即愈。</p>

<h4>噦逆二十四</h4>
<p>噦逆者，橘皮竹茹湯主之。</p>
<p>噦逆者，中虛而胃逆也。橘皮竹茹湯，參、甘、大棗，補中而培土，橘、薑、竹茹，降逆而止嘔也。</p>
<p><u>橘皮竹茹湯</u>（八十三）</p>
<p>橘皮（二斤）　竹茹（二斤）　生薑（半斤）　人參（一兩）　甘草（五兩）　大棗（三十枚）</p>
<p>上六味，以水一斗，煮取三升，溫服一升，日三服。</p>

<h3>下利（二十五章）</h3>

<h4>下利一</h4>
<p>下利清穀，不可攻其表，汗出必脹滿。</p>
<p>此段見《傷寒·太陰》。下利清穀，脾陽陷敗，雖有太陽表證，不可攻之。攻之汗出陽亡，清陽愈陷，濁陰愈逆，必生脹滿。</p>

<h4>下利二</h4>
<p>下利氣者，當利其小便。</p>
<p>下利而失氣者，濕盛而氣滯也。當利其小便，以滲濕邪。</p>

<h4>下利三</h4>
<p>夫六腑氣絕於外者，手足寒，上氣，腳縮。五臟氣絕於內者，利不禁，下甚者，手足不仁。</p>
<p>六腑為陽，其位在外，六腑氣絕於外者，手足寒冷，喘促而上氣，蜷臥而腳縮也。五臟為陰，其位在內，五臟氣絕於內者，下利不禁。下甚者，神氣敗泄，而手足不仁。六腑以胃為主，五臟以脾為主，脾胃同主四肢，故病皆見於手足也。</p>

<h4>下利四</h4>
<p>下利後脈絕，手足厥冷，晬時脈還，手足溫者生，脈不還者死。</p>
<p>此段見《傷寒·厥陰》。利後脈絕，手足厥冷，陽氣敗泄，危亡在目。若晬時脈還，手足溫者，陽氣來復，可以回生，脈不還者，陽氣不復，死無望矣。</p>

<h4>下利五</h4>
<p>下利，手足厥冷，無脈者，炙之不溫，若脈不還，反微喘者，死。</p>
<p>此段見《傷寒·厥陰》。下利，厥冷無脈，炙之不溫與脈不還，是純陰無陽，而反微喘者，則氣不歸根，必死無疑也。</p>

<h4>下利六</h4>
<p>少陰負趺陽者，為順也。</p>
<p>少陰，腎脈，趺陽，胃脈，胃土本克腎水，而水盛反得侮土，以土生於火而火克於水，火勝則土能剋水而少陰負，火敗則水反侮土而趺陽負。凡病皆水勝而土負，土勝而水負者，甚少也。水勝則死，土勝則生，故少陰以負趺陽為順。</p>
<p>仲景脈法，唐後無傳，庸工下士，開滋陰補水之門，誤世殃民，禍流千載。今海內醫書，連床累架，皆徐世勣作無賴賊時逢人輒殺者也。俗子誦之，以害生靈，醫如猛虎，人如孤豚，誠足悲傷不可說也。</p>

<h4>下利七</h4>
<p>下利，脈沉弦者，下重，脈大者，為未止，脈微弱數者，為欲自止，雖發熱，不死。</p>
<p>此段見《傷寒·厥陰》。下利，脈沉弦者，水寒木陷，必主下重。設脈大者，是利亡肝脾之陽，木賊土敗，利為未止。若脈微弱數者，是脾陽欲復，肝邪將退，為欲自止，雖外見發熱，然續將內斂，不至死也。</p>

<h4>下利八</h4>
<p>下利，脈沉而遲，其人面少赤，身有微熱，下利清穀者，必鬱冒汗出而解，病人必微厥，所以然者，其面戴陽，下虛故也。</p>
<p>此段見《傷寒·厥陰》。下利而脈沉遲，臟陰盛而腑陽虛也。乃其人面色少赤，身有微熱者，是微陽欲復，為陰邪所遏，鬱於皮腠，而不能透發也。然陽郁欲發，必不終陷，頃當沖透群陰，汗出而解。但微陽孤弱，未能遽出重圍，難免鬱冒昏迷，而後外達皮毛耳。方其鬱冒之時，病人必當微厥，所以然者，其面之少赤，是謂戴陽，戴陽者，陽根微弱而下虛故也。</p>

<h4>下利九</h4>
<p>下利，有微熱而渴，脈弱者，令自愈。</p>
<p>此段見《傷寒·厥陰》。下利，有微熱而渴，是陽復矣。脈弱則木邪欲退，故令自愈。</p>

<h4>下利十</h4>
<p>下利，脈反弦，發熱身汗者，愈。下利，脈沉而弦者，水寒而木陷也，今弦而不沉，是乙木有升達之意，再見發熱身汗，則下陷之陽，已升於上，故愈。</p>

<h4>下利十一</h4>
<p>下利，脈數，有微熱，汗出，令自愈。設脈緊，為未解。</p>
<p>此段見《傷寒·厥陰》。下利，脈數而有微熱，陽欲復也，汗出則陽氣外達，故令自愈。設脈復緊，則陰邪閉束，陽陷而不升，為未解也。</p>

<h4>下利十二</h4>
<p>下利，脈數而渴者，令自愈。設不差，必圊膿血，以有熱故也。</p>
<p>此段見《傷寒·厥陰》。下利，脈數而渴者，陽已復矣，故令自愈。設利不差，必圊膿血，以其陽復之過，而有餘熱以傷陰也。</p>

<h4>下利十三</h4>
<p>下利，寸脈反浮數，尺中自澀者，必圊膿血。</p>
<p>此段見《傷寒·厥陰》。下利而寸脈反見浮數，是陽復而上盛，尺中自澀者，是陰退而下虛也。陽盛必俯侵陰位，鬱蒸營分，而圊膿血也。</p>

<h4>下利十四</h4>
<p>下利，腹脹滿，身體疼痛者，先溫其里，乃攻其表，溫里宜四逆湯，攻表宜桂枝湯。</p>
<p>此段見《傷寒·太陰》。下利而腹脹滿，是太陰腹滿自利之證也，其身體疼痛，則是太陽表證，是當先溫其里，後攻其表。溫里宜四逆湯，以驅其寒，攻表宜桂枝湯，以驅其風。里溫而攻表，則汗出，不慮其陽亡也。</p>
<p><u>桂枝湯</u>（八十四）　（方見《傷寒·太陽》）</p>
<p>桂枝（三兩）　芍藥（三兩）　甘草（二兩）　大棗（十二枚）　生薑（三兩）</p>
<p>上五味，㕮咀，以水七升，微火煮取三升，去滓，適寒溫，服一升。服已，須臾啜稀粥一升，以助藥力，溫覆令一時許，遍身漐漐微似有汗者益佳，不可令如水淋漓。若一服汗出病瘥，停後服。</p>

<h4>下利十五</h4>
<p>下利清穀，裡寒外熱，汗出而厥者，通脈四逆湯主之。</p>
<p>下利清穀，裡寒外熱，手足厥逆，脈微欲絕，是少陰通脈四逆證。厥陰風木疏泄，故有汗出之證，亦宜通脈四逆，溫臟寒而通經脈也。</p>
<p>此段見《傷寒·厥陰》。詳閱《傷寒》「少陰」、「厥陰」二篇，此段之義乃明。</p>
<p><u>通脈四逆湯</u>（八十五）　（方見《傷寒·少陰》。此即四逆湯，而分兩不同）</p>
<p>甘草（二兩，炙）　乾薑（三兩，強人可四兩）　附子（大者一枚，生用）</p>
<p>上三味，以水三升，煮取一升二合，去滓，分溫再服。</p>

<h4>下利十六</h4>
<p>氣利，訶黎勒散主之。</p>
<p>氣利，即前所謂下利氣也。以肝脾濕陷，二氣鬱塞，木遏風動，疏泄不藏，而為下利。利而隧道梗澀，氣塊喧鳴而不調暢，是謂氣利。訶黎勒散，行滯氣而收滑陷也。</p>
<p><u>訶黎勒散</u>（八十六）</p>
<p>訶黎勒（十枚）</p>
<p>上一味，為散，粥飲和，頓服。</p>

<h4>下利十七</h4>
<p>下利，肺痛，紫參湯主之。</p>
<p>肺與大腸為表裡，腸陷而利作，則肺逆而痛生。而肺腸之失位，緣中氣之不治，脾土不升，而後腸陷，胃土不降，而後肺逆。紫參湯，甘草補中而緩急，紫參清金而破瘀，瘀開而氣調，各復肺腸升降之舊，則痛定而利止矣。</p>
<p><u>紫參湯</u>（八十七）</p>
<p>紫參（半斤）　甘草（三兩）</p>
<p>上二味，以水五升，先煮紫參，取二升，內甘草，煮取一升半，分溫再服。</p>

<h4>下利十八</h4>
<p>下利後更煩，按之心下濡者，為虛煩也，梔子豉湯主之。</p>
<p>此段見《傷寒·厥陰》。利後陽泄，不應生煩，乃更煩者，是陽復而有內熱也。承氣證之煩，心下硬滿，是謂實煩，若按之心下濡者，是謂虛煩。緣陽復熱升，熏蒸肺津，而化涎沫，心氣鬱阻，是以生煩。宜梔子豉湯，吐其瘀濁，以清煩熱也。</p>
<p><u>梔子豉湯</u>（八十八）　（方見《傷寒·太陽》）</p>
<p>梔子（十四枚，劈）　香豉（四合，綿裹）</p>
<p>上二味，以水四升，先煮梔子，取二升半，內豉，煮取一升半，去滓，分二服。進一服得吐，則止。</p>

<h4>下利十九</h4>
<p>下利，譫語者，有燥屎也，小承氣湯主之。</p>
<p>此段見《傷寒·厥陰》。下利，譫語者，是膽火傳於胃土，胃熱而有燥屎也。宜小承氣湯，下其燥屎，以瀉胃熱。</p>
<p>此下大承氣證四章，皆少陰之負陽明，下利之順證也。</p>
<p><u>小承氣湯</u>（八十九）　（方見《傷寒·陽明》）</p>
<p>大黃（四兩）　枳實（三枚，炙）　厚朴（二兩，炙）</p>
<p>上三味，以水四升，煮取一升二合，去滓，分溫二服。得利則止。</p>

<h4>下利二十</h4>
<p>下利，三部脈皆平，按之心下堅者，急下之，宜大承氣湯。方見痙病。</p>
<p>此段見《傷寒·可下》中（在「汗下宜忌篇」內）。寸大於關，關大於尺，人之常也，是以三部不平，三部皆平，是乙木鬱於尺中，不能上達，故尺與關平，甲木鬱於關上，不能下達，故關與寸平。乙木陷則臍下脹，甲木逆則心下堅，若按之心下堅者，是甲木之逆也。戊土被迫，腑不能容，故見下利。宜大承氣急下之，以清胃腑之鬱熱也。</p>

<h4>下利二十一</h4>
<p>下利，脈遲而滑者，實也，利未欲止，急下之，宜大承氣湯。</p>
<p>此段見《傷寒·可下》中。宿食在中，不能阻其表氣，而鬱其裡氣，故外滑而內遲。裡氣郁阻，肝脾不升，故利未欲止。</p>

<h4>下利二十二</h4>
<p>下利，脈反滑者，當有所去，下之乃愈，宜大承氣湯。</p>
<p>此段見《傷寒·可下》中。宿食在中，郁格陽氣，不得內濟，無復陰氣之翕聚，是以脈滑。</p>

<h4>下利二十三</h4>
<p>下利已瘥，至其年月日時復發者，以病不盡故也，當下之，宜大承氣湯。</p>
<p>此段見《傷寒·可下》中。下利瘥後，至其從前病起之期而又發，以病根不盡故也。當下之，以絕其根。</p>

<h4>下利二十四</h4>
<p>熱利下重者，白頭翁湯主之。</p>
<p>此段見《傷寒·厥陰》。肝氣遏陷，郁生下熱，魄門重墜者，宜白頭翁湯，白頭翁清少陽之相火，黃連清少陰之君火，黃柏、秦皮，瀉厥陰之濕熱也。</p>
<p><u>白頭翁湯</u>（九十）　（方見《傷寒·厥陰》）</p>
<p>白頭翁（三兩）　黃連（三兩）　黃柏（二兩）　秦皮（三兩）</p>
<p>上四味，以水七升，煮取三升，去滓，溫服一升。不愈，更服。</p>

<h4>下利二十五</h4>
<p>下利，便膿血者，桃花湯主之。</p>
<p>此段見《傷寒·少陰》。久利不止，木鬱血陷，寒濕腐敗，風木摧剝，故便膿血。桃花湯，粳米補土而瀉濕，乾薑溫中而驅寒，石脂斂腸而固脫也。</p>
<p><u>桃花湯</u>（九十一）　（方見《傷寒·少陰》）</p>
<p>乾薑（一兩）　粳米（一升）　赤石脂（一斤，一半生用，一半篩末）</p>
<p>上三味，以水七升，煮米熟，去滓，內石脂末方寸匕，溫服七合，日三服。若一服愈，余勿服。</p>

<h3>附方</h3>
<p><u>外臺黃芩湯</u>（六）　治乾嘔下利。</p>
<p>黃芩（三兩）　桂枝（一兩）　人參（三兩）　大棗（十二枚）　乾薑（三兩）　半夏（半升）</p>
<p>上六味，以水七升，煮取三升，分溫三服。</p>

<h1>卷十四</h1>

<h2>內傷雜病</h2>

<h3>痰飲咳嗽（三十七章）</h3>
<p>痰飲咳嗽者，肺腎之病也，而根實原於土虛。蓋化水者，氣也，其職在肺，化氣者，水也，其職在腎，陽衰土濕，則肺失清降而氣不化水，腎失溫升而水不化氣，於是痰飲作矣。痰飲濁瘀，肺氣不布，隔礙壅阻，於是咳嗽生焉。治咳嗽者，去其痰飲，治痰飲者，培其土氣，培土（眉批：培土故宜以溫藥和之）。氣者，疏木而泄水，緣水侮木賊，中氣濕寒，此痰飲咳嗽所由來也。然則苓桂術甘，實為痰飲主方（眉批：白朮燥土，甘草補中，茯苓泄水，桂枝疏木。喻嘉言以小青龍為主方，黃玉楸以苓桂術甘為主方，皆重在溫藥和之意，同一見解），自此隨證而化裁之，溫涼補瀉，意悉法周，雖百慮而不一致，實同歸而非殊途也。</p>
<p>後世庸工，凡臨咳嗽，必用清潤，至於滋濕伐陽，茫然不知，久而土崩人亡，未有幸脫者。百試不驗，而千古皆同，此輩方心，不可鑑也。</p>

<h4>痰飲一</h4>
<p>問曰：夫飲有四，何謂也？師曰：有痰飲，有懸飲，有溢飲，有支飲。</p>
<p>痰飲之處所不同，名目亦殊。義詳下章。</p>

<h4>痰飲二</h4>
<p>問曰：四飲何以為異？師曰：其人素盛今瘦，水走腸間，瀝瀝有聲，謂之痰飲。飲後水流在脅下，咳唾引痛，謂之懸飲。飲水流行，歸於四肢，當汗出而不汗出，身體疼重，謂之溢飲。咳逆倚息，氣短不得臥，其形如腫，謂之支飲。眉批：四飲為大綱，實不盡此，所以下出諸條而互證之。</p>
<p>其人素日肌肉豐盛，今忽瘦削，此由脾虛不能化谷，食宿水停，肌肉不生也，水走腸間，瀝瀝有聲，如此謂之痰飲，飲之行走於心下小腸之間者也。飲後水流脅下，咳唾鼓動，牽引作痛，如此謂之懸飲，飲之空懸於肝膽之經者也。飲水流行，歸於四肢，當化汗外泄，而不得汗出，水浸肢節，身體疼重，如此謂之溢飲，飲之流溢於四末者也。咳嗽氣逆，倚物布息，氣道短促，不得眠臥，營衛郁遏，其形如腫，如此謂之支飲，飲之支結於膽經而傷及肺臟者也。（支飲或左或右，偏而不正，如樹木之枝，在木干之旁。在左則右倚物息，在右則左倚物息。以足少陽之經，下胸貫膈而循脅，位在胸側，水飲阻格，膽經不降，逆沖肺部，肺無布息之地，故咳喘而不臥也）</p>

<h4>痰飲三</h4>
<p>水在心，心下堅築，短氣，惡水不欲飲。水在肺，吐涎沫，欲飲水。水在脾，少氣身重。水在肝，脅下支滿，嚏而痛。水在腎，心下悸。</p>
<p>水在心，火敗水凌，濁陰填塞，心下堅痞動築，氣息促短，惡水不欲飲。水在肺，氣滯津凝，吐涎沫而欲飲水。水在脾，陽衰濕旺，少氣而身重。水在肝，經氣迫急，脅下支結滿硬，嚏而振鼓作痛。水在腎，木鬱風搖，心下悸動。蓋飲食入胃，脾陽蒸動，化為精氣，上歸於肺。肺金清和，將此精氣散布於五臟六腑、十二經脈之中，經絡臟腑，皆得受氣。氣降則化水，水升又化氣。水之在上，氣方化而未盛，故氣多而水少，其象如霧，氣之在下，水方化而未盛，故水多而氣少，其形如瀆。在上之氣，有清有濁，清者化而為神氣，內歸於心肺，濁者外泄而為汗，在下之水，有精有粗，精者化而為精血，內歸於腎肝，粗者外滲而為溺。至於脾胃濕盛而陽虛，則氣水不化，而凝為痰飲。痰者，氣不化水，熏蒸於上而凝結者也，故其質厚，飲者，水不化氣，淫泆於下而停瘀者也，故其質薄。</p>
<p>痰飲之家，雖由於肺腎之陽虛，而實原於脾胃之濕盛。後世庸工，乃有濕痰、燥痰之說，不通極矣！</p>

<h4>痰飲四</h4>
<p>夫心下有留飲，其人背寒冷如掌大。</p>
<p>心下火位，而留飲居之，是寒水之凌君火也。太陽寒水之經，行身之背，其人背後寒冷，正對心位，其大如掌也。</p>
<p>留飲即痰飲之停留者，上自心下，下至小腸，停留不散，是謂諸飲之宗，如水木之源本也。自此而流於脅下，則為懸飲，歸於四肢，則為溢飲，結於胸旁，則為支飲，是諸飲之支，如水木之支派也。</p>

<h4>痰飲五</h4>
<p>留飲者，脅下痛引缺盆，咳嗽則轉甚。</p>
<p>足少陽之經，自缺盆而入脅裡，足厥陰之經，自小腹而布脅肋，脅下痛引缺盆者，飲阻少陽之經，經氣不舒，故痛引缺盆。咳嗽則經脈振動，是以痛甚。此痰飲之流於脅下而在肝膽之經者，所謂懸飲也。</p>

<h4>痰飲六</h4>
<p>胸中有留飲，其人短氣而渴，四肢歷節痛。</p>
<p>飲阻竅隧，肺無降路，津液凝滯，故短氣而渴。濕流關節，故四肢歷節而疼痛。此飲之自胸膈而流四肢，所謂溢飲也。</p>

<h4>痰飲七</h4>
<p>脈沉者，有留飲。眉批《金鑑》云：宜另為一條，與黃氏合。原文緊接歷節痛之下。</p>
<p>火浮水沉，自然之性也。</p>

<h4>痰飲八</h4>
<p>膈上病痰，滿喘咳吐，發則寒熱，背痛腰疼，目泣自出，其人振振身瞤悸，必有伏飲。</p>
<p>膈上痰飲阻礙，肺氣壅滿，喘促咳嗽，是土濕而胃逆也。一旦痰氣上湧，嘔吐發作，胃氣逆升，則太陽不降。太陽寒水之經，經氣鬱遏，營衛易位，則發熱而惡寒（營陰束其衛陽，是以發熱惡寒）。太陽行身之背，逆而不降，經氣壅迫，故脊背疼痛。胃逆則脾陷，肝木抑遏，陷於水位，是以腰疼（腎位於腰，是謂水位）。肝竅於目，腎主五液，入肝為淚，木鬱風動，肝液升泄，故目泣自出。風木搖盪，故振振而瞤悸。如此必有伏飲，緣飲伏濕旺，土木雙郁，是以見證如此。</p>

<h4>痰飲九</h4>
<p>夫病人飲水多，必暴喘滿。凡食少飲多，水停心下，甚者則悸，微者短氣。脈雙弦者，寒也，皆大下後虛。脈偏弦者，飲也。</p>
<p>病人陽虛濕旺，火升作渴，飲水一多，不能消化，水阻肺氣，必暴生喘滿。凡土虛食少而飲水多者，水停心下，郁其木氣，甚者木鬱風動，則生瞤悸，微者肺金阻格，必苦短氣。水旺木鬱，則脈必弦。弦為木氣，應見於左關，若兩關雙弦者，是水寒土濕，木氣不達，乙木鬱於左關而不升，甲木鬱於右關而不降，此皆大下後之虛脈。若一手偏弦者，此必飲邪之偏在一方，郁其木氣也。蓋飲泛土濕，木氣必郁，生氣不暢，故見弦象。左偏弦者，飲在脾土，右偏弦者，飲在胃土也（雙弦者，即偏弦之重者，微則偏弦，甚則雙弦，實同原也）。</p>

<h4>痰飲十</h4>
<p>脈弦數，眉批：《金鑑》以弦數之數字，當是遲字之訛，以下寒飲之字，故疑之。是未知少陽甲木不降之故也。有寒飲，冬夏難治。</p>
<p>弦數者，少陽甲木不降，相火逆升，必有寒飲郁格。冬時水旺下寒，陽氣不蟄，夏而水衰，然相火升泄，下寒愈劇，皆難治也。</p>

<h4>痰飲十一</h4>
<p>肺飲不弦，但苦喘短氣。</p>
<p>肺病痰飲，金能勝木，故脈不弦，但苦痰飲阻礙，喘促短氣耳。</p>

<h4>痰飲十二</h4>
<p>支飲亦喘而不能臥，加短氣，其脈平也。</p>
<p>支飲亦飲之偏結於肺部者，故喘不能臥，加以短氣，其脈亦平而不弦也。</p>

<h4>痰飲十三</h4>
<p>脈浮而細滑，傷飲。</p>
<p>水飲在中，郁格陽氣，升浮不歸，故如循貫珠，累累聯屬，流利不停，其診曰滑，而其中實有捍格之象。水旺陰盛，是以脈細。</p>

<h4>痰飲十四</h4>
<p>病痰飲者，當以溫藥和之。</p>
<p>痰飲者，水寒土濕，火冷金涼，精氣堙郁所作。當以溫藥和之，寒消濕化，自然渙解。蓋土不得火，濕氣滋生，此痰飲化生之原也。土濕則上不能生金，痰凝於心胸，下不能制水，飲聚於腸胃，肺冷故氣不化水，熏蒸而為痰，腎寒故水不化氣，停瘀而為飲，是以當溫也。</p>

<h4>痰飲十五</h4>
<p>心下有痰飲，胸脅支滿，目眩，苓桂朮甘湯主之。</p>
<p>心下有痰飲，停瘀胃口，土濕木鬱，膽經莫降，故胸脅偏支脹滿，目珠眩運。以君相同氣，甲木失根，君火亦騰，神魂浮蕩，無所歸宿，是以發眩。目者神魂之開竅，故眩見於目。苓桂朮甘湯，朮、甘，補中而燥土，苓、桂，瀉水而疏木也。</p>
<p><u>苓桂朮甘湯</u>（九十二）　（方見《傷寒·太陽》）</p>
<p>茯苓（四兩）　桂枝（三兩）　白朮（三兩）　甘草（二兩）</p>
<p>上四味，以水六升，煮取三升，分溫三服。小便則利。</p>

<h4>痰飲十六</h4>
<p>夫短氣有微飲，當從小便去之，苓桂朮甘湯主之，腎氣丸亦主之。方見「消渴」。</p>
<p>微飲阻隔，肺金不降，是以短氣。此緣土濕木鬱，不能泄水，當從小便去其水飲。飲去而土燥，則肺斂而氣降矣。苓桂朮甘湯，朮、甘，補中而燥土，苓、桂，瀉水而疏木，可以主之，腎氣丸，丹、地、苓、澤，清風而瀉濕，附、桂、茱、蕷，暖水而榮木，亦可以主之也。</p>

<h4>痰飲十七</h4>
<p>病者脈伏，其人慾自利，利反快，雖利，心下續堅滿，此為留飲欲去故也，甘遂半夏湯主之。</p>
<p>留飲在下，故脈伏而欲自利。若利反捷快，是留飲下行，腸胃滋濡也。雖水隨利下，心下猶續續堅滿，以水下未盡，濁陰不得遽消，然已非從前痞結之象，此為留飲欲去，故稍覺鬆軟也。甘遂半夏湯，甘遂、半夏，瀉水而滌飲、甘草、芍藥，培土而瀉木，蜂蜜滑腸而行水也。眉批：甘草與甘遂相反，蓋借其反亂之勢，以收拔正之功。以蜜和之，亦恐急烈太驟，傷真氣也。俗醫多認錯，以為痰飲復聚。</p>
<p><u>甘遂半夏湯</u>（九十三）</p>
<p>甘遂（大者二枚）　半夏（十二枚，以水一升，煮取半升，去滓）　芍藥（五枚）　甘草（如指大一枚，炙）</p>
<p>上四味，以水二升，煮取半升，去滓，以蜜半升，合藥汁煎取八合，頓服之。</p>

<h4>痰飲十八</h4>
<p>腹滿，口舌乾燥，此腸間有水氣，己椒茵黃丸主之。</p>
<p>腸間有水，阻遏中氣，升降不行，是以腹滿。君相升逆，故口舌乾燥。己椒藶黃丸，防己、椒目，瀉濕而行水，葶藶、大黃，濬流而決壅也。</p>
<p><u>己椒藶黃丸</u>（九十四）</p>
<p>防己　椒目　葶藶　大黃（各一兩）</p>
<p>上四味，末之，蜜丸如梧子大，先食飲服一丸，日三服。稍增，口中有津液。渴者，加芒硝半兩。</p>

<h4>痰飲十九</h4>
<p>脈沉而弦者，懸飲內痛，病懸飲者，十棗湯主之。</p>
<p>水寒木鬱，則脈沉而弦，法當懸飲在脅，咳唾引痛。病懸飲者，木旺土虛，不能行水，宜扶土而瀉水。十棗湯，芫、遂、大戟，決渠而瀉水飲，大棗補土而保脾精也。</p>
<p><u>十棗湯</u>（九十五）　（方見《傷寒》）</p>
<p>芫花（熬）　甘遂　大戟（各等分）</p>
<p>上三味，搗篩，以水一升五合，先煮肥大棗十枚，取八合，去滓，內藥末，強人服一錢匕，羸人服半錢匕，平旦溫服之。不下者，明日更加半錢匕。得快利後，糜粥自養。</p>

<h4>痰飲二十</h4>
<p>病溢飲者，當發其汗，大青龍湯主之，小青龍湯亦主之。</p>
<p>水歸四肢，當汗不汗，而成溢飲，病溢飲者，當發其汗。其陽氣鬱阻而肺熱者，宜大青龍湯，石膏、麻、桂，清金而瀉營衛，杏仁、生薑，利肺而降逆氣，甘草、大棗，培土而補脾精也。其陰氣衝逆而肺寒者，宜小青龍湯，麻、桂、芍藥，發表而瀉營衛，甘草、半夏，補中而降胃氣，薑、辛、五味，溫肺而下衝逆也。</p>
<p><u>大青龍湯</u>（九十六）　（方見《傷寒·太陽》）</p>
<p>麻黃（六兩）　桂枝（二兩）　石膏（如雞子大，碎）　杏仁（四十枚，去皮尖）　生薑（三兩）　甘草（二兩）　大棗（十二枚）</p>
<p>上七味，以水九升，先煮麻黃，減二升，去上沫，內諸藥，煮取三升，去滓，溫服一升，取微汗。汗多者，溫粉粉之。</p>
<p><u>小青龍湯</u>（九十七）　（方見《傷寒·太陽》）</p>
<p>麻黃（三兩）　桂枝（三兩）　芍藥（三兩）　甘草（二兩）　半夏（半升）　細辛（三兩）　乾薑（三兩）　五味（三兩）</p>
<p>上八味，以水一斗，先煮麻黃，減二升，去上沫，內諸藥，煮取三升，去滓，溫服一升。</p>

<h4>痰飲二十一</h4>
<p>膈間支飲，其人喘滿，心下痞堅，面色黧黑，其脈沉緊，得之數十日，醫吐下之不愈，木防己湯主之。虛者即愈，實者三日復發，復與不愈者，宜木防己湯去石膏加茯苓芒硝湯主之。</p>
<p>土濕胃逆，不能行水，故飲停胸膈，阻格肺氣，喘促壅滿。膽胃填塞，甲木莫降，故盤結胃口，心下痞堅。水旺木鬱，不能外華，故面色黧黑，其脈沉緊。木防己湯，人參、桂枝，補中而疏木，防己、石膏，瀉水而清金也。邪虛者，病在膈間，得之即愈。邪實者，土濕木鬱，而生下熱，暫時雖愈，三日復發。復與此湯不愈者，宜木防己湯去石膏之清上，加茯苓以瀉下濕，芒硝以清下熱也。</p>
<p>面色黧黑者，《靈樞·經脈》：足少陽厥陰之經，病則面塵脫色。蓋木主五色，入心為赤，入腎為黑，以肝木藏血而華色，木榮則陽火發露而光華，木枯則陰水鬱埋而晦黑，木者水母而子火，火明而水黯故也。得之數十日，醫吐下之不愈者，支飲黏瘀，濕熱纏綿，非用防己、石膏，不能瀉也。實者三日復發，以濕熱在下，病根伏留而不除也。</p>
<p><u>木防己湯</u>（九十八）</p>
<p>木防已（三兩）　石膏（雞子大一枚）　人參（四兩）　桂枝（二兩）</p>
<p>上四味，以水六升，煮取二升，分溫再服。</p>
<p><u>木防己去石膏加茯苓芒硝湯</u>（九十九）</p>
<p>木防已（三兩）　人參（四兩）　桂枝（二兩）　茯苓（四兩）　芒硝（三合）</p>
<p>上五味，以水六升，煮取二升，去滓，內芒硝，再微煎，分溫再服。微利則愈。</p>

<h4>痰飲二十二</h4>
<p>假令瘦人臍下有悸，吐涎沫而顛眩，此水也，五苓散主之。</p>
<p>瘦人氣弱，不能消水，水停木鬱，風動根搖，故臍下振悸。肺氣不降，津液淫蒸，故湧吐涎沫。君相失根，神魂旋轉，故顛冒眩暈。此緣水泛而土濕，五苓散，二苓、澤瀉，利水而瀉濕，白朮、桂枝，燥土而疏木也。</p>
<p><u>五苓散</u>（一百）　（方見《傷寒·太陽》）</p>
<p>茯苓（三分）　豬苓（三分，去皮）　澤瀉（一兩一分）　白朮（三分）　桂枝（二分）</p>
<p>上五味，為末，白飲服方寸匕，日三服，多服暖水。汗出愈。</p>

<h4>痰飲二十三</h4>
<p>卒嘔吐，心下痞，膈間有水，眩悸者，小半夏加茯苓湯主之。</p>
<p>卒然嘔吐，心下痞悶，膈間有水，頭眩心悸者，小半夏加茯苓湯，生薑、半夏，降逆而止嘔，茯苓泄水而消滿也。</p>
<p><u>小半夏加茯苓湯</u>（百一）</p>
<p>半夏（一升）　生薑（半斤）　茯苓（四兩）</p>
<p>上三味，以水七升，煮取一升五合，分溫再服。</p>

<h4>痰飲二十四</h4>
<p>心下有支飲，其人苦冒眩，澤瀉湯主之。</p>
<p>飲停心下，陽不歸根，升浮旋轉，則生冒眩。此由土敗水侮，故支飲上停。澤瀉湯，白朮補中而燥土，澤瀉利水而排飲也。</p>
<p><u>澤瀉湯</u>（百二）</p>
<p>澤瀉（五兩）　白朮（二兩）</p>
<p>上二味，以水二升，煮取一升，分溫再服。</p>

<h4>痰飲二十五</h4>
<p>嘔家本渴，渴者為欲解，今反不渴，心下有支飲故也，小半夏湯主之。</p>
<p>嘔家津傷燥動，本當發渴，渴者為飲去而欲解也。今嘔吐之後，反不作渴，此心下有支飲，阻格君相之火，逆刑肺金，是以作渴，渴而飲水，不能消受，是以作嘔，新水雖吐，而支飲未去，是以嘔後不渴。小半夏湯，半夏、生薑，降沖逆而排水飲也。</p>
<p><u>小半夏湯</u>（百三）</p>
<p>半夏（一升）　生薑（半斤）</p>
<p>上二味，以水七升，煮取一升半，分溫再服。</p>

<h4>痰飲二十六</h4>
<p>先渴後嘔，為水停心下，此屬飲家，小半夏加茯苓湯主之。</p>
<p>水停心下，火升作渴。飲而新水又停，是以作嘔。</p>

<h4>痰飲二十七</h4>
<p>支飲胸滿者，厚朴大黃湯主之。</p>
<p>支飲居膽肺之部，清氣鬱阻，胸膈壅滿，此胃土堙塞，絕其降路也。厚朴大黃湯，枳、樸，降逆而消滿，大黃瀉胃而通瘀也。</p>
<p><u>厚朴大黃湯</u>（百四）　（此即小承氣湯，而分量不同）</p>
<p>厚朴（一尺）　枳實（四枚）　大黃（六兩）</p>
<p>上三味，以水五升，煮取二升，分溫再服。</p>

<h4>痰飲二十八</h4>
<p>支飲不得息，葶藶大棗瀉肺湯主之。方見「肺癰」。</p>
<p>支飲壅阻，肺氣不得布息，葶藶大棗瀉肺湯，葶藶瀉濕而利肺氣，大棗補土而保脾精也。</p>

<h4>痰飲咳嗽二十九</h4>
<p>咳家，其脈弦，為有水，十棗湯主之。</p>
<p>咳家脈弦，此為有水，緣濕旺木鬱，是以脈弦，疏泄不行，是以有水。宜十棗湯，補土而瀉水也。</p>

<h4>痰飲咳嗽三十</h4>
<p>夫有支飲家，咳煩胸中痛者，不卒死，至一百日或一歲，宜十棗湯。</p>
<p>咳煩胸痛者，支飲阻格，膽肺不降也。其病雖久，而支飲未去，猶宜十棗湯也。</p>

<h4>痰飲咳嗽三十一</h4>
<p>久咳數歲，其脈弱者，可治，實大數者，死，其脈虛者，必苦冒，其人本有支飲在胸中故也，治屬飲家。</p>
<p>久咳數歲，是肺胃之常逆也。其脈弱者，土金未敗，猶為可治。實大數者，肺胃上逆，陽氣絕根，土敗於甲木，金敗於相火，是以死也。其脈虛者，必苦昏冒，以其人本有支飲在胸中，格其陽氣故也。治法屬之飲家。</p>

<h4>痰飲咳嗽三十二</h4>
<p>咳逆倚息不得臥，小青龍湯主之。</p>
<p>咳嗽氣逆，倚物布息，不得眠臥，此支飲在膈，氣阻而不降也。小青龍湯，麻黃、桂、芍，發汗而泄水，五味、薑、辛，下氣而止咳，甘草、半夏，補中而降逆也。</p>

<h4>痰飲咳嗽三十三</h4>
<p>青龍湯下已，多唾，口燥，寸脈沉，尺脈微，手足厥逆，氣從小腹上衝胸咽，手足痹，其面翕熱如醉狀，因復下流陰股，小便難，時覆冒者，與茯苓桂枝五味甘草湯，治其氣衝。</p>
<p>青龍湯服下之後，若多唾，口燥，寸脈沉而尺脈微，手足厥逆，氣從少腹上衝胸咽，是汗後陽亡而風木鬱沖也。傷寒汗後陽亡，土濕水寒，木鬱風動，則發奔豚，此亦奔豚之大意也。多唾口燥者，風木耗津而肺氣上熏也。寸沉而尺微，上下之陽俱虛也。手足厥逆，土敗而四肢失溫也。氣從少腹上衝胸咽，風木之上奔也。其面翕熱如醉狀，因復下流陰股，陽明循面下行，風木鬱沖，陽明逆行，故面熱，升已而降，則流於陰股。手足痹者，汗泄血中溫氣，經絡閉塞而不行也。小便難者，土濕木鬱，不能疏泄也。時覆冒者，飲阻陽氣，升浮無根也。此宜與茯苓桂枝五味甘草湯，治其沖氣，茯苓、桂枝，瀉水而下乙木之沖，甘草，五味，培土而降辛金之逆也。</p>
<p><u>茯苓桂枝五味甘草湯</u>（百五）</p>
<p>茯苓（四兩）　桂枝（四兩，去皮）　五味（半升）　甘草（三兩，炙）</p>
<p>上四味，以水八升，煮取三升，去滓，分溫三服。</p>

<h4>痰飲咳嗽三十四</h4>
<p>沖氣即低，而反更咳胸滿者，用桂苓五味甘草湯去桂加乾薑細辛，以治其咳滿。</p>
<p>服桂苓五味甘草後，沖氣即低，而反更咳嗽而胸滿者，乙木雖降，而辛金更逆也。用桂苓五味甘草去桂加乾薑、細辛，利肺而降逆，以治其咳滿也。</p>
<p><u>苓甘五味姜辛湯</u>（百六）</p>
<p>茯苓（四兩）　五味（半升）　甘草（三兩）　乾薑（三兩）　細辛（三兩）</p>
<p>上五味，以水八升，煮取三升，去滓，溫服半升，日三服。</p>

<h4>痰飲咳嗽三十五</h4>
<p>咳滿即止，而更復渴，沖氣復發者，以細辛乾薑為熱藥也，服之當遂渴，而渴反止者，為支飲也，支飲者，法當冒，冒者必嘔，嘔者復內半夏，以去其水。</p>
<p>服苓甘五味姜辛後，咳滿即止。設其更覺發渴，沖氣復發者，以細辛乾薑，本為熱藥，服之熱傷肺津，應當遂時作渴，津亡燥動，風木乃發。若渴反止者，此為支飲內停也。支飲格其陽氣，法當昏冒。冒者胃氣升逆，必作嘔吐。嘔者復內半夏，以去其水飲，而止嘔吐也。</p>
<p><u>苓甘五味加姜辛半夏湯</u>（百七）</p>
<p>茯苓（四兩）　甘草（三兩）　五味（半升）　乾薑（三兩）　細辛（三兩）　半夏（半升）</p>
<p>上六味，以水八升，煮取三升，去滓，溫服半升，日三服。</p>

<h4>痰飲咳嗽三十六</h4>
<p>水去嘔止，其人形腫者，加杏仁主之。其證應內麻黃，以其人遂痹，故不內之。若逆而內之者，必厥。所以然者，以其人血虛，麻黃髮其陽故也。眉批：似宜用青龍，卻不敢用麻黃，故仿小青龍，去麻、桂、白芍，而加苓、杏。</p>
<p>服苓甘五味姜辛半夏後，水去嘔止，其人形腫者，此衛氣之郁，宜加杏仁，利肺壅而瀉衛郁。腫家應用麻黃，以瀉衛氣，以其人服小青龍後，陽隨汗泄，手足麻痹，故不內之。若逆而內之者，必手足厥冷。所以然者，以汗瀉血中溫氣，其人陰中之陽已虛，麻黃復瀉其血中之陽氣故也。</p>
<p><u>苓甘五味加姜辛半夏杏仁湯</u>（百八）</p>
<p>細辛（三兩）　甘草（三兩）　五味（半升）　乾薑（三兩）　茯苓（四兩）　半夏（半升）　杏仁（半升，去皮）</p>
<p>上七味，以水一斗，煮取三升，去滓，溫服半升，日三服。</p>

<h4>痰飲咳嗽三十七</h4>
<p>若面熱如醉，此為胃熱上衝熏其面，加大黃以利之。</p>
<p>服小青龍後，其面翕熱如醉，此胃熱上衝，熏蒸其面。若服苓甘五味姜辛半杏之後，此證猶存，宜加大黃以利之，則胃熱清矣。</p>
<p><u>苓甘五味加姜辛半杏大黃湯</u>（百九）</p>
<p>茯苓（四兩）　甘草（三兩，炙）　五味（半升）　乾薑（三兩）　細辛（三兩）　半夏（半升，洗）　杏仁（半升，去皮尖）　大黃（三兩）</p>
<p>上八味，以水一斗，煮取三升，去滓，溫服半升，日三服。</p>

<h3>附方</h3>
<p><u>外臺茯苓飲</u>（七）　眉批：《外臺秘要》，唐·王燾撰，方多古人秘方，與《千金》並傳，可備採擇。治心胸中有停痰宿水，自吐出水後，心胸間虛，氣滿，不能食，消痰氣，令能食。</p>
<p>茯苓（三兩）　人參（三兩）　白朮（三兩）　枳實（二兩）　橘皮（二兩半）　生薑（四兩）</p>
<p>上六味，以水六升，煮取一升八合，分溫三服，如人行八九里進之。</p>

<h1>卷十五</h1>

<h2>內傷雜病</h2>

<h3>肺痿肺癰咳嗽上氣（十三章）</h3>
<p>肺痿、肺癰者，咳嗽上氣之標，咳嗽上氣者，肺痿、肺癰之本。肺痿之病，內亡津液而傷火燥，肺癰之病，外感風邪而傷濕熱，溯其原委，即咳嗽上氣之積漸而成者，而咳嗽上氣之由來，則因於胃氣之逆也，故仲景諸方，溫涼補瀉，立法非一，而總以中氣為主。未有土死而金生者，亦未有土生而金死者，見子而顧母，仲景諸方，未嘗瀉金而敗土也。</p>
<p>蓋咳嗽痰喘，悉緣中氣之敗，後世庸工，但知清金瀉火，不知照顧中氣，其下者，復加以滋陰補水之藥，中氣淪亡，未有不死者。虛勞咳嗽，未必即死，而最難逃者，庸工之毒手。橫覽夭枉，惕目驚心，天乎？人乎？可不解也。</p>

<h3>肺痿肺癰（五章）</h3>

<h4>肺痿一</h4>
<p>問曰：熱在上焦者，因咳為肺痿，肺痿之病，從何得之？師曰：或從汗出，或從嘔吐，或從消渴小便利數，或從便難，又被快藥下利，重亡津液，故得之。曰：寸口脈數，其人咳，口中反有濁唾涎沫者何？師曰：為肺痿之病。若口中辟辟燥，咳即胸中隱隱痛，脈反滑數，此為肺癰，咳唾膿血。脈數虛者為肺痿，數實者為肺癰。</p>
<p>熱在上焦者，因咳嗽而為肺痿，肺痿之病，由於津亡而金燥也。溯其原來，或從汗出而津亡於表，或從嘔吐而津亡於裡，或從消渴便數而津亡於前，或從胃燥便難，津液原虧，又被快藥下利，重亡津液而津亡於後，故得之也。寸脈虛數，咳而口中反有濁唾涎沫者，此為肺痿。若口中辟辟乾燥，咳即胸中隱隱作痛，脈反滑數，此為肺癰。脈數而虛者，為肺痿，脈數而實者，為肺癰。肺痿因於燥熱，故數虛而無膿，肺癰因於濕熱，故數實而有膿也。</p>
<p>蓋痿者，痿軟而不振也。人之所以精神爽健者，肺氣清也，肺熱而金爍，則氣耗而體倦，是以痿靡而廢弛也。《素問·痿論》：肺主身之皮毛，肺熱葉焦，則皮毛虛弱急薄，著則生痿躄也。肺者，臟之長也，心之蓋也，有所失亡，所求不得，則發肺鳴，鳴則肺熱葉焦，故曰五臟因肺熱葉焦，發為痿躄，此之謂也。五臟各有痿，而五臟之痿，則以肺痿為根。緣肺主氣而氣化津，所以浸灌五臟，五臟之氣，皆受於肺，氣耗而津枯，五臟失滋，是以痿也。五臟之痿，因於肺熱，而肺熱之由，則又原於陽明之燥，故治痿獨取陽明。陽明雖化氣於燥金，而燥金實受氣於陽明，以金生於土故也。</p>

<h4>肺癰二</h4>
<p>問曰：病咳逆，脈之何以知其為肺癰？當有血膿，吐之則死。其脈何類？師曰：寸口脈微而數，微則為風，數則為熱，微則汗出，數則惡寒，風中於衛，呼氣不入，熱過於營，吸而不出，風傷皮毛，熱傷血脈，風舍於肺，其人則咳，口乾喘滿，咽燥不渴，多唾濁沫，時時振寒，熱之所過，血為之凝滯，蓄結癰膿，吐如米粥，始萌可救，膿成則死。</p>
<p>寸口脈微而數，微則為風泄於表，數則為熱鬱於裡。微為風泄，則竅開而汗出，數為熱鬱，則陰束而惡寒。風則傷衛，風愈泄而衛愈閉，呼氣不能入，熱則傷營，衛鬱閉而營莫泄，吸氣不能出也（出氣為呼，風泄於外，譬猶呼氣，泄而不開，是呼氣不入。入氣為吸，氣閉於內，譬猶吸氣，閉而不泄，是吸氣不出）。風邪外傷其皮毛，熱邪內傷其血脈。風傷皮毛，故風舍於肺，皮毛閉塞，肺氣壅阻，則生咳嗽，口乾喘滿，咽燥不渴，多吐濁沫，時時振寒。熱傷血脈，故熱過於營，血脈凝滯，瘀蒸腐敗，化為癰膿，癰膿蓄結，吐如米粥。始萌可救，膿成則死，蓋肺癰之病，因胸膈濕盛，外感風邪，肺氣壅遏，濕鬱為熱，表則寒熱兼作，里則瘀濁淫蒸，營血腐爛，化而為膿，久而肺臟潰敗，是以死也。</p>

<h4>肺痿三</h4>
<p>肺痿，吐涎沫而不咳者，其人不渴，必遺尿，小便數，所以然者，以上虛不能制下故也，此為肺中冷，必眩，多涎唾，甘草乾薑湯以溫之。若服湯已渴者，屬消渴。</p>
<p>肺痿之病，金被火刑，必咳而渴，若但吐涎沫而不咳者，則其人不渴，必當遺尿而小便數。所以然者，以上虛不能制下，氣不攝水故也。此為肺中寒冷，必頭目眩暈，多吐涎唾。以其肺胃寒滯，陽不歸根，是以發眩。氣不四達，是以多涎。甘草乾薑湯，甘草補中而培土，乾薑溫肺而降逆也。（此肺痿之寒者）</p>
<p><u>甘草乾薑湯</u>（百十）　（方見《傷寒·太陽》）</p>
<p>甘草（四兩）　乾薑（二兩）</p>
<p>上㕮咀，以水三升，煮取一升五合，去滓，分溫再服。原方闕載，取《傷寒》補。</p>

<h4>肺癰四</h4>
<p>咳而胸滿，振寒，脈數，咽乾不渴，時出濁唾腥臭，久久吐膿如米粥者，為肺癰，桔梗湯主之。</p>
<p>咳而胸滿，振寒者，肺氣鬱阻，陽為陰閉也。脈數者，肺氣不降，金被火刑也。咽乾不渴者，咽燥而肺濕也。時出濁唾腥臭者，肺金味辛而氣腥，痰涎瘀濁，鬱蒸而腐化也。久而癰膿上吐，形如米粥，此為肺癰。桔梗湯，桔梗行瘀而排膿，甘草泄熱而保中也。</p>
<p><u>桔梗湯</u>（百十一）　（方見《傷寒·少陰》）</p>
<p>桔梗（一兩）　甘草（二兩）</p>
<p>上二味，以水三升，煮取一升，分溫再服，則吐膿血也。</p>

<h4>肺癰五</h4>
<p>肺癰，喘不得臥，葶藶大棗瀉肺湯主之。</p>
<p>肺癰，喘不得臥，肺鬱而氣逆也。此緣土虛濕旺，濁氣痞塞，腐敗瘀蒸，肺無降路。葶藶大棗瀉肺湯，大棗補脾精而保中氣，葶藶破肺塞而排膿穢也。</p>
<p><u>葶藶大棗瀉肺湯</u>（百十二）</p>
<p>葶藶（熬令黃色，搗，丸如彈子大）　大棗（十二枚）</p>
<p>上，先以水三升煮棗，取二升，去棗，內葶藶，煮取一升，頓服。</p>

<h3>咳嗽上氣（八章）</h3>

<h4>咳嗽上氣六</h4>
<p>上氣喘而躁者，為肺脹，欲作風水，發汗則愈。</p>
<p>咳嗽上氣，喘而躁煩者，此為肺脹而氣阻也。氣為水母，此欲作風水，以風中皮毛，遏閉肺氣，不能調水道而輸膀胱也。《素問·五臟生成論》：咳嗽上氣，厥在胸中，過在手陽明太陰。手陽明升則化氣，手太陰降則化水，咳嗽上氣，辛金不降，無以行水，欲作風水之兆也。發汗以瀉其皮毛而消肺脹，則愈矣。</p>

<h4>咳嗽上氣七</h4>
<p>上氣，面浮腫，肩息，其脈浮大，不治，又加利尤甚。</p>
<p>咳嗽上氣，壅於頭面，是以浮腫，喘息肩搖，是謂肩息，其脈浮大者，陽根下絕，此為不治。又加下利，中氣敗泄，尤為甚也。</p>

<h4>咳嗽上氣八</h4>
<p>咳而上氣，此為肺脹，其人喘，目如脫狀，脈浮大者，越婢加半夏湯主之。</p>
<p>咳而上氣，此為肺氣脹滿，其人喘阻，肺氣上衝，目如脫狀，脈浮大者，是表邪外束而裡氣上逆也。越婢加半夏湯，薑、甘、大棗，培土而和中，石膏、麻黃，清金而發表，半夏降逆而下衝也。</p>
<p><u>越婢加半夏湯</u>（百十三）</p>
<p>麻黃（六兩）　石膏（半斤）　甘草（二兩）　大棗（十五枚）　生薑（三兩）　半夏（半升）</p>
<p>上六味，以水六升，先煮麻黃，去上沫，內諸藥，煮取三升，分溫三服。</p>

<h4>咳嗽上氣九</h4>
<p>肺脹，咳而上氣，煩躁而喘，脈浮者，心下有水，小青龍加石膏湯主之。</p>
<p>肺脹，咳而上氣，煩躁而喘，脈浮者，此心下有水，阻格金火降路，氣阻而發喘咳，肺熱而生煩躁也。小青龍加石膏湯，甘草、麻、桂，補中氣而瀉營衛，芍藥、半夏，清膽火而降胃逆，薑、辛、五味，下衝氣而止咳喘，石膏涼肺蒸而除煩躁也。積水化汗而外泄，諸證自愈矣。</p>
<p><u>小青龍加石膏湯</u>（百十四）</p>
<p>麻黃（三兩）　桂枝（三兩）　甘草（三兩）　芍藥（三兩）　半夏（半升）　細辛（三兩）　乾薑（三兩）　五味（半升）　石膏（二兩）</p>
<p>上九味，以水一斗，先煮麻黃，去上沫，內諸藥，煮取三升，強人服一升，羸者減之，日三服，小兒服四合。</p>

<h4>咳嗽上氣十</h4>
<p>咳而脈浮者，厚朴麻黃湯主之。咳而脈沉者，澤漆湯主之。</p>
<p>咳而脈浮者，其病在上，是表邪外束，裡氣上逆，肺金鬱格而不降也。厚朴麻黃湯，麻黃髮表而散寒，石膏、小麥，清金而潤燥，樸、杏、薑、辛、半夏、五味，破壅而降逆也。咳而脈沉者，其病在下，是水邪上泛，相火壅阻，肺金傷克而不歸也。澤漆湯，人參、甘草，補中而培土，生薑、半夏，降逆而驅濁，紫參、白前，清金而破壅，桂枝、黃芩，疏木而瀉火，澤漆決瘀而瀉水也。（「脈法」：浮為在表，表有寒邪，故用麻黃）</p>
<p><u>厚朴麻黃湯</u>（百十五）</p>
<p>厚朴（五兩）　杏仁（半升）　半夏（半升）　乾薑（二兩）　細辛（二兩）　五味（半升）　石膏（如雞子大）　小麥（一升）　麻黃（四兩）</p>
<p>上九味，以水一斗二升，先煮小麥熟，去滓，內諸藥，煮取三升，溫服一升，日三服。</p>
<p><u>澤漆湯</u>（百十六）</p>
<p>澤漆（一升，以東流水五斗，煮取一斗五升）　人參（三兩）　甘草（三兩）　生薑（五兩）　半夏（半升）　白前（五兩）　紫參（五兩）　桂枝（三兩）　黃芩（三兩）</p>
<p>上九味，㕮咀，內澤漆汁中，煮取五升，溫服五合，至夜盡。</p>

<h4>咳嗽上氣十一</h4>
<p>咳而上氣，喉中水雞聲，射干麻黃湯主之。</p>
<p>風寒外閉，肺氣鬱阻，逆沖咽喉，瀉之不及，以致呼吸堵塞，聲如水雞。此緣陽衰土濕，中氣不運，一感外邪，裡氣愈郁，胃土上逆，肺無降路，而皮毛既闔，不得外泄，是以逆行上竅，沖塞如此。射干麻黃湯，射干、紫菀、款冬、五味、細辛、生薑、半夏，下衝逆而破壅塞，大棗補土而養脾精，麻黃髮汗而瀉表寒也。（此即傷風齁喘之證。）</p>
<p><u>射干麻黃湯</u>（百十七）</p>
<p>射干（十二枚）　紫菀（三兩）　款冬（三兩）　五味（半升）　細辛（三兩）　生薑（四兩）　半夏（半升）　大棗（七枚）　麻黃（四兩）</p>
<p>上九味，以水一斗二升，先煮麻黃兩沸，去上沫，內諸藥，煮取三升，分溫三服。</p>

<h4>咳嗽上氣十二</h4>
<p>火逆上氣，咽喉不利，止逆下氣者，麥門冬湯主之。</p>
<p>土虛胃逆，相火莫降，刑剋辛金，肺氣逆沖，上竅壅塞，故火逆上氣，咽喉不利。麥門冬湯，甘、棗、參、粳，補中而化氣，麥冬、半夏，清金而降逆也。</p>
<p><u>麥門冬湯</u>（百十八）</p>
<p>麥門冬（七升）　半夏（一升）　人參（二兩）　甘草（二兩）　粳米（三合）　大棗（十二枚）</p>
<p>上六味，以水一斗二升，煮取六升，溫服一升，日三夜一服。</p>

<h4>咳嗽上氣十三</h4>
<p>咳逆上氣，時時唾濁，但坐不得眠，皂莢丸主之。</p>
<p>咳逆上氣，時時唾濁，但能坐而不得眠，此肺氣之壅閉也。皂莢丸，利氣而破壅，故能主之。</p>
<p><u>皂莢丸</u>（百十九）</p>
<p>皂莢（八兩，刮去皮，用酥炙）</p>
<p>上一味，末之，蜜丸梧子大，以棗膏和藥，服三丸，日三夜一服。</p>

<h3>附方</h3>
<p><u>千金生薑甘草湯</u>（八）　治肺痿咳唾涎沫不止，咽燥而渴。</p>
<p>生薑（五兩）　甘草（四兩）　人參（三兩）　大棗（十五枚）</p>
<p>上四味，以水七升，煮取三升，分溫三服。</p>
<p><u>千金炙甘草湯</u>（九）　（方見《傷寒·少陽》）</p>
<p>治肺痿涎唾多，心中溫溫液液者。方在「虛勞」。</p>
<p><u>外臺桔梗白散</u>（十）　（方見《傷寒·太陽》）　治咳而胸滿，振寒脈數，咽乾不渴，時出濁唾腥臭，久久吐膿如米粥者，為肺癰。</p>
<p>桔梗（三分）　貝母（三分）　巴豆（一分，去皮，熬，研如脂）</p>
<p>上三味，為散，強人飲服半錢匕，羸者減之。病在膈上者，吐膿，在膈下者，瀉出。若下多不止，飲冷水一杯，即定。</p>
<p>肺癰，胸脹滿，一身面目浮腫，鼻塞，清涕出，不聞香臭酸辛，咳逆上氣，喘鳴迫塞，葶藶大棗瀉肺湯主之。（此條系黃氏所缺，依《要略》本補之）</p>

<h1>卷十六</h1>

<h2>內傷雜病①</h2>

<h3>胸痹心痛短氣（九章）</h3>
<p>胸痹、心痛之病，濁陰逆犯清陽，責在肝腎之陰盛，心肺之陽虛，而其原，總由於中氣之敗。胃逆則濁陰不降，脾陷則清陽不升，是寒水凌火，風木賊土之根本也。陽宜降也，陽中之濁氣宜降而清氣不宜降，陰宜升也，陰中之清氣宜升而濁氣不宜升。濁氣升而清氣降，則陽陷於下而陰填於上，清虛沖和之位，變而為痞滿結硬之所，陰賊橫逆，宮城填塞，君主失守，陽神奔敗，此胸痹、心痛所由也。</p>
<p>失升降之職，易陰陽之部，非緣中氣虧敗，何至於此！仲景於散結開痹之中而示人參一湯，所謂握要而警策者矣。</p>

<h4>胸痹心痛一</h4>
<p>師曰：夫脈當取太過不及，陽微陰弦，即胸痹而痛，所以然者，責其極虛也，今陽虛知在上焦，所以胸痹心痛者，以其陰弦故也。</p>
<p>診脈當取其太過不及，以定虛實。寸為陽，尺為陰，寸旺於尺，人之常也，寸微是陽虛於上，尺弦是陰盛於下。弦為肝脈，應見於左關，尺弦者，水寒不能生木，木鬱於水而不升也。木不升則脾必陷，肝脾所以升清陽，肝脾郁陷，清陽不升，是寸之所以微也。陽不敵陰，則陰邪上犯，濁氣填塞，是以胸痹，宮城逼窄，是以心痛。所以然者，責其上焦之清陽極虛也。陽在上，今寸微陽虛，因知病在上焦。其上焦所以胸痹而心痛者，以其尺脈之弦，陰盛而侵微陽，上凌清位，窒塞而不開，衝擊而不寧也。（此脈之不及而病虛者）</p>

<h4>胸痹短氣二</h4>
<p>平人無寒熱，短氣不足以息者，實也。</p>
<p>若夫平人外無寒熱之表證，忽而短氣不足以息者，此必隧道壅塞而不通，或有宿物阻格而不達，是實證也。實則宜瀉，當以行瘀開閉之方，除舊布新之法，排決郁陳，則氣降而息順矣。（此脈之太過而病實者）</p>

<h4>胸痹心痛短氣三</h4>
<p>胸痹之病，喘息咳唾，胸背痛，短氣，寸口脈沉而遲，關上小緊數，栝蔞薤白白酒湯主之。</p>
<p>胸痹之病，凡喘息咳唾，即胸背疼痛，短氣喘促，寸口之脈沉而遲，關上之脈小而緊數，是中氣不運，濁陰上逆，氣道痞塞而不通也。栝蔞薤白白酒湯，栝蔞滌瘀而清煩，薤白、白酒，開壅而決塞也。</p>
<p>栝蔞薤白白酒湯（百二十）</p>
<p>栝蔞實（一枚，搗）　薤白（三兩）　白酒（七斤）</p>
<p>上三味，同煮取二升，分溫再服。</p>

<h4>胸痹心痛四</h4>
<p>胸痹不得臥，心痛徹背者，栝蔞薤白半夏湯主之。</p>
<p>胸痹不得眠臥，心痛徹背者，是陰邪上填，沖逼心宮，而胸膈痹塞，氣無前降之路，膈上莫容，是以後衝於脊背也。栝蔞薤白半夏湯，栝蔞滌瘀而清煩，薤白、白酒、半夏，破壅而降逆也。</p>
<p><u>栝蔞薤白半夏湯</u>（百二十一）</p>
<p>栝蔞實（一枚，搗）　薤白（三兩）　白酒（一斗）　半夏（半升）</p>
<p>上四味，同煮取四升，溫服一升，日三服。</p>

<h4>胸痹心痛五</h4>
<p>胸痹，心中痞，留氣結在胸，胸滿，脅下逆搶心，枳實薤白桂枝湯主之，人參湯亦主之。</p>
<p>胸痹，心中痞塞，濁氣留結在胸，胸膈壅悶，脅下氣逆，上搶於心，是皆膽胃逆升，濁陰不降之故也。枳實薤白桂枝湯，枳、樸、薤白，破壅塞而消痹結，栝蔞、桂枝，滌濁瘀而下衝氣也。人參湯，參、術，燥土而益氣，薑、甘，溫中而緩急，亦主治之。</p>
<p><u>枳實薤白桂枝湯</u>（百二十二）</p>
<p>枳實（四枚）　厚朴（四兩）　栝蔞（一枚，搗）　薤白（半斤）　桂枝（一兩）</p>
<p>上五味，以水五升，先煮枳實、厚朴，取二升，去滓，內諸藥，煮數沸，分溫三服。</p>
<p><u>人參湯</u>（百二十三）</p>
<p>人參（三兩）　白朮（三兩）　甘草（三兩）　乾薑（三兩）</p>
<p>上四味，以水八升，煮取三升，溫服一升，日三服。</p>

<h4>胸痹短氣六</h4>
<p>胸痹，胸中氣塞，短氣，茯苓杏仁甘草湯主之，橘枳生薑湯亦主之。</p>
<p>胸痹，胸中氣塞，短氣，是土濕胃逆，濁氣痞塞，肺無降路，是以短氣。肺氣堙塞，則津液凝瘀，而化痰涎。茯苓杏仁甘草湯，杏仁利氣而破壅，苓、甘，補土而瀉濕也。橘枳生薑湯，橘皮破凝而開鬱，枳、姜，瀉滿而降濁也。</p>
<p><u>茯苓杏仁甘草湯</u>（百二十四）</p>
<p>茯苓（三兩）　杏仁（五十枚）　甘草（一兩）</p>
<p>上三味，以水一斗，煮取五升，溫服一升，日三服。不差，更服。</p>
<p><u>橘枳生薑湯</u>（百二十五）</p>
<p>橘皮（一斤）　枳實（三兩）　生薑（半斤）</p>
<p>上三味，以水五升，煮取二升，分溫再服。</p>

<h4>胸痹七</h4>
<p>胸痹緩急者，薏苡附子散主之。</p>
<p>胸痹緩急者，水土濕寒，濁陰上逆，肺氣鬱阻，胸膈閉塞。證有緩急不同，而總屬濕寒。薏苡附子散，薏苡瀉濕而降濁，附子驅寒而破壅也。</p>
<p><u>薏苡附子散</u>（百二十六）</p>
<p>薏苡（十五兩）　附子（十枚，炮）</p>
<p>上二味，杵為散，服方寸匕，日三服。</p>

<h4>胸痹心痛八</h4>
<p>心中痞，諸逆，心懸痛，桂枝生薑枳實湯主之。</p>
<p>心中痞塞，諸氣上逆，心懸作痛，以膽胃不降，胸膈鬱滿，阻礙厥陰升路，衝擊作疼。桂枝生薑枳實湯，枳、姜，降濁而瀉痞，桂枝疏木而下衝也。</p>
<p><u>桂枝生薑枳實湯</u>（百二十七）</p>
<p>桂枝（三兩）　生薑（三兩）　枳實（五兩）</p>
<p>上三味，以水六升，煮取三升，分溫三服。</p>

<h4>胸痹心痛九</h4>
<p>心痛徹背，背痛徹心，烏頭赤石脂丸主之。</p>
<p>寒邪沖逆，凌逼心君，故心背徹痛。烏頭赤石脂丸，烏、附、椒、姜，驅寒邪而降逆，赤石脂護心君而止痛也。</p>
<p><u>烏頭赤石脂丸</u>（百二十八）</p>
<p>烏頭（一分，炮）　蜀椒（一分　一法二分）　乾薑（一兩　一法一分）　附子（半兩　一法一分）　赤石脂（一兩　一法二分）</p>
<p>上五味，末之，蜜丸如梧子大，先食服一丸，日三服。不知，稍加服。</p>

<h3>附方</h3>
<p><u>九痛丸</u>（十一）　治九種心痛。兼治卒中惡，腹脹滿，口不能言。又治連年積冷，流注，心胸痛，並冷氣上衝。落馬墜車等皆主之。</p>
<p>附子（三兩，炮）　巴豆（一兩，去皮，熬，研如脂）　生狼牙（一兩）　吳茱萸（一兩）　人參（一兩）　乾薑（一兩）</p>
<p>上六味，末之，煉蜜丸如梧子大，酒下，強人初服三丸，日三服，弱者服二丸。</p>
<p>狼牙，瘡家敷洗之藥，用之心痛方中，甚屬無謂。去此一味，換橘皮一兩，減巴豆十分之七可也。</p>

<h1>卷十七</h1>

<h2>內傷雜病</h2>

<h3>腹滿寒疝宿食（二十五章）</h3>
<p>腹滿、寒疝、宿食，病之相因者也。寒水風木之邪，合而賊土，土濕脾陷，迫於風木之侵，滯塞不運，是以脹滿，所謂腎氣實則脹者（《素問》語），雖寒水之侮土，其中未嘗無木邪也。風木上鬱而克濕土，則為脹滿，風木下鬱而陷寒水，則為疝瘕，寒疝者，風木之下鬱於寒水而凝結者也。土之所以化谷者，火也，寒盛火衰，水穀不化，是謂宿食，宿食既停，壅遏中氣，變虛而為實，故宜攻下，攻下雖行，而其始實屬寒因。則此三證，悉以寒為病本，總因於少陰之勝，趺陽之負也。</p>

<h3>腹滿（十七章）</h3>
<p>腹滿一</p>
<p>趺陽脈微弦，法當腹滿，不滿者，必便難，兩胠疼痛，此虛寒從下上也，當以溫藥服之。</p>
<p>趺陽，胃脈，在足趺上（即衝陽也）。微弦者，肝膽之氣也。脈見微弦，則木邪剋土，戊土賊於甲木，胃逆而濁氣不降，法當腹滿，若不腹滿者，則甲木不賊戊土，乙木必賊己土，脾陷而清氣不升，法當便難，以脾陷肝鬱，不能行其疏泄之令也。肝膽之脈，行於脅肋，若見兩胠疼痛，此虛寒之氣從下而上也。當以溫藥服之，溫暖水土，以舒木氣也。蓋木生於水，木氣之郁，必因水寒，水位在下，木位在左右脅肋之間，兩胠疼痛，是木氣之郁，此必寒水之氣從下而上侵於木位也。</p>

<h4>腹滿二</h4>
<p>寸口脈弦者，即脅下拘急而痛，其人嗇嗇惡寒也。</p>
<p>趺陽以候陽明，寸口以候太陰，寸口脈弦者，肝木之克脾土也。木邪郁迫，經氣不舒，故脅下拘急而痛。木鬱陽陷，陰邪外束，其人當嗇嗇惡寒也（嗇嗇者，皮毛振悚，戰慄不寧之義也）。此申明上章之義也。</p>

<h4>腹滿三</h4>
<p>腹滿時減，復如故，此為寒，當與溫藥。</p>
<p>陽清而陰濁，清則通而濁則塞，中氣痞塞，是以滿也。腹滿時減，復如故者，陽有時而復，故減，陰有時而勝，故復如故。陰易勝而陽難復，是以減不逾時而旋即如故。此為陰勝而內寒，非有陳宿之阻格，當與溫藥，以驅寒邪也。</p>

<h4>腹滿四</h4>
<p>夫中寒家，喜欠，其人清涕出，色和者，善嚏。</p>
<p>欠者，開口出氣。《靈樞·口問》：衛氣晝行於陽，夜行於陰，陰者主夜，夜者臥。陽者主上，陰者主下，故陰氣積於下。陽氣未盡，陽引而上，陰引而下，陰陽相引，故數欠。中寒之家，陰氣下盛，招引陽氣，引則陽陷，而陽性升浮，隨引即升，一陷一升，是以有欠，常引常升，故喜欠也。緣其陰盛陽衰，升氣少而降令多，不必日暮而陰常司權故也。清涕出者，肺氣之上熏也，肺氣鬱阻，不得下達，則上熏鼻竅，而生清涕。鼻孔窄狹，積氣不能暢泄，故沖激而為嚏噴。以其中氣虛寒，樞軸不運，肺無下降之路，因而逆行上竅，肺氣熏沖，是以清水常流而嚏噴恆作。然欲涕而即出，猶是上焦陽氣之稍盛者，陽稍盛，則顏色和也。</p>

<h4>腹滿五</h4>
<p>中寒，其人下利，以裡虛也，欲嚏不能，此人肚中寒。</p>
<p>中寒，其人大便下利，以其里陽之虛也。若欲嚏不能，此人肚中陽虛而寒盛也。《靈樞·口問》：陽氣和利，滿於心，出於鼻，則為嚏。嚏者，肺氣逆行，蓄極而通，而泄路迫狹，故激而為響。至於欲嚏不能，則氣虛寒盛，較上之善嚏者，又不如也。</p>

<h4>腹滿六</h4>
<p>病者痿黃，燥而不渴，胸中寒實而利不止者，死。</p>
<p>病者痿弱發黃，咽喉乾燥而實不覺渴，是濕旺而土鬱也。土氣困乏，則痿靡不振。木氣不達，則入土化黃（木主五色，入土為黃）。木鬱風動，則咽喉乾燥。水勝土濕，則不渴。若胸中寒實而下利不止者，火澌金冷，土敗木賊，陽無復機，必主死也。</p>

<h4>腹滿七</h4>
<p>夫瘦人繞臍痛，必有風冷，穀氣不行，而反下之，其氣必沖，不沖者，心下則痞。</p>
<p>瘦人陽氣衰乏，繞臍痛楚，腹中必有風冷之邪壅遏，穀氣不得運行，寒水風木，合而賊土，衝突擊撞，是以痛也。而反下之，敗其微陽，陰邪無制，其氣必沖。若不衝於膈上，必填於心下，心下痞硬之證，於是作也。</p>

<h4>腹滿八</h4>
<p>其脈數而緊乃弦，狀如弓弦，按之不移，脈數弦者，當下其寒。脈緊大而遲者，必心下堅。脈大而緊者，陽中有陰，可下之。</p>
<p>其脈數而兼緊，此乃弦脈，其狀如弓弦硬直，按之不能移動，是中氣虛寒，木邪剋土之診。脈數弦者，寒氣凝結，當以溫藥下其積寒。脈緊大而遲者，濁陰上逆，必心下痞堅。以大為陽明之脈，胃氣上逆，壅礙膽經降路，甲木逼迫，胃口結滯，故心下堅硬。緊大而遲，則心下之堅，全是陰邪結聚。緣陽位一虛，則陰邪乘虛而上湊，非沖塞於胸膈，則痞結於心下也。凡脈大而緊者，是為陽中有陰，可以溫藥下之。《傷寒·脈法》：緊則為寒，內外之寒，皆令脈緊。外緊而內大者，陰盛而外束也，陽為陰束，鼓宕不能外發，故內大而為緊。內緊而外大者，陰盛而內格也，陽為陰格，浮動不能內交，故外大而內緊。積陰內凝，非下不去，是以可下。下宜溫藥，大黃附子湯是其法也。</p>

<h4>腹滿九</h4>
<p>病者腹滿，按之不痛為虛，痛者為實，可下之，舌黃未下者，下之黃自去。</p>
<p>病者腹中脹滿，按之不痛為虛，虛滿而未至滯塞也，痛者為實，實滿而已至壅阻也。陳宿凝瘀，是可下之。舌黃者，濕氣乘心，故舌起黃胎，以心竅於舌，土性濕而色黃也。痛滿因於氣滯，氣滯必緣土濕，舌胎黃色，濕之外候，其未下者，下之濕氣內瀉，則黃色外退矣。</p>

<h4>腹滿十</h4>
<p>腹中寒氣，雷鳴切痛，胸脅逆滿，嘔吐，附子粳米湯主之。</p>
<p>腹中寒氣，雷鳴切痛者，水寒木鬱，肝氣梗澀，而怫怒衝突，必欲強行，氣轉腸鳴，聲如雷引，排觸擊撞，是以痛切。胸脅逆滿，嘔吐者，膽胃上逆，經絡壅塞，濁氣熏沖，則生嘔吐。附子粳米湯，粳米、甘、棗，補土而緩中，半夏、附子，降逆而驅寒也。</p>
<p><u>附子粳米湯</u>（百二十九）</p>
<p>附子（一枚，炮）　半夏（半升）　甘草（一兩）　大棗（十枚）　粳米（半升）</p>
<p>上五味，以水八升，煮米熟湯成，去滓，溫服一升，日三服。</p>

<h4>腹滿十一</h4>
<p>心胸中大寒痛，嘔不能飲食，腹中寒，上衝皮起，出見有頭足，上下痛而不可觸近，大建中湯主之。</p>
<p>心胸大寒痛，嘔不能飲食者，土火俱敗，寒水上凌，胃氣奔逆，不能下降也。腹中寒氣，上衝皮起，頭足出見，上下走痛，而不可觸近者，寒水與風木合邪，肆行無畏，排擊衝突，勢不可當也。大建中湯，膠飴、人參，培土而建中，乾薑、蜀椒，補火而溫寒也。</p>
<p><u>大建中湯</u>（百三十）</p>
<p>乾薑（四兩）　蜀椒（二合，炒去汗）　人參（一兩）</p>
<p>上三味，以水四升，煮取二升，去滓，內膠飴一升，微火煎取一升半，分溫再服，如一炊頃，可飲粥二升，後更服，當一日食糜粥，溫覆之。</p>

<h4>腹滿十二</h4>
<p>寒氣厥逆，赤丸主之。</p>
<p>寒氣厥逆，寒氣在內，手足厥冷也。四肢秉氣於脾胃，寒水侮土，四肢失秉，是以厥逆。寒水上凌，心火澌敗，是宜瀉寒水而護心君。赤丸，茯苓、烏頭，瀉水而驅寒濕，半夏、細辛，降濁而下衝氣，真朱，保護心君而止疼痛也。</p>
<p><u>赤丸</u>（百三十一）</p>
<p>茯苓（四兩）　烏頭（二兩）　半夏（四兩）　細辛（一兩）</p>
<p>上四味，末之，內真朱為色，煉蜜丸如麻子大，先食酒下三丸，日再夜一服。不知，稍增之，以知為度。真朱即硃砂，非寶珠也。</p>

<h4>腹滿十三</h4>
<p>脅下偏痛，發熱，其脈緊弦，此寒也，以溫藥下之，宜大黃附子湯。</p>
<p>脅下偏痛，發熱，其脈緊弦，此脾土寒濕，肝木鬱遏，以溫藥下其濕寒則愈矣。宜大黃附子湯，辛、附，降逆而驅寒，大黃下積而破結也。</p>
<p><u>大黃附子湯</u>（百三十二）</p>
<p>大黃（三兩）　附子（三枚，炮）　細辛（二兩）</p>
<p>上三味，以水五升，煮取二升，分溫三服，若強人，煮取二升半，分溫三服，服後如人行四五里，進一服。</p>

<h4>腹滿十四</h4>
<p>腹滿痛，發熱十日，脈浮而數，飲食如故，厚朴七物湯主之。</p>
<p>腹滿痛，發熱十日，脈浮而數者，外感風邪，經腑皆郁。經氣不泄，故發熱脈浮。腑氣不通，故腹滿而痛。而飲食如故，則內證非寒。厚朴七物湯，薑、桂、甘、棗，解表而和中，枳、樸、大黃，瀉滿而攻裡也。以小承氣而合薑、桂、甘、棗，重用生薑，亦溫下法也。</p>
<p><u>厚朴七物湯</u>（百三十三）</p>
<p>厚朴（半斤）　枳實（五枚）　大黃（三兩）　桂枝（二兩）　甘草（三兩）　大棗（十枚）　生薑（五兩）</p>
<p>上七味，以水一斗，煮取四升，溫服八合，日三服。嘔者，加半夏五合。下利，去大黃。寒多者，加生薑至半斤。</p>

<h4>腹滿十五</h4>
<p>痛而閉者，厚朴三物湯主之。</p>
<p>痛而內閉不通，必鬱而生熱，直用寒瀉，不須溫下。厚朴三物湯，枳、樸，瀉其滿，大黃通其閉也。</p>
<p><u>厚朴三物湯</u>（百三十四）　（此即小承氣湯，而分兩不同）</p>
<p>厚朴（八兩）　枳實（五枚）　大黃（四兩）</p>
<p>上三味，以水一斗二升，先煮二物，取五升，內大黃，煮取三升，溫服一升。以利為度。</p>

<h4>腹滿十六</h4>
<p>腹滿不減，減不足言，當須下之，宜大承氣湯。方在「痙病」。</p>
<p>腹滿時減，已復如故，此為寒也，今腹滿不減，雖少減，而究不足言減，此非虛寒，是實邪也。內實，故常滿而不減。當須下之，宜大承氣湯也。</p>

<h4>腹滿十七</h4>
<p>按之心下滿痛者，此為實也，當下之，宜大柴胡湯。</p>
<p>心下滿痛者，少陽之經郁迫陽明之腑也。少陽之經，由胃口而行兩脅，膽胃上逆，經腑壅塞，故心下滿痛。此為實也，法當下之，宜大柴胡湯，柴、芩、芍藥，清解少陽之經，枳實、大黃，寒瀉陽明之腑，半夏、薑、棗，降逆而補中也。</p>
<p><u>大柴胡湯</u>（百三十五）</p>
<p>柴胡（半斤）　黃芩（三兩）　芍藥（三兩）　半夏（半升，洗）　生薑（五兩）　大棗（十二枚）　枳實（四枚，炙）　大黃（二兩）</p>
<p>上八味，以水一斗二升，煮取六升，去滓，再煎取三升，溫服一升，日三服。</p>

<h3>寒疝（三章）</h3>

<h4>寒疝一</h4>
<p>腹痛，脈弦而緊，弦則衛氣不行，即惡寒，緊則不欲食，邪正相搏，即為寒疝，寒疝繞臍痛，若發則白津出，手足厥冷，其脈沉緊者，大烏頭煎主之。</p>
<p>腹痛，脈弦而緊者，肝脈弦，腎脈緊，寒水風木之邪，合而剋土，是以腹痛。弦則木鬱陽陷，陰乘陽位，外束衛氣，故衛氣不行。陽郁不達，是以惡寒。緊則寒水侮土，胃氣上逆，故不欲食。清陽下陷，上與陰邪相爭，不能透圍而出，木氣鬱淪，永墜寒水之中，即為寒疝。疝瘕同類，皆腎肝陰邪所凝結也。寒疝之病，水木合邪，以侵土位，常苦繞臍疼痛。若發則木氣疏泄，腎精不藏，溲出白液。手足厥冷，其脈沉緊者，水寒而木鬱也。宜大烏頭煎，蜂蜜緩急迫而潤風木，烏頭瀉濕淫而溫寒水也。（白津出，《素問·玉機真臟論》：脾傳之腎，名曰疝瘕，少腹冤熱而痛，出白。白津，即白淫之類也）</p>
<p><u>大烏頭煎</u>（百三十六）</p>
<p>烏頭（大者五枚，熬，去皮，不㕮咀）</p>
<p>上以水三升，煮取一升，去滓，內蜜二升，煎令水氣盡，取二升，強人服七合，弱人服五合。不差，明日更服，不可一日再服。</p>

<h4>寒疝二</h4>
<p>寒疝，腹中痛，逆冷，手足不仁，若身疼痛，灸刺諸藥不能治，抵當烏頭桂枝湯主之。</p>
<p>寒疝，腹中痛，手足逆冷不仁者，腎肝之邪，合而賊土，土敗而四肢失養也。或身上疼痛，灸刺諸藥不能治，是臟病而經亦郁，病根在裡，故但以灸刺諸藥治其表，不能愈也。抵當烏頭桂枝湯，烏頭驅寒而逐濕，桂枝疏木而通經也。</p>
<p><u>烏頭桂枝湯</u>（百三十七）</p>
<p>烏頭（三枚）　桂枝（三兩，去皮）　芍藥（三兩）　甘草（二兩）　大棗（十二枚）　生薑（三兩）</p>
<p>上，桂枝五味，以水七升，微火煮取三升，去滓，烏頭一味，以水二升，煎減半，去滓，以桂枝湯五合合煎，令得一升後，初服二合，不知，即服三合，又不知，復加至五合。其知者，如醉狀。得吐者，為中病。</p>

<h4>寒疝三</h4>
<p>寒疝，腹中痛，及脅痛裡急者，當歸生薑羊肉湯主之。</p>
<p>寒疝，腹中痛，及脅痛裡急者，風木寒鬱，而克濕土也。當歸生薑羊肉湯，當歸滋木而息風，生薑、羊肉，行鬱而溫寒也。</p>
<p><u>當歸生薑羊肉湯</u>（百三十八）</p>
<p>當歸（三兩）　生薑（五兩）　羊肉（一斤）</p>
<p>上三味，以水八升，煮取三升，溫服七合，日三服。若寒多者，加生薑成一斤。痛多而嘔者，加橘皮二兩，白朮一兩。加生薑者，亦加水五升，煮取三升二合服之。</p>

<h3>宿食（五章）</h3>

<h4>宿食一</h4>
<p>問曰：人病有宿食，何以別之？師曰：寸口脈浮而大，按之反澀，尺中亦微而澀，故知有宿食，大承氣湯主之。方在「痙病」</p>
<p>宿食在胃，郁格表陽，故寸口脈浮大。阻礙裡氣，故按之梗澀。尺中亦微而澀者，尺中主裡也。此段見《傷寒·可下》中。</p>

<h4>宿食二</h4>
<p>脈緊如轉索無常者，有宿食也，脈緊，頭痛風寒，腹中有宿食不化也。</p>
<p>脈緊如轉索無常者，錘輪索轉而不定，愈轉則愈緊也。以水寒土濕，則食停不化，宿食在中，土氣鬱滿，乙木抑遏，陷於寒水，不能上達，是以脈緊。甚而木鬱陽陷，陰邪外乘，頭痛風寒，形似外感，實乃腹中有宿食不化也。</p>

<h4>宿食三</h4>
<p>脈數而滑者，實也，此有宿食，下之愈，宜大承氣湯。</p>
<p>脈數而滑者，宿食在中，陽氣鬱格，則脈滑數。</p>

<h4>宿食四</h4>
<p>下利不欲食者，此有宿食也，當下之，宜大承氣湯。</p>
<p>此段見《傷寒·可下》中。宿食傷其胃氣，陳腐不化，故惡聞食臭。</p>

<h4>宿食五</h4>
<p>宿食在上脘，當吐之，宜瓜蒂散。</p>
<p>此段見《傷寒·可吐》中。宿食未消，而在上脘，阻礙糧道，法當吐之，宜瓜蒂散。</p>
<p><u>瓜蒂散</u>（百三十九）　（方見《傷寒·太陽》）</p>
<p>瓜蒂（一分，熬）　赤小豆（一分，煮）</p>
<p>上二味，杵為散，取一錢匕，以香豉一合，用熱湯七合，煮作稀糜，去滓，取汁和散，溫頓服之。不吐者，少加之，以快吐為度而止。</p>

<h3>附方</h3>
<p><u>外臺柴胡桂枝湯</u>（十二）　治心腹卒痛者。</p>
<p>柴胡（四兩）　黃芩（兩半）　半夏（二合半）　生薑（兩半）　人參（兩半）　甘草（一兩）　大棗（六枚）　桂枝（兩半）　芍藥（兩半）</p>
<p>上九味，以水六升，煮取三升，溫服一升，日三服。</p>

<h1>卷十八</h1>

<h2>內傷雜病</h2>

<h3>趺蹶手指臂腫轉筋狐疝蛔蟲（七章）</h3>
<p>趺蹶、手指臂腫、轉筋、狐疝、蛔蟲，皆寒濕之病也。趺蹶之病，寒濕在足太陽之經。手指臂腫，寒濕在手太陰之臟。轉筋之病，寒濕在足厥陰之經。狐疝之病，寒濕在足少陰之經。蛔蟲之病，寒濕在足厥陰之臟。凡此五者，經臟非同，而病氣則同也。假使土燥而水暖，則五者不生矣。</p>

<h3>趺蹶（一章）</h3>

<h4>趺蹶一</h4>
<p>師曰：病趺蹶，其人但能前，不能卻，刺腨入二寸，此太陽經傷也。</p>
<p>病趺蹶，其人但能前，不能卻者，足趺硬直，能前步而不能後移也。緣筋脈寒濕，縮急不柔，是以不能後卻。陽明行身之前，筋脈松和，則能前步，太陽行身之後，筋脈柔濡，則能後移，今能前而不能卻，是病不在前而在後，太陽經傷也。太陽之經，入膕中，貫腨內，出外踝，至小指之外側，刺腨入二寸，瀉太陽之寒濕，筋柔則能卻矣（腨，足肚也。刺腨者，合陽、承筋之間也）。此「臟腑經絡篇」所謂濕傷於下，寒令脈急者也。</p>

<h3>手指臂腫（一章）</h3>

<h4>手指臂腫二</h4>
<p>病人常以手指臂腫動，此人身體瞤瞤者，藜蘆甘草湯主之。</p>
<p>手、指、臂者，手三陽、三陰經之所循。手之三陰，自胸走手，手之三陽，自手走頭，經氣通暢則不腫，經絡壅阻，不能流行，則氣血蓄積，結而為腫。氣壅而莫泄，故鼓鬱而為動也。動則瞤瞤振搖而不寧。此以胸有瘀濁，阻格經脈，氣道不通，故至於此。藜蘆甘草湯，藜蘆吐其瘀濁，甘草和其中氣也。</p>
<p><u>藜蘆甘草湯</u>（百四十）</p>
<p>藜蘆　甘草</p>
<p>原方闕載。</p>

<h3>轉筋（一章）</h3>

<h4>轉筋三</h4>
<p>轉筋之為病，其人臂腳直，脈上下行，微弦。轉筋入腹者，雞屎白散主之。</p>
<p>轉筋之為病，其人臂腳硬直，不能屈伸，其脈上下直行，微帶弦象，此厥陰肝經之病也。肝主筋，筋脈得濕，則攣縮而翻轉也。轉筋入腹，則病勢劇矣。雞屎白散，瀉其濕邪，筋和而舒矣。</p>
<p><u>雞屎白散</u>（百四十一）</p>
<p>雞屎白</p>
<p>上為散，取方寸匕，取水八合和，溫服。</p>

<h3>狐疝（一章）</h3>

<h4>狐疝四</h4>
<p>陰狐疝氣者，偏有小大，時時上下，蜘蛛散主之。</p>
<p>陰狐疝氣者，疝結陰囊，出沒不測，狀似妖狐也。左右二丸，偏有大小，時時上下，出入無常。此少陰厥陰兩經之病，由水寒木陷，肝氣下鬱而發。蜘蛛散，蜘蛛破瘀而消腫，桂枝疏木而升陷也。</p>
<p><u>蜘蛛散</u>（百四十二）</p>
<p>蜘蛛（十四枚，熬焦）　桂枝（半兩）</p>
<p>上二味，為散，取八分一匕，飲和，日再服。蜜丸亦可。</p>

<h3>蛔蟲（三章）</h3>

<h4>蛔蟲五</h4>
<p>問曰：病腹痛，有蟲，其脈何以別之？師曰：腹中痛，其脈當沉若弦，反洪大，故有蛔蟲。</p>
<p>腹中痛者，腎肝之邪，水寒而木鬱也。腎脈沉，肝脈弦，是其脈當沉若弦，乃反洪大，是木鬱而生上熱也。木鬱熱閉則蟲生，故有蛔蟲也。</p>

<h4>蛔蟲六</h4>
<p>蛔蟲之為病，令人吐涎心痛，發作有時，毒藥不止，甘草粉蜜湯主之。</p>
<p>蛔蟲之為病，令人吐涎沫而心痛，以肝心子母之臟，氣通於心，其經夾胃口而貫膈，正由心旁，蛔者木氣所化，木鬱而上衝，故心痛也。心病則火炎而刑金，津液不布，故涎沫上湧。蛔有動止，故發作有時。毒藥不止者，但知殺蟲，而木鬱不達也。甘草粉蜜湯，甘草補土，白粉殺蟲，蜂蜜潤燥而清風，滑腸而下積也。</p>
<p><u>甘草粉蜜湯</u>（百四十三）</p>
<p>甘草（二兩）　粉（一兩）　蜜（四兩）</p>
<p>上三味，以水三升，先煮甘草，取二升，去滓，內粉、蜜，攪令和，煎如薄粥，溫服一升。差即止。</p>

<h4>蛔蟲七</h4>
<p>蛔厥者，當吐蛔，令病者靜，而復時煩，此為臟寒，蛔上入其膈，故煩，須臾復止，得食而嘔，又煩者，蛔聞食臭出，其人當自吐蛔，蛔厥者，烏梅丸主之。</p>
<p>此段見《傷寒·厥陰篇》。蛔厥者，有蛔蟲，而四肢厥冷，其證當見吐蛔。蛔蟲在內，令病者有時靜，而復有時煩，此因臟寒，不能安蛔。蛔蟲避寒就溫，上入其膈，故煩。蛔蟲得溫而安，須臾復止。及其得食，臟寒不能消化，隨即嘔出。嘔時氣衝蛔蟲，蛔蟲擾亂，是以又煩。蛔聞食氣之上，隨嘔而出，故其人當自吐蛔。烏梅丸，烏梅、薑、辛，殺蛔止嘔而降沖，人參、桂、歸，補中疏木而潤燥，椒、附，暖水而溫下寒，連、柏，瀉火而清上熱也。蓋厥陰之病，水寒不能生木，木鬱而熱發，故上有燥熱而下有濕寒。烏梅丸上清燥熱而下溫濕寒，蛔厥之神方也。</p>
<p><u>烏梅丸</u>（百四十四）　（方見《傷寒》）</p>
<p>烏梅（三百枚）　細辛（六兩）　乾薑（十兩）　人參（六兩）　桂枝（六兩）　當歸（四兩）　蜀椒（四兩，去目）　附子（六兩，炮）　黃連（一斤）　黃柏（六兩）</p>
<p>上十味，異搗篩，合治之，以苦酒浸烏梅一宿，去核，蒸之五升米下，飯熟，搗成泥，和藥令相得，內臼中，與蜜杵二千下，丸如梧子大，先食飲服十丸，日三服，稍加至二十丸。禁生冷滑臭等物。</p>

<h1>卷十九</h1>

<h2>外科</h2>

<h3>瘡癰腸癰浸淫（七章）</h3>
<p>瘡癰者，營衛壅阻之病也。營氣得寒，血脈凝澀，壅阻衛氣，蓄積結硬，衛鬱熱盛，肉腐為膿。膿不瀉則爛筋，筋爛則傷骨，骨傷則髓消，筋骨肌肉不相榮，經脈敗漏，熏於五臟，臟傷則人死矣。淺者為癰，深者為疽。癰者，營衛之壅塞於外者也，疽者，氣血之阻滯於內者也。疽之外候，皮夭而堅，癰之外候，皮薄以澤，陰陽之分也。</p>
<p>仲景於瘡癰之門，獨列腫癰、腸癰二種。腫癰即癰之淺者，腸癰即疽之深者，證不多舉，而義已概矣。《靈樞》「癰疽」之篇，條緒繁多，不過此兩者之傳變而已，無煩詳引也。</p>

<h4>瘡癰一</h4>
<p>諸脈浮數，應當發熱，而反灑淅惡寒，若有痛處，當發瘡癰。</p>
<p>此段見《傷寒·脈法》。諸脈浮數，應當發熱，而反灑淅惡寒，此熱鬱於內，不得外發，陽遏不達，故見惡寒。若有疼痛之處，則內熱鬱蒸，肉腐膿化，當發瘡癰也。</p>

<h4>瘡癰二</h4>
<p>師曰：諸癰腫，欲知有膿無膿，以手按腫上，熱者為有膿，不熱者為無膿。</p>
<p>內熱盛，則蒸腐血肉而為膿。以手掩腫上，熱者，是內熱已盛，膿化結消，而陽氣外達也，故知有膿。不熱者，血肉腫結，陽郁未達，故知無膿。</p>

<h4>瘡癰三</h4>
<p>問曰：寸口脈浮微而澀，法當亡血，若汗出，設不汗出者云何？曰：若身有瘡，被刀斧所傷，亡血故也。</p>
<p>寸口脈浮微而澀，氣虛則浮微，血虛則澀。法當亡血，若汗出，以汗者，氣血鬱蒸而外泄，汗去則血消，血消則氣亡。寸口脈浮微而澀，氣血俱虛如此，是非亡血即汗出也。設不汗出，必當亡血。若夫身有瘡癰，或被刀斧所傷，營血外亡，故脈如此。</p>

<h4>腫癰四</h4>
<p>腫癰者，少腹腫痞，按之即痛如淋，小便自調，時時發熱，自汗出，復惡寒，其脈遲緊者，膿未成，可下之，當有血，脈洪數者，膿已成，不可下也，大黃牡丹皮湯主之。</p>
<p>腫癰者，少腹腫痞，癰之外在肌肉者也。肌肉臃腫，內阻腸胃之氣，結而不行，故痞硬不軟。按之裡氣愈阻，膀胱經脈壅塞，木氣鬱迫，故其痛如淋。病不及腑，水道無阻，故小便自調。陽氣鬱蒸，皮毛不闔，故發熱汗出。而陽郁不能透泄，故仍復惡寒。其脈遲緊，則血肉凝塞，隧路不通。膿尚未成，可以下之，當有血也。脈洪數者，熱盛膿成，不可下也。大黃牡丹皮湯，丹皮、桃仁、瓜子，排決其膿血，芒硝、大黃，洗盪其鬱蒸也。</p>
<p><u>大黃牡丹皮湯</u>（百四十五）</p>
<p>大黃（四兩）　芒硝（三合）　瓜子（半升）　牡丹皮（一兩）　桃仁（五十枚）</p>
<p>上五味，以水六升，煮取一升，去滓，內芒硝，再煎沸，頓服之。有膿，當下，如無膿，當下血。</p>

<h4>腸癰五</h4>
<p>腸癰之為病，其身甲錯，腹皮急，按之濡，如腫狀，腹無積聚，身無熱，脈數，此為腸內有癰，薏苡附子敗醬散主之。</p>
<p>腸癰者，癰之內及六腑者也。血氣凝澀，外不華膚，故其身甲錯。腸胃痞脹，故腹皮緊急。壅腫在內，故按之濡塌。形如腫狀，其實肌膚未嘗腫硬也。病因腸間癰腫，腹內原無積聚。瘀熱在裡，故身上無熱，而脈卻甚數，此為腸內有癰也。《靈樞·癰疽》：寒邪客於經脈之中則血澀，血澀則不通，不通則衛氣歸之，不得復反，故癰腫。寒氣化為熱，熱勝則腐肉，肉腐則為膿，是癰成為熱，而其先則寒也。寒非得濕則不凝，薏苡附子敗醬散，薏苡去濕而消滯，敗醬破血而宣壅，附子溫寒而散結也。</p>
<p><u>薏苡附子敗醬散</u>（百四十六）</p>
<p>薏苡（十分）　附子（二分）　敗醬（五分）</p>
<p>上三味，杵為未，取方寸匕，以水二升，煎減半，頓服。小便當下。</p>
<p><u>排膿湯</u>（百四十七）</p>
<p>甘草（二兩）　桔梗（三兩）　生薑（二兩）　大棗（十枚）</p>
<p>上四味，以水三升，煮取一升，溫服五合，日再服。</p>
<p><u>排膿散</u>（百四十八）</p>
<p>枳實（十六枚）　芍藥（六分）　桔梗（二分）</p>
<p>上三味，杵為散，取雞子黃一枚，以藥散與雞子黃相等，揉和令相得，飲和服之，日—服。</p>

<h4>金瘡六</h4>
<p>病金瘡，王不留行散主之。</p>
<p>金瘡失血，溫氣外亡，乙木寒濕，必生風燥。王不留行散，甘草補中，厚朴行滯，椒、姜，暖血而扶陽，芩、芍，清肝而息風，蒴藋細葉行瘀而化凝，桑根、王不留行，通經而止血也。</p>
<p><u>王不留行散</u>（百四十九）</p>
<p>王不留行（十分，八月八日採，燒）　甘草（十分）　厚朴（二分）　黃芩（二分）　芍藥（二分）　蒴藋　細葉（十分，七月七日採，燒）　桑東南根白皮（十分，三月三日採，燒）　乾薑（二分）　川椒（三分，除目、閉口，去汗）</p>
<p>上九味，桑皮、蒴藋、王不留行三味燒灰存性，勿令灰過，各別搗篩，合治之為散，服方寸匕。小瘡則粉之，大瘡但服之，產後亦可服。如風寒，桑東南根勿取之。燒灰三物，皆陰乾百日。</p>

<h4>浸淫瘡七</h4>
<p>浸淫瘡，從口流向四肢者可治，從四肢流來入口者不可治，浸淫瘡，黃連粉主之。</p>
<p>《素問·玉機真臟論》：夏脈太過，則令人身熱而膚痛，為浸淫。「氣交變論」：歲火太過，身熱骨痛，而為浸淫。《靈樞癰疽》：發於足上下，名曰四淫，四淫者，瘡之淫溢於四肢，即浸淫瘡之謂也。熱毒浸淫，從口流向四肢者，毒散於外，故可治，從四肢流來入口者，毒結於內，故不可治。黃連粉，瀉熱而清火也。</p>
<p><u>黃連粉</u>（百五十）</p>
<p>黃連</p>
<p>原方闕載。大概以黃連一味作粉，粉瘡上，以瀉毒熱也。</p>

<h1>卷二十</h1>

<h2>婦人</h2>

<h3>妊娠（十一章）</h3>
<p>胎元化生，非有他也，氣以煦之，血以濡之而已。氣惡其滯，滯緣於濕，血恐其鬱，郁因於風，妊娠養胎之要，燥土而行滯，潤木而達郁，無餘蘊矣。血統於乙木，氣統於辛金，而肺病則濕，肝病則燥，以足厥陰主令於風木，手太陰化氣於濕土，故行氣以燥土為先，行血以潤木為首。</p>
<p>仲景於妊娠之門，溫涼燥潤，四法俱備，大要在建中而培土。中氣健旺，而後用涼潤於東南，以治木火，則血調矣，用溫燥於西北，以治金水，則氣調矣，氣血均調而胎元化育，妊娠何得有餘病也。</p>

<h4>妊娠一（妊娠一）</h4>
<p>師曰：婦人得平脈，陰脈小弱，其人渴，不能食，無寒熱，名妊娠，桂枝湯主之。方見「下利」。於法六十日當有此證，設有醫治逆者，卻一月，加吐下，則絕之。</p>
<p>婦人得平和之脈，而尺脈小弱，其人渴，不能食，外無寒熱表證，此名妊娠。《難經》：命門者，諸神精之所舍，原氣之所繫也，男子以藏精，女子以系胞。蓋子宮者，少陰腎之位也，故脈見於尺。胎之初結，氣血凝蹇，不復流溢，故脈形小弱。胎妊方成，中氣壅滿，胃逆不降，故噁心嘔吐，不能甘食。胃逆則金火皆升，是以發渴。桂枝湯，甘草、大棗，補其脾精，桂枝、芍藥，調其肝血，生薑降逆止嘔，妊娠初治之良法也。</p>
<p>於妊娠之法，六十日間當有此證。設有醫治之逆者，卻一月之內而見此證，加以吐下之條者，日期淺近，而吐下大作，此中氣之敗，不關胎故，則調燮中氣，絕其病本也。</p>

<h4>妊娠二（症痼二）</h4>
<p>婦人宿有症病，經斷未及三月，而得漏下不止，胎動在臍上者，此為症痼害，妊娠六月動者，前三月經水利時，胎也，下血者，後斷三月，衃也，所以血不止者，其症不去故也，當下其症，桂枝茯苓丸主之。</p>
<p>婦人宿有症痼之病，經斷未及三月之久，而得漏下不止，胎動在臍上者，此為症痼之害。蓋症痼不在子宮，所以受胎將及三月，胎氣漸大，與症痼相礙，此後經血被症痼阻格，不得滋養胞宮，是以漏下不止。妊娠六月胎動者，前三月經水利時，之胎也。經漏下血者，後斷經三月，之衃也。後斷經三月，前經利三月，合為六月。其初漏下之血塊，乃後斷三月化胎之餘血凝而成衃者也。所以此後之血不止者，無胎時竅隧空虛而莫阻，胎成血阻，而病漏下。此以其症不去也，當下其症。症因土濕木鬱而結，桂枝茯苓丸，桂枝、芍藥，疏木而清風，丹皮、桃仁，破瘀而行血，茯苓瀉水而滲濕，以漸而消磨之，此妊娠除症之法也。</p>
<p><u>桂枝茯苓丸</u>（百五十一）</p>
<p>桂枝　芍藥　桃仁（去皮尖，熬）　牡丹皮　茯苓（等分）</p>
<p>上五味，末之，煉蜜丸如兔屎大，每日食前服一丸。不知，加至三丸。</p>

<h4>妊娠三（胎脹三）</h4>
<p>婦人懷妊六七月，脈弦發熱，其胎愈脹，腹痛惡寒者，少腹如扇，所以然者，子臟開故也，當以附子湯溫其臟。</p>
<p>木鬱則脈弦。木鬱陽陷，故發熱而惡寒。木鬱剋土，故胎脹而腹痛。木鬱風生，故少腹涼氣如扇。所以然者，土濕水寒，肝木不榮，陷而生風，疏泄失藏，致令子臟開張故也。當以附子湯溫其腎臟，苓、附，瀉水而驅寒，參、術，補土而益氣，芍藥斂木而息風，水溫土燥，木榮風息，則寒熱止而痛脹消矣。</p>
<p><u>附子湯</u>（百五十二）　（方見《傷寒·少陰》。《金匱》失載，此取《傷寒》方補）</p>
<p>附子（二枚，去皮）　茯苓（三兩）　人參（二兩）　白朮（四兩）　芍藥（三兩）</p>
<p>上五味，以水八升，煮取三升，去滓，溫服一升，日三服。</p>

<h4>妊娠四（胞阻四）</h4>
<p>師曰：婦人有漏下者，有半產後因續下血都不絕者，有妊娠下血者，假令妊娠腹中痛，為胞阻，膠艾湯主之。</p>
<p>非經期而下血，如器漏水滴，謂之漏下。土弱木鬱，不能養胎，則胎落而半產。半產後肝脾遏陷，陽敗而不能溫升，因續下血不止。肝脾陽衰，胎成氣滯，木鬱血陷，故妊娠下血，如宿症漏下之類。假令妊娠，腹中疼痛而下血，此為胞氣阻礙，經血不得上行而下也。胞阻之病，因木鬱風動，經脈寒澀而成，膠艾湯，芎、地、歸、芍，養血而行瘀澀，阿膠、艾葉，潤燥而溫寒凝，甘草補土而暖肝氣，木達則阻通矣。</p>
<p><u>膠艾湯</u>（百五十三）</p>
<p>阿膠（二兩）　艾葉（三兩）　甘草（二兩）　芎藭（二兩）　乾地黃（六兩）　當歸（三兩）　芍藥（四兩）</p>
<p>上七味，以水五升、清酒三升合，煮取三升，去滓，內膠，令消盡，溫服一升，日三服。</p>

<h4>妊娠五（腹痛五）</h4>
<p>婦人懷妊，腹中㽲痛，當歸芍藥散主之。</p>
<p>胎成氣滯，濕土賊於風木，則腹中㽲痛。當歸芍藥散，芎、歸、芍藥，潤肝而行瘀，苓、澤、白朮，瀉濕而燥土也。</p>
<p><u>當歸芍藥散</u>（百五十四）</p>
<p>當歸（三兩）　芍藥（一斤）　芎藭（三兩）　茯苓（四兩）　澤瀉（四兩）　白朮（四兩）</p>
<p>上六味，杵為散，取方寸匕，酒和，日三服。</p>

<h4>妊娠六（嘔吐六）</h4>
<p>妊娠，嘔吐不止，乾薑人參半夏丸主之。</p>
<p>中焦鬱滿，胃氣上逆，則嘔吐不止。乾薑人參半夏丸，乾薑、人參，溫中而益氣，半夏、薑汁，降逆而止嘔也。</p>
<p><u>乾薑人參半夏丸</u>（百五十五）</p>
<p>乾薑（一兩）　人參（一兩）　半夏（二兩）</p>
<p>上三味，末之，以生薑汁糊為丸，如梧子大，飲服十丸，日三服。按，此方以生薑汁、煉蜜為丸，治反胃嘔吐甚良。加茯苓，愈妙。</p>

<h4>妊娠七（小便七）</h4>
<p>妊娠，小便難，飲食如故，當歸貝母苦參丸主之。</p>
<p>水生於肺金而瀉於肝木，妊娠中氣鬱滿，升降失職，金逆而生上熱，木陷而生下熱，源流堙塞，故小便艱難。當歸貝母苦參丸，當歸滋木而息風，貝母瀉熱而清金，苦參瀉濕而利水也。</p>
<p><u>當歸貝母苦參丸</u>（百五十六）</p>
<p>當歸（四兩）　貝母（四兩）　苦參（四兩）</p>
<p>上三味，末之，煉蜜丸如小豆大，飲服三丸，加至十丸。</p>

<h4>妊娠八（水氣八）</h4>
<p>妊娠，有水氣，身重，小便不利，灑淅惡寒，起即頭眩，葵子茯苓散主之。</p>
<p>妊娠，內有水氣，身體沉重。土濕木鬱，疏泄不行，故小便不利。木鬱陽陷，陰氣外束，故灑淅惡寒。水邪阻格，陽氣升浮，故起即頭眩。葵子茯苓散，葵子、茯苓，滑竅而瀉水也。</p>
<p><u>葵子茯苓散</u>（百五十七）</p>
<p>葵子（一斤）　茯苓（三兩）</p>
<p>上二味，杵為散，飲服方寸匕，日三服。小便利即愈。</p>

<h4>妊娠九</h4>
<p>婦人妊娠，宜常服當歸散主之。</p>
<p>胎之結也，賴木氣以生之，藉土氣以養之，妊娠所以多病者，土濕而木燥也。燥則鬱熱而剋土，故妊娠所以宜常服者，培養土木之劑也。當歸散，白朮燥土，歸、芍潤木，芎藭、黃芩，清熱而行瘀，土旺木榮，妊娠無餘事矣。</p>
<p><u>當歸散</u>（百五十八）</p>
<p>當歸（一斤）　芍藥（一斤）　芎藭（一斤）　黃芩（一斤）　白朮（半斤）</p>
<p>上五味，杵為散，酒服方寸匕，日再服。妊娠常服即宜產，胎無疾苦。產後百病悉主之。</p>

<h4>妊娠十（養胎九）</h4>
<p>妊娠養胎，白朮散主之。</p>
<p>胎之所以失養者，土濕水寒而木氣鬱結也。妊娠養胎，燥土暖水，疏木散結而已矣。白朮散，朮、椒，燥土而暖水，芎藭疏木而達郁，牡蠣消瘀而散結，斂神而保精，養胎之善方也。</p>
<p><u>白朮散</u>（百五十九）</p>
<p>白朮　蜀椒　芎藭　牡蠣（等分）</p>
<p>上四味，杵為散，酒服一錢匕，日三服，夜一服。但苦腹痛，加芍藥。心下毒痛，倍加芎藭。心煩吐痛，不能食飲，加細辛一兩、半夏大者二十枚，服之後，更以醋漿水服之。若嘔，以醋漿水服之。服不解者，小麥汁服之。已後渴者，大麥粥服之。病雖愈，服之勿置。</p>

<h4>妊娠十一（傷胎腹滿十）</h4>
<p>婦人傷胎，懷身腹滿，不得小便，從腰以下重，如有水氣狀，懷身七月，太陰當養不養，此心氣實，當刺瀉勞宮及關元，小便微利則愈。</p>
<p>婦人傷胎，以致懷身腹滿，不得小便，從腰以下沉重，如有水氣之狀。懷身七月，手太陰之經當養而不養，此濁陰上逆，填於陽位，心氣鬱塞，而成實也。蓋胎之結也，一月二月，木氣生之，三月四月，火氣長之，五月六月，土氣化之，七月八月，金氣收之，九月十月，水氣成之，五氣皆足，而胎完矣。足太陰以濕土主令，手太陰從濕土化氣，懷身七月，正手太陰當養之時，而氣虛濕旺，故當養不養。濕旺則氣滯，不能化水，故腹滿而便癃，下重而如水狀。濕氣凝滯，火無降路，必克辛金，而生上熱，故心氣成實。勞宮者，手厥陰之穴，脈動於掌心，刺勞宮以瀉厥陰之滯，則心亦瀉矣，以君相之火同氣也。關元，任脈之穴，在臍下三寸，小腸之募，刺關元以瀉小腸之滯，則心亦瀉矣，以丙丁之火同氣也。氣通水化，小便微利，濕氣滲泄，則病愈矣。</p>

<h1>卷二十一</h1>

<h2>婦人</h2>

<h3>產後（十一章）</h3>
<p>婦人產後，血室空洞，陰虛之病固多，而溫氣亡泄，陽虛之病亦自不少，產後三病，痙、冒、便難，皆陰虛而兼陽弱者也。至於胃實腹痛，血瘀惡露，未嘗不用瀉下，此以物聚而成實耳。若非陳宿凝聚，不得實也，故產後之病，切以中氣為主。蓋血亡木枯，乃中氣克傷之本，徒知木燥而不知土虛，非良工矣。</p>

<h4>產後一（三病十一）</h4>
<p>問曰：新產婦人有三病，一者病痙，二者病鬱冒，三者大便難，何謂也？師曰：新產血虛，多汗出，喜中風，故令病痙。亡血復汗，寒多，故令鬱冒。亡津液，胃燥，故大便難。</p>
<p>新產血虛，多汗，易感風邪，風閉皮毛，血虛筋燥，經脈攣縮，故令病痙。亡血復汗，陽泄汗多，木遏陽陷，不能外發，陰邪閉束，清氣幽埋，故令神昏而鬱冒。汗亡津液，腸胃乾燥，故竅澀而便難。此新產婦人之三病也。</p>

<h4>產後二（鬱冒十二）</h4>
<p>產婦鬱冒，其脈微弱，嘔不能食，大便反堅，但頭出汗，所以然者，血虛而厥，厥而必冒，冒家欲解，必大汗出，以血虛下厥，孤陽上出，故頭汗出，所以產婦喜汗出者，亡陰血虛，陽氣獨盛，故當汗出，陰陽乃復，大便堅，嘔不能食，小柴胡湯主之。方在「嘔吐」。</p>
<p>產婦陽陷，而病鬱冒。溫氣亡泄，故其脈微弱。胃氣上逆，故嘔不能食。血脫腸燥，故大便反堅。陽不歸根，故頭上汗出。所以然者，血性溫暖，而胎君火，血脫則溫氣亡瀉，寒盛而發厥逆，厥則木遏陽陷，必生鬱冒。冒家欲解，陽氣外達，必大汗出，以其發於群陰之中，透圍而出，故作大汗也。血虛下厥，孤陽不歸，泄而失藏，故頭上汗出。蓋陰中之陽下陷，則病鬱冒，陽中之陽上逆，則見頭汗也。所以產婦喜汗出者，以其亡陰血虛，陽不歸根，獨盛於上，蒸泄皮毛，故當汗出。陽隨汗泄，與陰氣相平，陰陽之顛倒而反常者，乃復其本位也。其大便堅硬，嘔不能食者，膽胃上逆，飲食不下。宜小柴胡湯，柴、芩、半夏，清膽火而降胃逆，薑、甘、參、棗，補脾陽而滋肝血也。</p>

<h4>產後三（胃實發熱十三）</h4>
<p>病解能食，七八日更發熱者，此為胃實，大承氣湯主之。方在「痙病」。</p>
<p>鬱冒病解，嘔止能食，七八日後，更發熱者，此產後陽虛，飲食不消，宿谷壅阻，陽格於外，而發熱也。病本為虛，而宿食停留，則為胃實，大承氣下其宿食，則陽秘而熱止矣。</p>

<h4>產後四（腹痛十四）</h4>
<p>產後腹中㽲痛，當歸生薑羊肉湯主之。方在「寒疝」。並治腹中寒疝，虛勞不足。</p>
<p>產後陽亡土濕，血虛木燥，濕土遏陷，風木不達，郁迫擊沖，則病腹痛。當歸生薑羊肉湯，當歸滋風木而潤燥，生薑、羊肉，溫肝脾而行郁，治腹痛血枯之良法，亦寒疝虛勞之善方也。</p>

<h4>產後五（腹痛煩滿十五）</h4>
<p>產後腹痛，煩滿，不得臥，枳實芍藥散主之。</p>
<p>產後腹痛，煩躁脹滿，不得眠臥，是木燥而剋土，土鬱而氣滯也。枳實芍藥散，瀉土鬱而清木燥也。</p>
<p><u>枳實芍藥散</u>（百六十）</p>
<p>枳實（燒令黑，勿太過）　芍藥（等分）</p>
<p>上二味，杵為散，服方寸匕，日三服。並主癰膿，以麥粥下之。</p>

<h4>產後六（瘀血十六）</h4>
<p>師曰：產婦腹痛，法當以枳實芍藥散，假令不愈者，此為腹中有瘀血著臍下，宜下瘀血湯主之。</p>
<p>產婦腹痛，法當以枳實芍藥散雙瀉土木之郁，假令不愈者，此為腹中有瘀血著於臍下，肝氣鬱阻，而為痛也。宜下瘀血湯，桃仁、蟅蟲，破其瘀血，大黃下其症塊也。</p>
<p><u>下瘀血湯</u>（百六十一）</p>
<p>大黃（三兩）　桃仁（二十枚）　蟅蟲（二十枚，去足）</p>
<p>上三味，末之，煉蜜和為四丸，以酒一升，煎一丸，取八合，頓服之。瘀血下如豚肝。亦主經水不利。</p>

<h4>產後七（惡露不盡十七）</h4>
<p>產後七八日，無太陽證，少腹堅痛，此惡露不盡，不大便，煩躁發熱，切脈微實，再倍發熱，日晡時煩躁者，不食，食則譫語，至夜即愈，宜大承氣湯主之，熱在裡，結在膀胱也。</p>
<p>產後七八日，無太陽表證，但覺少腹堅痛，此惡露之不盡也。其證不大便，煩躁而發熱，若切其脈，或覺微實。再患加倍發熱，日晡時益以煩躁者，此陽明之腑熱。胃氣鬱滿，必當不食。食則中氣愈郁，燥熱逆沖，而作譫語。至夜而陽消陰長，則愈。是宜大承氣湯瀉其腑熱，以其熱在胃裡，結在膀胱之腑也。</p>
<p>蓋胃腸內實，燥土剋水，病及膀胱，膀胱燥結，肝木失滋，故血道瘀澀，惡露不行，木氣遏陷，少腹堅痛也。大承氣瀉陽明之熱，故膀胱清而惡露下。若有太陽表證，太陽者，膀胱之經，是宜解表之後，用桃核承氣、抵當湯丸，以下瘀血。此無太陽證，全是陽明之累及膀胱，故但清陽明，膀胱自愈也。</p>

<h4>產後八（中風十八）</h4>
<p>產後中風，續續數十日不解，頭微疼，惡寒，時時有熱，心下悶，乾嘔，汗出，雖久，陽旦證續在耳，可與陽旦湯。即桂枝湯。方在「下利」。</p>
<p>產後太陽中風，續續數十日不解，頭痛惡寒，時時有熱，心下壅悶，乾嘔汗出，此皆太陽中風之證。日期雖久，太陽之陽旦證續在耳，可與陽旦湯，以解其表。</p>
<p>陽旦湯即桂枝湯。《傷寒·太陽篇》：傷寒脈浮，自汗出，反與桂枝湯，欲攻其表，此誤也。問曰，證象陽旦，按法治之而增劇，答曰，病證象桂枝，是陽旦即桂枝，義甚明白。喻嘉言無知妄作，乃有桂枝加黃芩之論，又造陰旦之方。庸愚狂繆，何至於此！</p>

<h4>產後九（中風發熱十九）</h4>
<p>產後中風，發熱，面正赤，喘而頭痛，竹葉湯主之。</p>
<p>產後中風，發熱，面色正赤，喘而頭痛，此陽虛土敗，水泛胃逆，肺氣壅滿，陽郁頭面，而不降也。竹葉湯，竹葉、桔梗，涼肺而下氣，生薑、葛根，清胃而降逆，附子溫寒而暖水，桂、防，燥濕而達木，甘、棗、人參，補中而培土也。</p>
<p>蓋產後中氣虛弱，一感風邪，郁其裡氣，脾肝下陷而生寒，胃膽上逆而生熱。其發熱面赤，喘促頭痛，皆陽逆上熱之證。即其胃逆而上熱，知其脾陷而下寒，非寒水下旺，君相之火不得格鬱而不降也。</p>
<p><u>竹葉湯</u>（百六十二）</p>
<p>竹葉（一把）　葛根（三兩）　桔梗（一兩）　生薑（五兩）　附子（一枚，炮）　桂枝（一兩）　防風（一兩）　人參（一兩）　甘草（一兩）　大棗（十五枚）</p>
<p>上十味，以水一斗，煮取二升半，分溫三服，溫覆，使汗出。頭項強，用大附子一枚，破之如豆大，入前藥，揚去沫。嘔者，加半夏半升，洗。</p>

<h4>產後十（中虛煩嘔二十）</h4>
<p>婦人乳中虛，煩亂，嘔逆，安中益氣，竹皮大丸主之。</p>
<p>婦人乳子，中氣虛弱，胃土不降，相火上炎而生煩亂，濁氣熏沖而作嘔逆，宜安中益氣。竹皮大丸，竹茹、石膏，止嘔而清煩，甘草、桂枝，補中而下衝，白薇涼金而退熱也。</p>
<p><u>竹皮大丸</u>（百六十三）</p>
<p>生竹茹（二分）　石膏（二分）　桂枝（一分）　甘草（七分）　白薇（一分）</p>
<p>上五味，末之，棗肉和丸，彈子大，以飲服一丸，日三夜二服。有熱，倍白薇。煩喘者，加柏實一分。</p>

<h4>產後十一（下利二十一）</h4>
<p>產後下利，虛極，白頭翁加甘草阿膠湯主之。</p>
<p>產後陽衰土濕，木鬱生熱，風木疏泄，而病下利。亡血之後，復苦泄利，虛憊極矣。宜白頭翁湯清其濕熱，加甘草以培中氣，阿膠以滋風木也。</p>
<p><u>白頭翁加甘草阿膠湯</u>（百六十四）</p>
<p>白頭翁（三兩）　黃連（三兩）　黃柏（三兩）　秦皮（三兩）　甘草（二兩）　阿膠（二兩）</p>
<p>上六味，以水七升，煮取二升半，內膠，令消盡，分溫三服。</p>

<h3>附方</h3>
<p><u>千金三物黃芩湯</u>（十三）　治婦人在草蓐，自發露得風，四肢苦煩熱，頭痛者，與小柴胡湯，頭不痛，但煩者，此湯主之。</p>
<p>黃芩（一兩）　苦參（二兩）　乾地黃（四兩）</p>
<p>上三味，以水六升，煮取三升，溫服一升。多吐下蟲。</p>
<p><u>千金內補當歸建中湯</u>（十四）　治婦人產後虛羸不足，腹中刺痛不止，吸吸少氣，或苦少腹中急，痛引腰背，不能飲食。產後一月，日得服四五劑為善，令人強壯。</p>
<p>當歸（四兩）　桂枝（三兩）　芍藥（六兩）　甘草（二兩）　大棗（十二枚）　生薑（三兩）</p>
<p>上六味，以水一斗，煮取三升，溫分三服，一日令盡。若大虛，加飴糖六兩，湯成內之，於火上暖令飴消。若去血過多，崩傷內衄不止，加地黃六兩、阿膠二兩，合八味，湯成，內阿膠。若無當歸，以芎藭代之。若無生薑，以乾薑代之。</p>

<h1>卷二十二</h1>

<h2>婦人</h2>

<h3>雜病（二十二章）</h3>
<p>婦人雜病，緣於脾腎寒濕，風木枯燥，淫泆而傳化也。或有寒水不能生木，木鬱而變熱者，究竟標熱而本寒。除熱入血室外，余皆陽浮假熱之病，未可恣用陰涼之品。末以因虛積冷，總結婦人諸證，妊娠、產後、雜病，共計三十六證，無不皆然也。</p>

<h4>雜病—（熱入血室二十二）</h4>
<p>婦人中風，發熱惡寒，經水適來，得之七八日，熱除，脈遲，身涼和，胸脅滿，如結胸狀，譫語者，此為熱入血室也，當刺期門，隨其實而瀉之。</p>
<p>此段見《傷寒·少陽篇》。婦人中風，發熱惡寒，而值經水適來之時，得之七八日後，熱解，脈遲，身體涼和，是當愈矣。乃胸脅脹滿，如結胸之狀，而作譫語者，此為熱入血室，熱不在外而在內也。蓋少陽之經，下胸貫膈，而循脅裡，經氣不降，橫塞胸脅，故滿如結胸。相火逆升，而爍心液，故作譫語。以肝主血，心主脈，甲乙同氣，君相交通，故血熱而心病。當刺厥陰之期門，瀉其經中之實熱，以散血室之瘀蒸也。</p>

<h4>雜病二</h4>
<p>婦人中風，七八日續來寒熱，發作有時，經水適斷，此為熱入血室，其血必結，故使如瘧狀，發作有時，小柴胡湯主之。方在「嘔吐」。</p>
<p>此段見《傷寒·少陽篇》。婦人中風，七八日後續得寒熱往來，發作有時之證，而值經水適斷之時者，此為熱入血室，其血必當瘀結。熱結血分，少陽之經氣不得外達，陰陽交爭，互相束閉，故使寒熱如瘧，發作按時。小柴胡發少陽之經邪，熱去則血可自下。不下，然後用下瘀之劑也。</p>
<p>婦人中風，而值經水適來、適斷之時，及當經傳少陽，相火鬱發，不得泄路，邪熱隨經內傳，必入血室。以其經脈新虛，最易受邪也。</p>

<h4>雜病三</h4>
<p>婦人傷寒，發熱，經水適來，晝日明瞭，暮則譫語，如見鬼狀者，此為熱入血室，治之無犯胃氣及上二焦，必自愈。</p>
<p>此段見《傷寒·少陽篇》。婦人傷寒，發熱，而值經水適來之時，晝日清白明瞭，暮則譫語，如見鬼狀者，此為熱入血室。以血為陰，夜而陽氣入陰，血熱發作，故譫妄不明。治之勿犯中焦胃氣及上焦清氣，必自愈也。</p>

<h4>雜病四</h4>
<p>陽明病，下血譫語者，此為熱入血室，但頭汗出，當刺期門，隨其實而瀉之，濈然汗出而愈。</p>
<p>此段見《傷寒·陽明篇》。陽明病，下血而譫語，此為胃熱入於血室。蓋心藏神，而神之魂藏於血，血熱魂擾，故心神昏亂，而作譫語。頭為手足六陽所會，陽氣上蒸，表不能閉，故頭上汗出。而身無汗，則熱入血分，不得外泄。宜刺厥陰之期門，以瀉血熱。隨其實處而瀉之，一得濈然汗出，則熱解而病愈矣。</p>

<h4>雜病五（半產漏下二十三）</h4>
<p>寸口脈弦而大，弦則為減，大則為芤，減則為寒，芤則為虛，寒虛相摶，此名曰革，婦人則半產漏下，旋覆花湯主之。</p>
<p>此段見《傷寒·脈法》及「虛勞」、「吐衄」二篇。水寒木枯則脈弦，營虛衛浮則脈大，弦則陽衰而外減，大則陰衰而內芤，減則陽氣不足而為寒，芤則陰血不充而為虛，寒虛相合，此名曰革，如鼓之外硬而中空也。氣血虛寒，脈如皮革，婦人見此，則胎孕殞落而半產，經脈沉陷而漏下。旋覆花湯，旋覆花行經脈之瘀，蔥白通經氣之滯，新絳止崩而除漏也。</p>
<p><u>旋覆花湯</u>（百六十五）</p>
<p>旋覆花（三兩）　蔥白（十四莖）　新絳（少許）</p>
<p>上三味，以水三升，煮取一升，頓服之。新終，即織黃絹。</p>

<h4>雜病六（陷經漏黑二十四）</h4>
<p>婦人陷經，漏下黑不解，膠薑湯主之。</p>
<p>婦人經水，溫則升而赤，寒則陷而黑。血藏於肝而肝生於腎，腎寒不能生木，木鬱血陷，則漏下黑色。久而不解，此以寒水之失藏，風木之善泄也。膠薑湯，阿膠滋木而息風，乾薑溫肝而暖血也。</p>
<p><u>膠薑湯</u>（百六十六）</p>
<p>阿膠　乾薑</p>
<p>原方闕載。</p>

<h4>雜病七（經水不利二十五）</h4>
<p>婦人經水不利下，抵當湯主之。</p>
<p>經水不利，必有瘀血壅阻，宜抵當湯下其瘀血也。</p>
<p><u>抵當湯</u>（百六十七）　（方見《傷寒·太陽》）</p>
<p>水蛭（三十枚，熬）　虻蟲（三十枚，熬，去翅足）　桃仁（二十枚，去皮尖）　大黃（三兩，酒浸）</p>
<p>上四味，為末，水五升，煮取三升，去滓，溫服一升。不下，再服。亦治男子膀胱滿急，有瘀血者。</p>

<h4>雜病八（帶下二十六）</h4>
<p>問曰：婦人年五十所，病下利數十日不止，莫即發熱，少脾裡急，腹滿，手掌煩熱，唇口乾燥，何也？師曰：此病屬帶下。何以故？曾經半產，瘀血在少腹不去。何以知之？其證唇口乾燥，故知之。當以溫經湯主之。</p>
<p>婦人年五十所，病下利數十日不止，脾土濕陷而風木疏泄也。土濕水寒，暮而陽不內斂，是以發熱。乙木鬱陷，不得升達，故腹滿裡急。手厥陰之脈，行手掌而上中指，手少陰之脈，行手掌而走小指，下寒而君相之火不根於水，故手掌煩熱。陰精脫泄，肺津枯槁，故唇口乾燥。此屬帶下之證，以曾經半產，瘀血在少腹不去，陰精不能上濟，故少陰失其閉藏，厥陰行其疏泄，下流而為帶也。蓋神藏於心，精藏於腎，半產之家，腎氣虛寒，瘀血凝澀，結於少腹，阻格陰陽交濟之路，故陰精流溢下脫，而為帶證。《素問·骨空論》：任脈為病，男子內結七疝，女子帶下瘕聚。以任者，諸陰之統任，任中陽秘，則能受妊，任脈寒冷，陰精失溫，凝聚則為瘕，流溢則為帶。陰精之不脫者，帶脈橫束，環腰如帶，為之收引也，水寒木陷，帶脈不引，故謂之帶下。何以知其為帶下也？其證唇口乾燥，是陰精之下脫而不上濟，故知之也。帶下之病，下寒上熱，下寒故下利裡急，上熱故煩熱乾燥，此當溫腎肝兩經之下寒。溫經湯，歸、膠、芍藥，養血而清風，丹、桂、芎藭，破瘀而疏木，半夏、麥冬，降逆而潤燥，甘草、人參，補中而培土，茱萸、乾薑，暖血而溫經也。</p>
<p><u>溫經湯</u>（百六十八）</p>
<p>當歸（二兩）　芎藭（二兩）　芍藥（二兩）　阿膠（二兩）　桂枝（二兩）　丹皮（二兩）　半夏（一兩）　麥冬（一兩，去心）　人參（二兩）　甘草（二兩）　乾薑（二兩）　茱萸（三兩）</p>
<p>上十二味，以水一斗，煮取三升，分溫三服。亦主婦人少腹寒，久不受胎。兼治崩中去血，故月水來過多，或至期不來。</p>

<h4>雜病九</h4>
<p>帶下，經水不利，少腹滿痛，經一月再見者，土瓜根散主之。</p>
<p>婦人帶下，經水不利，此以血瘀而不流也。血瘀木陷，不得升達，則少腹滿痛。木陷風生，經水疏泄，則一月再見。土瓜根散，桂枝、芍藥，達木而清風，土瓜根、蟅蟲，破瘀而行血也。</p>
<p><u>土瓜根散</u>（百六十九）</p>
<p>土瓜根（三分）　蟅蟲（三分）　桂枝（三分）　芍藥（三分）</p>
<p>上四味，杵為散，酒服方寸匕，日三服。陰㿗腫，亦主之。</p>

<h4>雜病十</h4>
<p>婦人經水閉不利，臟堅癖不止，中有乾血，下白物，礬石丸主之。</p>
<p>婦人經水閉澀不利，臟中堅癖不止，中有乾血，阻陰精之上濟，而下白物。血瘀因於木陷，木陷因於土濕，土濕遏抑，木氣不達，故經水不利。木陷而風生，疏泄失藏，精液流溢，故下白物。礬石丸，礬石收濕淫而斂精液，杏仁破滯氣而消痞硬也。</p>
<p><u>礬石丸</u>（百七十）</p>
<p>礬石（三分，燒）　杏仁（一分）</p>
<p>上二味，末之，煉蜜丸棗核大，內臟中，劇者再內之。</p>

<h4>雜病十一（吐涎心痞二十七）</h4>
<p>婦人吐涎沫，醫反下之，心下即痞，當先治其吐涎沫，小青龍湯主之。方在「痰飲」。涎沫止，乃治痞，半夏瀉心湯主之。方在「嘔吐」。</p>
<p>婦人時吐涎沫，此水氣內格，肺金不降，津液凝瘀而上溢也。醫下之，土敗胃逆，濁氣填塞，心下即痞。當先治其吐涎沫，以小青龍湯瀉其積水，涎沫即止，乃治其痞，痞證濁陰痞塞，陽不根陰，二火升炎，下寒上熱，半夏瀉心湯，薑、甘、參、棗，溫補中脘之虛寒，黃芩、黃連，清瀉上焦之鬱熱，半夏降濁而消痞也。</p>

<h4>雜病十二（臟燥悲傷二十八）</h4>
<p>婦人臟燥，悲傷欲哭，象如神靈所作，數欠伸，甘麥大棗湯主之。</p>
<p>肺屬金，其氣燥，其志悲，其聲哭，婦人臟燥，則悲傷欲哭，象如神靈所作，不能自由。蓋五行之氣，升於九天之上，則暢遂而為喜，喜者，心之志也，陷於九地之下，則幽淪而為恐，恐者，腎之志也，方升未升，喜之未遂，則鬱勃而為怒，怒者，肝之志也，方陷未陷，恐之將作，則淒涼而為悲，悲者，肺之志也。以厥陰風木之氣善耗津血，風動而耗肺津，肺金枯燥，故悲傷欲哭。欠者，開口而呵氣，伸者，舉臂而舒筋，陰陽之相引也。日暮陽降，則生欠伸，欠伸者，陰引而下，陽引而上，未能即降也。金主降，燥金欲降而腎陰又引之，故數作欠伸。甘麥大棗湯，甘草培土，大棗滋乙木而息風，小麥潤辛金而除燥也。</p>
<p><u>甘麥大棗湯</u>（百七十一）</p>
<p>甘草（三兩）　小麥（一升）　大棗（十枚）</p>
<p>上三味，以水六升，煮取三升，分溫三服。亦補脾氣。</p>

<h4>雜病十三（咽中炙臠二十九）</h4>
<p>婦人咽中如有炙臠，半夏厚朴湯主之。</p>
<p>濕土堙塞，濁氣上逆，血肉凝澀，結而不消，則咽中如有炙臠。半夏厚朴湯，茯苓瀉濕而消瘀，樸、半、薑、蘇，降逆而散滯也。</p>
<p><u>半夏厚朴湯</u>（百七十二）</p>
<p>半夏（一升）　厚朴（三兩）　生薑（五兩）　干蘇葉（二兩）　茯苓（四兩）</p>
<p>上五味，以水一斗，煮取四升，分溫四服，日三夜一服。</p>

<h4>雜病十四（腹中疾痛三十）</h4>
<p>婦人腹中諸疾痛，當歸芍藥散主之。方在「妊娠」。</p>
<p>婦人腹中諸疾痛，無非風木之克濕土，氣滯血凝之病也。當歸芍藥散，芎、歸、芍藥，養肝血而行瘀，苓、澤、白朮，燥土氣而瀉濕，與妊娠之腹痛，無二法也。</p>

<h4>雜病十五</h4>
<p>婦人腹中痛，小建中湯主之。方在「虛勞」。</p>
<p>婦人腹中痛，風木之剋土也。小建中湯，桂枝倍芍藥而加膠飴，瀉風木而滋脾精也。</p>

<h4>雜病十六（血氣刺痛三十一）</h4>
<p>婦人六十二種風，腹中血氣刺痛，紅藍花酒主之。</p>
<p>婦人六十二種風，總因營血之瘀燥，風木之失養也。紅藍花酒，養血行瘀，以達風木也。</p>
<p><u>紅藍花酒</u>（百七十三）</p>
<p>紅藍花（一兩）</p>
<p>上一味，以酒一大升，煎減半，頓服一半。未止，再服。</p>

<h4>雜病十七（水與血結三十二）</h4>
<p>婦人少腹滿，如敦狀，小便微難而不渴，生後者，此為水與血俱結在血室也，大黃甘遂湯主之。</p>
<p>婦人少腹脹滿，其狀如敦，小便微難而不渴，病在生產之後者，以水寒土濕，乙木抑遏，積水與瘀血俱結於血室，故腹滿而便難也。大黃甘遂湯，阿膠清風而潤木，大黃、甘遂，下瘀血而行積水也。</p>
<p><u>大黃甘遂湯</u>（百七十四）</p>
<p>大黃（四兩）　甘遂（二兩）　阿膠（二兩）</p>
<p>上三味，以水三升，煮取一升，頓服之。其血當下。</p>

<h4>雜病十八（轉胞三十三）</h4>
<p>問曰：婦人病，飲食如故，煩熱不得臥，而反倚息者何也？師曰：此名轉胞，不得溺也，以胞系了戾，故致此病，但利小便則愈，腎氣丸主之。方在「消渴」。</p>
<p>婦人病，飲食如故，煩熱不得臥寐，而反倚物而布息者，此名轉胞，不得溺也。以胞系了戾迴轉，故致此病。此緣土濕水寒，而木氣鬱燥，不能疏泄也。濕寒結滯，溺孔凝澀不開，胞滿而不出，則氣鼓而系轉。水溺不行，濁氣莫泄，肺氣逆升，鬱而生熱，故煩熱倚息，不得眠臥。病不在胃，是以飲食如故。腎氣丸，苓、澤，瀉水而燥濕，丹、桂，疏木而達郁，地黃清風而潤燥，附子暖腎而消瘀，山萸、薯蕷，斂肝氣而攝水也。</p>

<h4>雜病十九（陰吹三十四）</h4>
<p>胃氣下泄，陰吹而正喧，此穀氣之實也，豬膏發煎主之。方在「黃疸」。</p>
<p>胃中濁氣下泄，前陰氣吹而喧鳴，此穀氣之實，後竅結塞而不通也。豬膏發煎，豬膏、亂髮，利水而滑大腸，瀉濕而通膀胱也。</p>

<h4>雜病二十（陰寒三十五）</h4>
<p>婦人陰寒，溫陰中坐藥，蛇床子散主之。</p>
<p>婦人陰中寒冷，腎肝之陽虛也。宜以坐藥，溫其陰中。蛇床子散，去寒濕而暖水木也。</p>
<p><u>蛇床子散</u>（百七十五）</p>
<p>蛇床子</p>
<p>上一味，末之，以白粉少許，和合相得，如棗大，綿裹內之，自然溫。</p>

<h4>雜病二十—（陰瘡三十六　婦人「妊娠」、「產後」、「雜病」，共計三十六證。）</h4>
<p>少陰脈滑而數者，陰中即生瘡，陰中蝕瘡爛者，狼牙湯洗之。</p>
<p>手少陰脈動神門（在小指後，掌下高骨間），足少陰脈動太谿（在足內踝後）。此少陰脈，即尺中也。尺脈滑而數者，水寒土濕，生氣不遂，木鬱於水，而生下熱也。前陰者，腎肝之所司，木鬱下熱，陰中即生瘡。陰中瘡蝕肌肉而潰爛者，狼牙湯洗之，瀉其濕熱也。</p>
<p><u>狼牙湯</u>（百七十六）</p>
<p>狼牙（三兩）</p>
<p>上一味，以水四升，煮取半升，以綿纏箸如繭，浸湯瀝陰中，日四遍。</p>

<h4>雜病二十二</h4>
<p>婦人之病，因虛積冷結氣，為諸經水斷絕。至有歷年，血寒積結胞門。寒傷經絡，凝堅在上，嘔吐涎唾，久成肺癰，形體損分。在中盤結，繞臍寒疝，或兩脅疼痛，與臟相連，或結熱中，痛在關元，脈數無瘡，肌若魚鱗，時著男子，非止女身。在下為多，經候不勻，令陰掣痛，小腹惡寒，或引腰脊，下根氣街，氣街急痛，膝脛疼煩，奄忽眩冒，狀如厥癲，或有憂慘，悲傷多嗔，此皆帶下，非有鬼神。久則羸瘦，脈虛多寒。三十六病，千變萬端。審脈陰陽，虛實緊弦，行其針藥，治危得安。其雖同病，脈各異源。子當辨記，勿謂不然。</p>
<p>婦人之病，因於脾腎陽虛，積冷結氣，隧竅阻塞，血瘀木陷，為諸經水斷絕，不復流行。至有歷年，血寒積結胞門，痞硬不消，此癥瘕之在下者。若寒傷經絡，血脈結澀，則凝堅在上，壅其相火，逆刑辛金，嘔吐涎唾，久成肺癰，肌肉消減，形體損分，此癥瘕之在上者。若在中盤結，繞臍寒疝作疼，或兩脅疼痛，內與臟氣相連，此癥瘕之在中而純寒者。或結熱於中，痛在臍下關元，脈數無瘡，肌膚甲錯，枯若魚鱗，熱結於內，男女交合，熱淫傳染，時著男子，非止但在女身，此癥瘕之在中而變熱者。凡此諸病，起於肝腎，在下為多，往往經候參差，遲速不勻。或令陰器掣痛，少腹惡寒。或痛引腰脊，下根氣街（氣街，足陽明之動脈，在腿腹之交，又名氣衝），氣街急痛，膝脛疼煩，奄忽眩冒，狀如厥癲之疾，狂惑不精。或有憂慘，悲傷而多怒嗔。此皆帶下之病使然，非鬼神之憑附也。蓋上中下三部，一有氣血寒凝，則阻格陰精上濟之路，下流而為帶下。血結精流，筋脈枯槁，木氣不舒，故掣引作痛，悅怒乖常。久則身體羸瘦，脈虛多寒，而成勞傷不起之證。婦人妊娠、產後、雜病，共計三十六病，悉因此生，及其病成，則千變萬端，不可勝數。醫家於此，審脈之陰陽，虛實緊弦，行其針藥，於以治危得安。其雖同為一病，而人之強弱不一，是以脈之陰陽，各異源流。子當辨記此說，勿謂不然。此窮妊娠、產後、雜病之源，而總結之也。</p>

<h1>附錄</h1>

<h2>卷二十三</h2>
<p>以下二卷，有方無論，不敢妄釋。論者皆以為後人偽附，多不載此二卷，姑以古本所有錄之。</p>

<h3>雜療方</h3>
<p><u>退五臟虛熱四時加減柴胡飲子方</u></p>
<p>柴胡　白朮（各八分）　大腹檳榔（四枚，皮不用）　陳皮　生薑（各五分）　桔梗（七分）</p>
<p>以上冬三月，柴胡稍多。</p>
<p>柴胡　陳皮　大腹檳榔　生薑　桔梗　枳實</p>
<p>以上春三月，比冬減白朮，加枳實。</p>
<p>柴胡　白朮　陳皮　大腹檳榔　生薑　桔梗　枳實　甘草</p>
<p>以上夏三月，比春多甘草，仍用白朮。</p>
<p>柴胡　白朮　大腹檳榔　陳皮　生薑　桔梗</p>
<p>以上秋三月，與冬同，陳皮稍多。</p>
<p>上各㕮咀，分為三貼，一貼以水三升，煮取二升，分溫三服，如人行四五里進一服。如四體壅，添甘草少許，每貼分作三小貼，以水一升，煮取七合，溫服，再合滓為一服，重煮，都成四服。</p>
<p><u>長服訶黎勒丸方</u></p>
<p>訶黎勒　陳皮　厚朴（各三兩）</p>
<p>上三味，末之，煉蜜丸如梧子大，酒飲服二十丸，加至三十丸。</p>
<p><u>三物備急丸方</u></p>
<p>大黃　巴豆（去皮心，熬，外研如泥）　乾薑（各一兩）</p>
<p>上藥各須精新，先搗大黃、乾薑為未，研巴豆，內中，合治一千杵，用為散，蜜和丸亦佳，密器貯之，莫令歇氣。主心腹諸卒暴百病。若中惡、客杵，心腹脹滿，卒痛如錐刺，氣急口噤，停屍卒死者，以暖水、苦酒服大豆許三四丸。或不能下，捧頭起，灌令下咽，須臾當差。如未差，更與三丸，當腹中鳴，即吐下，便差。若口噤，亦須折齒灌之。</p>
<p><u>治傷寒愈不復紫石寒食散方</u></p>
<p>紫石英　白石英　赤石脂　鍾乳（煅）　栝蔞根　防風　桔梗　文蛤　鬼臼　太乙餘糧（燒。各十分）　乾薑　附子（炮）　桂枝（各四分）</p>
<p>上杵為散，酒服方寸匕。</p>
<p><u>救卒死方</u></p>
<p>薤，搗汁，灌鼻中。</p>
<p>雄雞冠，割取血，管吹內鼻中。</p>
<p>豬脂如雞子大，苦酒一升，煮沸，灌喉中。</p>
<p>雞肝及血，塗面上，以灰圍四旁，立起。</p>
<p>大豆二七粒，以雞子白並酒和，盡以吞之。</p>
<p><u>救卒死而壯熱者方</u></p>
<p>礬石半斤，以水一斗半，煮消，以漬腳，令沒踝。</p>
<p><u>救卒死而目閉者方</u></p>
<p>騎牛臨面，搗薤汁，灌耳中，吹皂角末鼻中，立效。</p>
<p><u>救卒死而張口反折者方</u></p>
<p>灸手足兩爪後十四壯，飲以五毒諸膏散。（有巴豆者。）</p>
<p><u>救卒死而四肢不收失便者方</u></p>
<p>馬屎一斗，水三斗，煮取二斗，以洗之。又取牛洞稀糞也。一升，溫酒灌口中，灸心下一寸、臍上三寸、臍下四寸各一百壯，差。</p>
<p><u>救小兒卒死而吐利不知是何病方</u></p>
<p>狗屎一丸，絞取汁，以灌之。無濕者，水煮乾者，取汁。</p>
<p><u>屍蹶，脈動而無氣，氣閉不通。故靜而死也治方</u></p>
<p>菖蒲屑，內鼻孔中，吹之。令人以桂屑著舌下。</p>
<p><u>又方</u></p>
<p>取左角發方寸，燒末，酒和灌，令入喉，立起。</p>
<p><u>救卒死，客忤死，還魂湯主之方</u></p>
<p>麻黃（三兩）　杏仁（十七粒，去皮尖）　甘草（一兩，炙）</p>
<p>上三味，以水八升，煮取三升，去滓，分令咽之。通治諸感忤。</p>
<p><u>又方</u></p>
<p>韭根（一把）　烏梅（七個）　吳茱萸（半升，炒）</p>
<p>上三味，以水一斗煮之，以病人櫛內中三沸，櫛浮者生，沉者死，取三升，去滓，分飲之。</p>
<p><u>救自縊死，旦至暮，雖已冷，必可治，暮至旦，少難也，恐此當言忿氣盛故也，然夏時夜短於晝，又熱，猶應可治，又云心下若微溫者，一日以上，猶可治之方</u></p>
<p>徐徐抱解，不得截繩，上下按被臥之。一人以腳踏其兩肩，手少挽其發，當弦弦勿縱之。一人以手按據胸上，數動之。一人摩捋臂脛，屈伸之。若已僵，但漸漸強屈之，並按其腹。如此一炊頃，氣從口出，呼吸，眼開，而猶引按莫置，亦勿苦勞之。須臾，可少與桂湯及粥清含與之，令濡喉，漸漸能咽吸，稍止。若向令兩人以管吹其兩耳朵好，此法最善，無不活者。</p>
<p><u>凡中暍死，不可使得冷，得冷便死，療之方</u></p>
<p>屈草帶繞暍人臍，使三兩人溺其中，令溫。亦可用熱泥和屈草，亦可扣瓦碗底，按及車缸，以著暍人臍，令溺，須得流去。此謂道路窮卒無湯，當令溺其中，欲使多人溺，取令溫若湯，便可與之。不可泥及車缸，恐此物冷。暍既在夏月，得熱泥土暖車缸，亦可用也。</p>
<p><u>救溺死方</u></p>
<p>取灶中灰兩石余以埋人，從頭至足，水出七孔，即活。</p>
<p><u>治馬墜及一切筋骨損方</u></p>
<p>大黃（一兩，候湯成下）　敗蒲（一握三寸，即蒲席也）　桃仁（四十九個，去皮尖，熬）　緋帛（如手大，燒灰）　亂髮（如雞子大，燒灰）　甘草（如中指節，炙，銼）　久用炊單布（一尺，燒灰）</p>
<p>上七味，以童子小便，量多少煎湯成，內酒一大盞，次下大黃，去滓，分溫三服。先銼敗蒲席半領，煎湯浴，衣被蓋覆。須臾通利數行，痛楚立差。利及浴水赤，勿怪，即瘀血也。</p>

<h2>卷二十四</h2>

<h3>禽獸魚蟲果食菜谷禁忌</h3>
<p>凡飲食滋味，以養於生，食之有妨，反能有害，自非服藥煉液，焉能不飲食乎。切見時人，不嫺調攝，疾疢競起，若恐是莫字。不因食而生，苟全其生，須知切忌者矣。</p>
<p>所食之味，有與病相宜，有與身相害。若得宜則益體，害則成疾，以此致危，例皆難療。</p>
<p>凡煮藥飲汁，以解毒者，雖云救急，不可熱飲。諸毒病得熱更甚，宜冷飲之。</p>
<p>肝病禁辛，心病禁咸，脾病禁酸，肺病禁苦，腎病禁甘。春不食肝，夏不食心，秋不食肺，冬不食腎，四季不食脾。辨曰：春不食肝者，為肝氣旺，脾氣敗，若食肝則又補肝，脾氣敗尤甚，不可救。又肝旺之時，不可以死氣入肝，恐復魂也。若非旺時，即虛，以肝補之佳。餘臟准此。</p>
<p>凡肝臟，自不可輕啖，自死者彌甚。凡心，皆為神識所舍，勿食之，使人來生復其對報矣。凡肉及肝，落地不著塵土者，不可食之。豬肉落水浮者，不可食。豬肉及魚，若狗不食、鳥不啄者，不可食。豬肉不幹，火炙不動，見水自動者，不可食之。肉中有如朱點者，不可食之。六畜肉，熱血不斷者，不可食之。父母及身本命肉，眉批：如子鼠丑牛之類，皆以本命所屬而論。食之令人神魂不安。食肥肉及熱羹，不得飲冷水。諸五臟及魚，投地塵土不汙者，不可食之。穢飯、餒肉、臭魚，食之皆傷人。自死肉，口閉者，不可食之。六畜自死及疫死，則有毒，不可食之。獸自死，北首及伏地者，食之殺人。食生肉，飽飲乳，變成白蟲，一作蠱。疫死牛肉，食之令病洞下，亦致堅積，宜利藥下之。脯藏米甕中，有毒，及經夏，食之發腎病。</p>
<p><u>治食自死六畜肉中毒方</u></p>
<p>黃柏屑，搗，服方寸匕。</p>
<p><u>治食鬱肉漏脯中毒方</u>　郁肉，密器蓋之隔宿者是也。漏脯，茅屋漏下沾著者是也。</p>
<p>燒犬屎，酒服方寸匕。每服人乳汁亦良。飲生韭汁三升亦得。</p>
<p><u>治黍米中藏干脯食之中毒方</u></p>
<p>大豆，濃煮汁，飲數升，即解。亦治貍肉、漏脯等毒。</p>
<p><u>治食生肉中毒方</u></p>
<p>掘地深三尺，取其下土三升，以水五升，煮數沸，澄清汁，飲一升，即愈。</p>
<p><u>治食六畜鳥獸肝中毒方</u></p>
<p>水浸豆豉，絞取汁，服數升，愈。</p>
<p>馬腳無夜眼者，不可食之。食酸馬肉，不飲酒，則殺人。酸，當作駿，出《秦穆公·岐下野人傳）。蓋馬肉無不酸者。馬肉不可熱食，傷人心。馬鞍下肉，食之殺人。白馬黑頭者，不可食之。白馬青蹄者，不可食之。馬肉、豚肉共食，飽醉臥，大忌。驢馬肉合豬肉食之，成霍亂。馬肝及毛，不可妄食，中毒害人。</p>
<p><u>治馬肝中毒未死方</u></p>
<p>雄鼠糞二七粒，末之，水和服，日再服。</p>
<p><u>又方</u></p>
<p>人垢，取方寸匕，服之佳。</p>
<p><u>治食馬肉中毒欲死方</u></p>
<p>香豉（三兩）　杏仁（三兩）</p>
<p>上二味，蒸一食頃，熟，杵之服，日再服。</p>
<p><u>又方</u></p>
<p>煮蘆根，飲之良。</p>
<p>疫死牛，或目赤，或黃，食之大忌。牛肉共豬肉食之，必作寸白蟲。青牛腸不可合犬肉食之。牛肺，從三月至五月，其中有蟲如馬尾，割去勿食，食則損人。牛羊豬肉，皆不得以楮木、桑木蒸炙，食之令人腹內生蟲。啖蛇牛肉殺人，何以知之？啖蛇者，毛髮向後順者是也。</p>
<p><u>治啖蛇牛肉食之欲死方</u></p>
<p>飲乳汁一升，立愈。</p>
<p><u>又方</u></p>
<p>以泔洗頭，飲一升，愈。</p>
<p>牛肚，細切，以水一斗，煮取一升，暖飲之，大汗出，愈。</p>
<p><u>治食牛肉中毒方</u></p>
<p>甘草，煮汁飲之，即解。</p>
<p>羊肉其有宿熱者，不可食。羊肉不可共生魚酪食之，害人。羊蹄甲中有珠子白者，名懸筋，食之令人癲。白羊黑頭，食其腦，作腸癰。羊肝共生椒食之，破人五臟。豬肉共羊肝和食之，令心悶。豬肉以生胡荽同食，爛人臍。豬脂不可合梅子食之。豬肉和葵食之，少氣。鹿肉不可和蒲白作羹，食之發惡瘡。麋脂及梅李子，若妊婦食之，令子青盲，男子傷精。麋肉不可合蝦及生菜、梅李果食之，皆病人。痼疾人不可食熊肉，令終身不愈。白犬自死，不出舌者，食之害人。食狗鼠余，令人發瘻瘡。</p>
<p><u>治食犬肉不消，心下堅，或腹脹，口乾大渴，心急發熱，妄語如狂，或洞下方</u></p>
<p>杏仁（一升，合皮熟，研用）</p>
<p>以沸湯三升，和取汁，分三服。利下肉片，大驗。</p>
<p>婦人妊娠，不可食兔肉、山羊肉及鱉、雞、鴨，令子無聲音。兔肉不可合白雞肉食之，令人面發黃。兔肉著乾薑食之，成霍亂。凡鳥自死，口不閉，翅不合者，不可食之。諸禽肉，肝青者，食之殺人。雞有六翮四距者，不可食之。烏雞白首者，不可食之。雞不可共胡蒜食之，滯氣。（一云雞子。）山雞不可合鳥獸肉食之。雉肉久食之，令人瘦。雞卵不可合鰲肉食之。婦人妊娠，食雀肉，令子淫亂無恥。雀肉不可合李子食之。燕肉勿食，入水為蛟龍所吞。</p>
<p><u>鳥獸有中毒箭死者，其肉有毒，解之方</u></p>
<p>大豆煮汁，及鹽汁，服之解。</p>
<p>魚頭正白如連珠，至脊上，食之殺人。魚頭中無腮者，不可食之，殺人。魚無腸膽者，不可食之，三年陰不起，女子絕生。魚頭似有角者，不可食之。魚目合者，不可食之。六甲日勿食鱗甲之物。魚不可合雞肉食之。魚不得合鸕鷀肉食之。鯉魚鮓不可合小豆、藿食之，其子不可合豬肝食之，害人。鯉魚不可合犬肉食之。鯽魚不可合猴、雉肉食之。一云不可合豬肝食。鯷魚不可合鹿肉食之，令人筋甲縮。青魚鮓不可合胡荽及生葵並麥中食之。魷、鱔不可合白犬血食之。龜肉不可合酒、果子食之。鱉目凹陷者，及厭下有王字形者，不可食之。鱉眉批：原字是其字，自是鱉字。肉不得合雞、鴨子食之。眉批：雞子忌犬肉、獺、兔、鯉、鱉、野雉、芥、李、蔥、蒜，鴨子忌李子、鱉肉。野鴨忌木耳、胡桃。龜、鱉肉不可合莧菜食之。蝦無須，及腹下通黑，煮之反白者，不可食之。食膾，飲乳酪，令人腹中生蟲，為瘕。</p>
<p><u>膾食之，在心胸中不化，吐復不出，速下除之，久成瘕病，治之方</u></p>
<p>橘皮（一兩）　大黃（二兩）　朴硝（二兩）</p>
<p>上三味，以水一大升，煮至小升，頓服，即消。</p>
<p><u>食鱠多，不消，結為症病，治之方</u></p>
<p>馬鞭草</p>
<p>上一味，搗汁飲之。</p>
<p>或以姜葉汁，飲之一升，即消。又可服吐藥吐之。</p>
<p><u>食魚後食毒，兩種煩亂，治之方</u></p>
<p>橘皮，濃煮汁，服之即解。</p>
<p><u>食鯸魚中毒方</u></p>
<p>蘆根，煮汁服之，即解。</p>
<p>蟹目相向，足斑目赤者，不可食之。</p>
<p><u>食蟹中毒治之方</u></p>
<p>紫蘇煮汁，飲之三升。紫蘇子，搗汁飲之，亦良。</p>
<p><u>又方</u></p>
<p>冬瓜汁，飲二升。食冬瓜亦可。</p>
<p>凡蟹未遇霜，多毒，其熟者，乃可食之。蜘蛛落食中，有毒，勿食之。凡蜂蠅蟲蟻等集食上，食之致瘻。果子生食，生瘡。果子落地經宿，蟲蟻食之者，人大忌食之。生米停留多日，有損處，食之傷人。桃子多食，令人熱，仍不得入水浴，令人病淋瀝、熱病。杏酪不熟，傷人。梅多食，壞人齒。李不可多食，令人臚脹。林禽不可多食，令人百脈弱。橘柚多食，令人口爽，不知五味。梨不可多食，令人寒中，金瘡、產婦，亦不宜食。櫻桃、杏多食，傷筋骨。安石榴不可多食，損人腹。胡桃不可多食，令人動痰飲。生棗多食，令人熱渴氣脹寒熱，羸瘦者，彌不可食，傷人。</p>
<p><u>食諸果中毒治之方</u></p>
<p>豬骨（燒過）</p>
<p>上一味，末之，水服方寸匕。亦治馬肝、漏脯等毒。</p>
<p>木耳赤色及仰生者，勿食。菌仰卷及赤色者，不可食。</p>
<p><u>食諸菌中毒，悶亂欲死，治之方</u></p>
<p>人糞汁，飲一升。土漿，飲二升。大豆煮汁，飲之。服諸吐利藥，並解。</p>
<p>食楓樹菌而哭不止，治之以前方。其食野芋，煩毒欲死，治之以前方。其野芋根，山東人名魁芋。人種芋，三年不收，亦成野芋，並殺人。</p>
<p><u>蜀椒閉口者，有毒，誤食之，戟人咽喉，氣病欲絕，或吐下白沫，身體痹冷，急治之方</u></p>
<p>肉桂煎汁飲之，多飲冷水一二升。或食蒜，飲地漿，或濃煮豉汁飲之，並解。</p>
<p>正月勿食生蔥，令人面生遊風。二月勿食蓼，傷人腎。三月勿食小蒜，傷人志性。四月八月勿食胡荽，傷人神。五月勿食韭，令人乏氣力。五月五日勿食一切生菜，發百病。六月七日勿食茱萸，傷神氣。八月九月勿食姜，傷人神。十月勿食椒，損人心，傷心脈。十一月十二月勿食薤，令人多涕唾。四季勿食生葵，令人飲食不化，發百病。非但食中，藥中皆不可用，深宜慎之。時病差未健，食生菜，手足必腫。夜食生菜，不識人。十月勿食被霜生菜，令人面無光，目澀，心痛，腰疼，或發心瘧，瘧發時手足十指爪皆青，困委。蔥韭初生芽者，食之傷人心氣。飲白酒，食生韭，令人病增。生蔥不可共蜜食之，殺人。獨顆蒜彌忌。棗合生蔥食之，令人病。生蔥和雄雞、雉、白犬肉食之，令人七竅經年流血。食糖蜜後，四日內食生蔥韭，令人心痛。夜食諸姜蒜蔥等，傷人心。蕪青根多食，令人氣脹。薤不可共牛肉作羹，食之成瘕病，韭亦然。蓴多病，恐是食字。動痔疾。野苣不可同蜜食之，作內痔。白苣不可共酪同食，作䘌蟲。黃瓜食之，發熱病。葵心不可食，傷人，葉尤冷，黃背紫莖者，勿食之。胡荽久食之，令人多忘。病人不可食胡荽及黃花菜。芋不可多食，動病。妊婦食姜，令子余指。蓼多食，發心痛。蓼和生魚食之，令子奪氣，陰核疼痛。芥菜不可共兔肉食之，成惡邪病。小蒜多食，傷人心力。</p>
<p><u>食躁或躁方</u></p>
<p>豉，濃煮汁，飲之。</p>
<p><u>鉤吻與芹菜相似，誤食之，殺人，解之方</u></p>
<p>薺苨（八兩）</p>
<p>上一味，水六升，煮取二升，分溫二服。鉤吻生地，旁無他草，其莖有毛，以此別之。</p>
<p><u>菜中有水莨菪，葉圓而光，有毒，誤食之，令人狂亂如中風，或吐血，治之方</u></p>
<p>甘草，煮汁服之，即解。</p>
<p><u>春秋二時，龍帶精入芹菜中，人偶食之為病，發時手背腹滿痛不可忍，名蛟龍病，治之方</u></p>
<p>硬糖（二三升）</p>
<p>上一味，日兩度服，吐出如蜥蜴三五枚，瘥。</p>
<p><u>食苦瓠中毒治之方</u></p>
<p>梨根煮汁，數服之，解。</p>
<p>扁豆，寒熱者，不可食之。久食小豆，令人枯燥。食大豆屑，忌啖豬肉。大麥久食，令人作癬。白黍米不可同飴蜜食，亦不可合葵食之。莜麥面多食之，令人發落。鹽多食，傷人肺。食冷物，冰入齒。食熱物，勿飲冷水。飲酒食生蒼耳，令人心痛。夏月大醉汗流，不得冷水洗著身及使扇，即成病。飲酒大忌灸腹背，令人腸結。醉後勿飽食，發寒熱。飲酒食豬肉，臥秫稻穰中，則發黃。食飴糖飲酒，大忌。凡水及酒，照見人影動者，不可飲之。醋合酪食之，令人血瘕。食白米粥，勿食生蒼耳，成走疰。食甜粥已，食鹽即吐。犀角箸攪飲食沫出，及澆地墳起者，食之殺人。</p>
<p><u>飲食中毒煩滿治之方</u></p>
<p>苦參（三兩）　苦酒（一升）</p>
<p>上二味，煮三沸，三上三下，服之吐食出，即差。或以水煮亦得。又犀角湯亦佳。</p>
<p><u>貪食，食多不消，心腹堅滿痛，治之方</u></p>
<p>鹽（一升）　水（二升）</p>
<p>上二味，煮令鹽消，分三服。當吐食出，便差。</p>
<p>礬石生入腹，破人心肝，亦禁水。商陸以水服，殺人。葶藶子敷頭瘡，藥成恐是氣字。入腦，殺人。水銀入人耳及六畜等，皆死。以金銀著耳邊，水銀則吐。吐，疑是出。苦楝無子者，殺人。</p>
<p>凡諸毒，多是假毒以損元，知時，宜煮甘草、薺苨汁飲之，通治諸毒藥。</p>
